
CUVÎNT ÎNAINTE 


Spiritualitatea românească s-a deschis, a înflorit şi s-a 
îmbogăţit vreme de secole sub semnul religiosului. De-aci, din 
preajma şi la umbra religiei au pornit şi s-au dezvoltat literatura, 
arta şi filosofia. Temele şi motivele religioase au constituit fie 
fundalul fie nivelul fenomenal al multor creaţii folclorice sau 
culte. 

Neagoe Basarab, spirit ortodox, se avînta prin religie 
către filosofie; într-un alt veac, Dimitrie Cantemir, spirit eu- 
ropean, deschis către universal, jalona teritorii spirituale; în 
secolul trecut, Vasile Conta, sub exigenţa raţiunii ştiinţifice, 
delimita şi mai clar, în spiritualitatea românească, cîmpul filo- 
sofiei de cel al religiei. Pentru ca, în anii 20-30 ai acestui secol, 
Nae Ionescu să mediteze asupra teologiei, a religiei în genere 
din perspectiva metafizicii. 

Toţi numiții predecesori ai lui Nae Ionescu s-au constituit ca 
mari personalităţi ale culturii române; ei au rămas totuşi ca 
figuri individuale (integrate însă marii fenomenologii istorice a 
spiritualității noastre); în schimb, de la Nae Ionescu pornind s-au 

conturat şi realizat ca personalități bine individualizate ale cul- 
turii române Mircea Vulcănescu, Constantin Noica, Emil 
Cioran sau Mircea Eliade. (Numai semnalez aci, ca o viclenie a 


spiritului şi ca o ironie a istoriei, că un profesor refractar spiri- 


tului de şcoală, cum a fost Nae Ionescu, a reuşit să creeze o 
şcoală, în vreme ce profesori „ştiinţifici“ şi de vocaţie s-au 
realizat numai ca mari personalităţi individuale, eventual cu o 
trenă purtată de epigoni!) 

Pornind de la cursurile de filosofie a religiei şi de la spiritul 
lui Nae lonescu, Mircea Eliade a descoperit religia şi filosofia 
indiană, pentru ca mai apoi să devină unul din cei mai mari 
istorici ai religiilor, din acest veac. De reţinut, spiritul de 
toleranţă ai lui Mircea Eliade, deschiderea lui către toate religii- 
le lumii, poate chiar încîntarea în faţa a încă unei fețe a spiritu- 
lui religios universal. 

Puternic înrîurit de profesorul şi filosoful Nae Ionescu, în- 
deosebi în anii studenţiei, în contact viu cu cercul neotomist de 
la Paris al lui Jacques Maritain, poate şi sub influența vieţii 
spirituale din cadrul Asociaţiei Studenţilor Creştini din 
România şi a unei experienţe exisenţiale ( „accidentul“ de la 
Pasărea), dar şi sub exigenţa spiritului speculativ, Mircea Vul- 
cănescu s-a orientat îndeosebi către metafizica religiei. (Aşa 
cum în cadrul şcolii sociologice a lui Dimitrie Gusti a fost me- 
tafizicianul şcolii, dar cu un acut spirit practic, spirit revărsat 
şi către un oficiu de studii sau în cadrul Ministerului de 
Finanţe, unde a ajuns subsecretar de stat în anii ultimului 
război mondial.) 

Preocuparea pentru metafizica religiei este o constantă a gîndirii lui 
Mircea Vulcănescu, o preocupare intensă şi de durată. Amplul 
studiu Două tipuri de filosofie medievală este datat: Paris, 
1927 - Bucureşti, 1942; e o datare „plină de fantezie“, cum 

spunea Constantin Noica, căci prin acest studiu Mircea Vulcă- 
nes-cu aruncă o boltă peste meditații de-un deceniu şi jumătate, 
concretizate într-o mulţime de însemnări de arhivă, dintre care 
unele sînt rodite în articole sau în conferințe. 

Dar preocuparea pentru metafizica religiei (care, cu un alt 
prilej editorial, va fi îmbogăţită cu aspecte ce ţin de concretul 
vieţii religioase) este numai un nivel sau o faţetă a cîmpului 
meditației, a viziunii filosofice a lui Mircea Vulcănescu. Aşa 
cum este şi preocuparea pentru viața spirituală sau cea econo- 
mică ale satului românesc, întreprinsă prin cercetările sociolo- 
gice concrete. 

De prin 1937, Mircea Vulcănescu este preocupat din ce în 
ce mai intens de „omul românesc", de „dimensiunea româneas- 
că a existenţei“, de „existenţa concretă în metafizica româneas- 
că”, care să se încoroneze într-un model ontologic românesc. 

Iată ce nota Mircea Vulcănescu în Dimensiunea române- 
ască a existenței: „Trecînd la rădăcinile fiinţei, metafizica ro- 
mânească ne-a dezvăluit în Dumnezeu 0 fiinţă concretă, parado- 
xală, singuratică, dar peste tot fiitoare, un îns, mai presus de fire, 
dar atotfăcător în fire, prototip al bărbăţiei, individualizat în trei 
fețe lucrătoare, faţă de care restul existenţei nu face decît să-i răs- 
frîngă lucrarea. [...] De unde, <fatalismul românesc>, definit nu 
ca indiferenţă faţă de condiţiile concrete ale faptei, ci ca integrare a 
făptuirii în ritmul universal, socotit ca arătare a voinţei dumne- 
zeieşti. De unde şi caracterul ritualist al făptuirii româneşti, în 
sensul nerealist, derivat şi simbolic”. 

Iar în lucrarea neterminată Existenţa concretă în metafizi- 
ca românească, o proiectată secțiune poartă titlul: Dumnezeu. 

Ce ar fi putut fi...? Dumnezeu ştie! 

Mircea Vulcănescu şi-a făcut datoria! 

Într-o lume deschisă posibilului, virtualului, cum este 
lumea românească („La rădăcina concepției româneşti despre 
fiinţă găsim această supremație a virtualului asupra actualului“, 
citim în aceeaşi Dimensiune românească a existenţei), 
sămînta aruncată de Mircea Vulcănescu s-a îmbogăţit, pe di- 
mensiunea „rostirii româneşti“ şi a metafizicii înalt speculati- 
ve, prin Constantin Noica, 

Pe dimensiunea metafizicii religiei, a creştinismului în 
genere, a ortodoxismului, bobul înfipt în spiritualitatea ro- 
mânească de Mircea Vulcănescu încă mai germinează. 

Prin ediţia de faţă noi doar ridicăm un văl ce acoperea acest 
bob metafizic. 

Fie o ploaie bună şi uni Ins către care să se îndrepte Faţa 
spiritului românesc, spre a se rodi o mare şi durabilă creaţie 
speculativ-filosofică! 


august 1991 MARIN DIACONU 


NOTĂ PRIVITOARE LA EDIŢIE 


Printr-o întîmplare, a ţesăturii şi a cernerii împrejurărilor 
sociale, politice ş.a., sau poate editoriale, lucrarea de faţă 
poartă titlul lucrării cu care Mircea Vulcănescu îşi anunţa 
debutul editorial în 1932 (în colecţia Carte cu semne), dar care 
n-a văzut lumina tiparului. 

Pentru culegerea de faţă am reţinut două studii şi o 
conferinţă, circumscrise metafizicii religiei. 

Logos şi eros în metafizica creştină este reprodus după 
„Floarea de foc“ (an I, nr. 10, 12 martie 1932, p. 1,2; nr. 11, 
19 martie 1932, p. 2, 3) şi după „Ideea Românească“ (an I, 
nr. 1, mai 1935, p. 22-31). 

Creştinul în lumea modernă este o conferinţă rostită în 
ziua de 7 aprilie 1940, la Sala Dalles din Bucureşti; este re- 
produsă după „Prodromos“ (Paris, nr. 6, februarie 1967, 
p. 7-10; nr. 8-9, martie 1968, p. 8-14). 

Două tipuri de filosofie medievală este reprodus după 
„Izvoare de filosofie. Culegere şi texte“ (Î, 1942, p. 18-61). 

La editare s-a ţinut seama de normele ortografice în 
vigoare astăzi, iar erorile tipografice din textele de bază 
au fost îndreptate în mod tacit. 


M.D. 


LOGOS ŞI EROS 


A, 


IN 
METAFIZICA CREŞTINĂ 


Problema raporturilor dintre logos şi eros în metafizi- 
ca creştină poate fi privită din două puncte de vedere şi 
anume: întîi din punct de vedere istoric şi al doilea din 
punct de vedere sistematic. 

1) Aşezarea istorică a chestiunii ne-ar impune o cerce- 
tare a diferitelor poziţii pe care le-a adoptat cugetarea fi- 
losofică de-a lungul vremii, în ce priveşte relaţiile dintre 
dragoste şi cunoaştere. Dacă ar fi să urmăm pildei genia- 
lului dar zvînturaticului filosof german Max Scheler, pro- 
testant convertit o vreme la catolicism, pentru a sfîrşi 
decepţionat de acesta într-o poziţie originală antropologi- 
că situată în afara filosofiei teiste, aşezat prin urmare într- 
o poziţie deosebit de priincioasă pentru a-şi da seama de 
diferitele tipuri posibile de raporturi între cei doi termeni, 
ar trebui să începem prin a distinge din capul locului 
între un tip răsăritean, caracterizat prin supremaţia mo- 
mentului cunoaşterii asupra momentului simţirii şi al 
acţiunii, şi un tip apusean de înţelegere a acestor raporturi, 

care subordonează momentul speculativ, teoretic mo- 
mentului activ, practic, al sensibilităţii şi al acţiunii. Deo- 
sebirea aceasta tipică iese la iveală, în chip neîndoielnic, 
din înseşi temele mari care frămîntă cugetarea creştineas- 
că din Răsărit şi din Apus. Răsăritul este preocupat mai 
ales de întrebările culminante ale speculaţiei creştine, 
cum ar fi dogma trinitară şi cea christologică, care toate se 
referă la întrebări asupra fiinţei şi firii lui Dumnezeu în le- 
găturile sale cu lumea; în vreme ce Apusui e preocupat 
mai mult de controversele privitoare la întrebările ce iz- 
vorăsc din activitatea omenească, cum ar fi dogmele pri- 
vitoare la biserică, la predestinaţie, la har şi la îndrep- 
tăţirea omului şi a purtării sale faţă de Dumnezeu şi 
lume. 

În cadrul tipului răsăritean, pentru care iubirea e subordo- 
nată cunoştinţei, în care iubirea nu e decât o cale, un instru- 
ment, un mijloc de cunoaştere adîncă, ar trebui să mai 
deosebim două subtipuri: 1. tipul elin şi 2. tipul indic. 

Deosebirea între aceste două tipuri arice nu stă în ra- 
porturile dintre dragostea şi cunoştinţa propriu-zisă, ci în 
modul însuşi de înţelegere al cunoştinţei şi al aşezării aces- 
teia în faţa existenţei, 

În vreme ce în concepţia indiană, cunoaşterea e concepută 
ca o dezrobire, ca o trecere peste legăturile fiinţei, ca o 
contopire cu marele tot cosmic, ca o întoarcere a părţii la 
întreg, faţă de care lucrurile nu sunt decît stavile, prin 
urmare ca O trecere de la fiinţă la neființă (în termeni aristo- 
telici): în concepţia elină, dimpotrivă, cunoaşterea e înțeleasă 
ca 0 adîncire în fiinţă, ca un contact direct cu aceea ce este, 
cu acel “to ontos on”, ca o depăşire a aparenţelor înşelă- 

toare, spre a lua contact cu plinătatea neschimbătoare a 
lucrurilor care sunt cu adevărat. 

În consecinţă, în tipul indian, iubirea înţeleasă ca un 
instrument al cunoaşterii eliberare, va fi un instrument de 
depăşire, de trecere peste sine, de nimicire a eului propriu 
şi de contopire în suferinţă în tot; în vreme ce în tipul elin 
va fi, dimpotrivă, un suspin după plinătate, un avînt al 
celui ce se lasă în lipsă, către aceea ce i-ar putea aduce în- 
destulare, plinătate. Astfel, iubirii înţeleasă ca universală 
milă la indieni, dar milă înţeleasă nu ca dragoste de altul, 
ci ca povară a existenţei individuale despărțită de întreg îi 
corespunde, în tipul grec, acel eros platonic, care e fiul 
Peniei: sărăcia, şi al lui Poros: rege, abundență. 

Fiecare din aceste două tipuri se regăseşte în metafizica ră- 
săriteană a creştinismului. Cel dintii tip, tipul indic, stă ca o 
presupunere fundamentală [4 temelia întregii vieţi ascetice 
din Răsărit, pentru care dragostea, spre deosebire de 
Apus, unde asceza are funcţii netăgăduit active, nu e 
decît un mijloc de dezrobire, de depăşire a tuturor celor 
de dincoace. 

Al doilea tip, al filosofiei platonice, se regăseşte, dim- 
potrivă, în speculaţia răsăriteană sub forma acelui suspin 
universal al firii după mîntuire, a acelei nevoi de plinăta- 
te, căreia vine să-i răspundă darul de sine al lui Dumne- 
zeu: întruparea. 

În tipul apusean, în tipul care, dimpotrivă, subordonează 
cunoştinţa acţiunii, subordonare atît de pregnantă în 
formula cunoscută mai ales de la pozitivişti, dar care e 
mult mai adîncă şi mai veche, înfiptă în inima întregului 
Apus: “A şti pentru a prevedea, a prevedea pentru a 
putea“, am putea de asemenea distinge două subtipuri: 

Un prim tip, pe care l-am putea numi moralist, şi un 
tip mistic. În tipul mistic apusean, aceea ce se capătă prin 
dragoste e intuiţia existenţei, e contactul direct cu existenţa, 
pe care intelectul abstract n-o poate da, deoarece îi 
lipseşte intuiţia nesfârşitului, simţirea unui lucru fragmen- 
tîndu-se întotdeauna în analiza unui gînd. Într-un aseme- 
nea tip, caracteristic pentru toaţă mistica autentică apusea- 
nă, aceea care răsăriteanului îi pare totdeauna senzuală, 
dragostea apare ca o cale de depăşire a inteligenţei, ca un 
mijloc de gustare, de simţire a unor realităţi la care nu se 
poate ajunge decît trecîndu-se peste gînd. În noaptea neagră a 
necunoştinţei, dincolo de orişice simţire şi orişice conţinut 
gîndit, misticul se simte ca fiind cuprins de foc, şi arde în- 
flăcărat de o lumină nematerială, de nemărturisit, dar 
plină de evidenţă, de o prezenţă minunată şi tainică. 

În tipul celălalt, moralist, necesitatea dragostei izvorăşte 
tot dintr-o deficiență a gîndirii şi o tot dintr-o necesitate 
de depăşire a cunoaşterii şi de adîncire în fiinţă pe căi ex- 
traintelectuale, numai că aici dragostea nu mai joacă un rol 
de sentiment, de simţire, ci ea apare ca o atitudine voită a 
subiectului în faţa existenţei ca un fapt moral, ca o valorifi- 
care, ca o preţuire a existenţei săvîrşită printr-o 
operaţiune liberă, autonomă, a subiectului agent. Dragos- 
tea nu mai e aci întîlnirea cu altul, nu mai e intuiţie, nici 
discurs, ci hotărîre. 

Dintre tipurile apusene: cel mistic creştinesc se 
regăseşte în formele lui cele mai înalte la o Tereză a Car- 
melului, sau la un Juan dal Cruz; celălalt, tipul moralist, 
se regăseşte mai ales în filosofia religioasă a Apusului 
protestant de după Kant, şi prin el în toată cugetarea 

„modernistă“ de la noi şi de aiurea. 

După cum se vede, şi aceste două tipuri de relaţii, ca şi 
cele dintii, deşi se dezvoltă şi cresc pe tărîmul filosofiei în 
genere, fundează şi susțin poziţii ale metafizicii creştine. 

Patru tipuri de înţelegere a relaţiilor dintre cunoştinţă 
şi iubire: două răsăritene: unul ascetic, altul gnostic, şi două 
tipuri apusene: unul moralist şi unul mistic. lată ce ne des- 
coperă încercarea de determinare tipologică'a relaţiilor 
dintre dragoste şi cunoaştere, aşa cum le întîlnim în 
istoria spiritului european. 

Între aceste patru tipuri, corelîndu-le două cîte două, 
se poate găsi mai mult decît o singură corespondenţă. Fie 
că e vorba de tipul răsăritean, fie că e vorba de tipul 
apusean, cu varietățile lor, fiecare implică, în acelaşi timp, 
o depăşire şi o atingere, o împlinire. Numai că, în vreme 
ce în tipul răsăritean, omul se depăşeşte prin trecerea con- 
templativă peste momentul acţiunii, dragostea fiind in- 
strumentul depăşirii, iar cunoaşterea momentul contactu- 
lui; în tipul apusean, dimpotrivă, cunoştinţa e momentul 
care trebuie depăşit, iar contactul real, efectiv, cu absolu- 
tul, se capătă dincolo de căile cunoaşterii, prin trăire extra 
intelectuală, prin inserţiune activă în absolutul pe care in- 
telectul nu-l cuprinde, Că e vorba de metafizicile laice ale 
unor Kant sau Bergson, sau că e vorba de metafizica unor 
augustinieni notorii, ca Blondel, spre a vorbi de contem- 
porani numai, sau că e vorba de un Pascal, sau Ignatiu de 
Loyola, asupra acestui punct toţi sunt de acord. Singur to- 
mismul menţine în catolicism cumpăna în favoarea inte- 
lectualismului, dar cu ce preţ şi în ce condiţii? 

Dar nu numai atît, chiar în cadrul fiecărui tip găsim 
mai mult decît o simplă asemănare. Din punctul de 
veaore al subiectului, atît gnoza cît şi mistica sunt căi de 

contact intuitiv, atît moralismul cît şi asceza sunt mijloace 
de depăşire. Numai că gnoza e intelectuală, iar mistica 
este afectivă, iar asceza este un instrument de depăşire 
către dincolo, în vreme ce „moralitatea“ este rînduirea 
trăirii în veac. 

O fi mistica depăşire a oricărui conţinut gîndit, dar la 
limită e tot*simţire; după cum intuire, ci nu gîndire, e şi 
gnoza. Mistica apare astfel ca o sinteză afectivă a ascezei 
cu gnoza, iar „moralismul“ ca aceeaşi sinteză, dar pe dos. 

Toate acestea ar fi de dezvăluit, fireşte cu bogate între- 
giri şi amănunte, dacă ne-am fi propus să răspundem la 
întrebare din afară; cu alte cuvinte, dacă ne-am fi propus 
să lămurim aceea ce au gîndit alţii despre aceste lucruri, 
enumerînd soluţiile lor, lăsînd apoi pe cititor să aleagă pe 
aceea ce-i convine, ca şi cum toate poziţiile ar fi egal în- 
dreptăţite pentru un creştin. 

Departe de noi însă acest scepticism sălbatic. De aceea, 
conştienţi de încercările înaintaşilor şi de greutăţile ce 
stau înainte, dar dornici de a afla nu cum au gîndit alţii, ci 
ceea ce este, vom încerca să atacăm problema sistematic, 
spre a vedea, dacă şi ce putem răspunde. 

2) Orişice întrebare sistematică presupune o problema- 
tică, adică un şir de întrebări ce se desfac unele din altele 
pe măsura dezlegării lor, înainte de a ajunge la răspuns. 

E de la sine înţeles, că întrebări de felul acelora ce se 
vor pune, cum ar fi de pildă: ce e dragostea?, ce-i 
cunoştinţa?, care-i criteriul adevărului? şi ce rost are ade- 
vărul în dezlegarea puterilor iubirii?, în ce fel subiectul 
gînditor şi agentul iubitor se depăşesc pe ei înşişi prin 
dragoste şi cunoştinţă?, întrebarea dacă cunoaşterea 
noastră şi dragostea noastră sunt proiecţii ale propriului 

nostru eu, în zarea propriilor sale producţii, sau dacă 
ajung efectiv dincolo de noi pînă la celălalt?, cu alte 
cuvinte, întrebarea cardinală dacă, cu toate aceste căi de 
depăşire ce ne stau la îndemînă, suntem sortiţi să 
rămînem închişi în noi sau să ne întregim în celălalt?, în- 
trebarea dacă cunoaşterea noastră şi dragostea noastră, 
fiind ceea ce sunt, pot totuşi în anume împrejurări să 
treacă dincolo de noi?, arătarea împrejurărilor în care 
această trecere e cu putinţă: mişcarea Celuilalt înspre noi, 
întruparea; arătarea a cine este Celălalt şi a felului în care 
se petrece această mişcare către noi; arătarea prin analo- 
gie a felului în care, dincolo, la El, Logos şi Eros se 
îmbină, nefiind unul şi altul decit firea şi făptuirea unuia 
şi aceluiaşi chip; arătarea cum orişice teorie a cunoaşterii 
creştine şi orişice teorie morală a acţiunii creştineşti, îşi 
iau rădăcinile şi se referă în chip indiscutabil la întrupare; 
arătarea apoi a cauzelor pentru care şi dragostea şi 
cunoştinţa noastră, deşi închid în ele asemănarea acestui 
chip, sunt sparte, întunecate, neputincioase şi potrivnice 
una alteia; urcarea pînă la păcat, şi descoperirea drumuri- 
lor care duc simultan către cunoaşterea adevărată şi către 
dragostea cu roadă, în biserică; sunt întrebări care ar cere 
fiecare o dezvoltare de sine stătătoare, ceea ce nu poate fi. 
Şi totuşi, nici una din ele nu poate fi lăsată la o parte, 
pentru că nesocotirea lor ar face însuşi sensul problemei 
neinteligibil. Ne e sarcina cu mult uşurată, prin aceea că 
cea mai mare parte din problemele acestea care le vom 
dezvolta aci nu sunt probleme de laborator, ci din acelea 
cu care fiecare se întîlneşte în clipele sale adînci din viaţă 
şi ca atare este îndeajuns de pregătit să le înţeieagă. 


II 


Eros şi Logos, adică Dragoste şi Cuvint, de fapt: drago- 
ste şi vorbă cu înţeles, expresie cu tîlc, manifestarea unui 
temei sau rost, căci logos înseamnă în acelaşi timp mai 
mult decît „vorbirea“ pură şi simplă şi mai mult decît 
„Cunoaşterea gîndită“ (nous). 

Nu este prin urmare vorba de relaţia dintre iubire şi 
cunoaşterea pură şi simplă, ci şi de relaţia dintre ea şi fun- 
damentul rațional al existenței. 

Aceea ce dă, în metafizica creştină, un caracter particu- 
lar acestei întrebări, e mai ales consideraţia că, spre deose- 
bire de metafizica laică, nu avem de-a face aici, numai cu 
mişcări ale sufletului omenesc ce cad în resortul psihologiei, 
ci cu realităţi de ordin curat metafizic. Pentru gîndirea 
creştină, sprijinită pe texte de netăgăduit şi pe credinţa 
nezdruncinată a Bisericii, Dragostea e MQumnezeu însuşi, 
adică, mai exact, Dumnezeu e arătat şi apropiat ca Dragoste, 
iar lumea toată, cu lucrurile şi cu temeiurile ei, nu sunt decît 
produsul acestei Dragoste. E aci punctul cardinal care 
deosebeşte ideea creştină despre Dumnezeu, de toate ce- 
lelalte idei despre Acesta. Creator, atotputernic, pretutin- 
deni de faţă, a toate țiitor, sunt caractere ale divinității pe 
care le regăsim şi în alte metafizici, prin analogie; Dumne- 
zeu iubitor, creator şi țiitor din dragoste al lumii şi răspîn- 
ditor de har, e o dezvăluire proprie a Bisericii creştine. 

Dar nu numai atît. Mai e şi altceva: Cuvintul însuşi nu 
e, în metafizica creştină, numai o expresie abstractă a „temeiu- 
lui“ orişicărui lucru (nous). Nu e o formulă, sau un obiect 
formal, prin care se explică lumea şi cele ce se petrec în 
ea. Cuvîntul, Logosul, Cunoaşterea întemeiată, nu este 

nici măcar un atribut al divinității. Cuvîntul, Înţelesul ex- 
primat, Logosul, este Dumnezeu însuşi, este una din Feţele 
Dumnezeirii, este un Chip, un Ins substanţial, agent şi 
suport al unor activităţi proprii. Cuvîntul e tot una cu Fiul, 
Unul născut din Tatăl înainte de toţi vecii, adică cu Faţa a 
doua a Ziditorului şi Țiitorului, împreună părtaş la 
zidirea lumii. Cuvîntul este mai ales acea faţă a Treimei 
care, pentru răscumpărarea noastră, îşi ia chip asemănă- 
tor nouă, se întrupează, se răstigneşte pentru răscumpă- 
rarea lumii în zilele lui Pilat din Pont; cu alte cuvinte, 
Logosul este însuşi lisus Hristos fiinţind dinainte de veac, în- 
durător în veac şi biruitor peste veac. 

Nu e locul aci să speculăm asupra naturii Sfintei 
Treimi, şi nici să arătăm în ce fel Tată şi Fiu sunt două feţe 
ale unei aceleiaşi fiinţe, în Duhul Sfînt. Nu e locul să 
arătăm nici de ce sunt trei, şi nici de ce sunt trei feţele 
Dumnezeirii. Nu e de asemenea locul să arătăm metafizi- 
ceşte, de ce nu sunt trei Dumnezei ci numai Unul în trei 
Feţe, şi nici cum se poate face ca cele trei Feţe ale Dumne- 
zeirii să nu fie nici trei moduri ale ei, ci trei agenţi efectivi, 
deosebiți în acţiunea lor, şi totuşi împreună lucrători şi de 
o singură fiinţă. Nici trei feluri de a fi, nici trei moduri, 
nici trei atribute ale lui Dumnezeu, ci trei subiecte de 
acţiune, mărturiseşte Creştinul în Dumnezeu, dar trei Înşi 
într-o singură Fiinţă, trei chipuri, trei feţe, dar o singură 
Fire, mai mult, o singură ființare şi o singură prezenţă. 
Căci nu este şi nici'nu poate fi vorba de Fiu fără Tată şi 
nici de Tată şi de Fiu, fără Duhul Sfînt. 

Stranie dificultate, care leagă răspunsul la întrebarea despre 
logos şi eros, pentru metafizica creştină, de o asemenea prăpas- 
tie pentru gînd! 


20 / MIRCEA VULCĂNESCU 


Cu totul altceva vor fi prin urmare cunoaşterea şi 
iubirea omenească (nous şi eros) şi cu totul altceva vor fi 
cunoaşterea şi iubirea în Dumnezeu: Logosul şi i Îndurarea. 

„„„Altceva vor fi şi Dragostea şi înțelegerea, desigur, în noi 
şi la Dumnezeu, şi totuşi... cu totul altceva nu vor fil 

Oricare ar fi transcendenţa lui Dumnezeu şi oricît de 
multă lipsă de comună măsură ar fi între dragostea şi 
cunoaşterea lui şi dragostea şi cunoştinţa noastră, totuşi 
între ele există o apropiere, o asemănare orişicît de depăr- 
„tată. Căci dacă nu ar fi o astfel de asemănare între cele ce 
rostim şi cele ce înseamnă cele rostite, ar fi desigur un 
blestem să spunem că Duznnezeu e înţeles, sau că Dum- 
nezeu este iubire. 

Prin urmare, oricît ar depăşi înțelesul dragostei şi 
cunoaşterii divine peste înţelesul dragostei şi cunoaşterii 
umane, oricît ne-ar fi cu neputinţă ridicarea, prin analogie 
şi prin propriile noastre puteri, de la înţelesul cunoaşterii 
şi dragostei de aci, la înţelesul cunoaşterii şi dragostei de 
acolo, totuşi între dragostea şi cunoaşterea de aci şi dragostea 
şi cunoaşterea de acolo există referinţe neîndoielnice, care ne 
îngăduie să întrebuinţăm corespondenţa aceloraşi 
termeni. Aceea ce trebuie avut în vedere este faptul că 
aceste asemănări, aceste referinţe, sunt irelevante, adică nu 
aezvăluie firea termenilor celorlalţi, de dincolo, care pentru 
cunoaştere şi pentru vorba noastră despre Dumnezeu nu 
apar decît cu limite exhaustive, adică determinate 
negativ, ca fiind dincolo de dragpstea şi înţelegerea 
noastră cea mai pură, dar orientate oarecum în acelaşi 
sens ca ele. Sunt irelevante, dar nurhai pentru un efort de 
jos în sus spre a le prinde, adică numai pentru dialectică, 
pentru acea minunată şi cutezătoarc proiecţie a eului în 

afara lui, care păzeşte la întretăierea cerului semne care 
nu mai vin. Căci încordare pentru a capta ceea ce este, în- 
cordare uriaşă spre a şti aceea ce nu poate să fie ştiut, cu 
toate că ştii că nu poate fi ştiut prin tine, e dialectica, ci nu 
dialog steril, cum o consideră bicisnicii cugetării! Şi 
totuşi, aceste referinţe tainice devin relevante şi ne descoperă 
asemănarea dintre dragostea de aci şi cea de dincolo, 
îndată ce Celălalt face mişcarea de dezvăluire către noi, îndată 
ce ne dezvăluie, ne arată, prin darul său de sine, asemă- 
area dintre dragostea şi înțelegerea Lui şi dragostea şi 
înţelegerea noastră. 

Gîndurile de mai jos asupra relaţiilor dintre dragoste şi 
cunoaştere nu stau, prin urmare, pe temeiul unei filosofii 
neutre, lipsită de lumina învățăturilor Bisericii. S-a băgat 
desigur de seamă acest lucru încă de la începutul acestui 
studiu. Filosofie creştină neutră, de altfel nici nu am 
putea face. Ar fi o contrazicere în termeni. lar cele ce 
gindim aci, cu toate că nu sunt decit filosofie, adică efort 
propriu de gînd, fiind gînduri de creştin, nu pot fi neutre. 
lar deosebirea de teologie stă numai în aceea că noi căutăm, Ca 
filosofi, temeiuri gîndite la întrebări la care ei primesc răspun- 
suri de-a dreptul, din tradiţia mamă a Bisericii. 

Logos şi eros, dragoste şi cunoaştere prin urmare. 

Dar ce e dragostea, şi ce e cunoştinţa? 

E] 


Plecînd de la cunoştinţa noastră, bineînţeles, trebuie să 
constatăm din capul locului o mare diversitate de 
înţelegere a naturii sale în lumea gînditoare. De la 
definiţia celor care consideră cunoştinţa ca o facultate de 
priză imaterială a realului în noi, şi pînă la definiţia celor 
care, plecînd de la psihologia de reacţie, o definesc ca pe o 


22 / MIRCEA VULCĂNESCU 


conduită biologică a fiinţei vii, ca pe o funcţie de orientare 
a individului cu o structură fiziologică nervoasă superioa- 
ră, ca o funcţie de adaptare la un mediu real complex, sau 
la mediul social, ce gamă de poziţii nu întîlneşte cugeta- 
rea pentru definirea unui aceluiaşi lucru! Atîrnă desigur 
definiţia de punctul de vedere al celui care defineşte. Dar 
oricare ar fi aceste definiții, toate atribuie anumite caracte- 
re cunoaşterii, pe care vom încerca să le desprindem în- 
trucît le socotim fundamentale. 

1) În primul rînd, orişice cunoaştere presupune doi 
termeni, din care unul e subiect cunoscător, iar celălalt, 
obiect cunoscut. Nu este nici o cunoştinţă, care să nu fie 
cunoştinţă a cuiva despre ceva: de la simpla aprehensi- 
une, trecînd prin judecată şi concept, pînă la formele cele 
mai rafinate ale raţionamentului analitic sau sintetic, de la 
simpla senzaţie şi pînă la structura cea mai complexă a 
intuiţiilor senzoriale. 

2) Aceşti doi termeni, care constituie două prezenţe deo- 
sebite, doi termeni existenţial distincţi, ca fiinţă, formează 
totuşi în cunoaştere un singur tot sui generis: „cunoştinţă“. 

Ce e această unitate şi care sunt caracterele ei? 

În primul rînd nu e vorba de o unitate materială. Concret 
vorbind, subiectul şi obiectul rămîn distincte, iar relaţia 
dintre ele nu este cauzală. 

Relaţia lor este pur spirituală, un fel de luare de priză 
imaterială, de luare de poziţie, de desemnare a obiectului 
de către subiect. 

Fireşte, lucrurile sunt mult simplificate, reduse la 
ultima limită a decantării; dar aci, la limită, nici O altă 
analiză nu va descoperi altceva. 

Subiectul se referă în afara lui, către ceva, şi, într-un chip 
imaterial, ia priză asupra-i. 

Două caractere decurg de aci pentru cunoştinţă: 

1) Primul e caracterul tranzitiv: întotdeauna cunoştinţa 
se referă la obiecte. 

2) Al doilea e luarea de priză, adică într-un anume fel, 
prinderea în sine (în măsura în care o asemenea determinare 
locală poate avea un sens pentru o priză imaterială operată 
de un agent imaterial), mai corect spus, aidomarea, identifi- 
carea, într-un anume fel, între acel care cunoaşte şi ceea ce e 
cunoscut. Peste aceste caractere începe controversa. Căci, pentru 
unii, cunoaşterea se face prin luarea întru sine a celuilalt; 
pentru alţii, prin scoaterea dintru sine şi proiectarea în 
afară a celuilalt; pentru unii e vorba de prinderea a ceea 
ce este în individualitatea sa; pentru alţii e vorba numai 
de o prindere a unui fel general de a fi, dintr-însul, sau 
numai de o proiecţie a unui fel de a fi, scos din structura 
organică sau spirituală a subiectului cunoscător, asupra 
celuilalt termen; în fine, pentru alţii, e vorba de situarea 
însăşi a subiectului sub felul de a fi al obiectului. 

Întrebarea aceasta, a specificării cunoaşterii dinspre 
subiect sau dinspre obiect, desparte în teoria cunoştinjei 
două direcţii mari: idealism şi realism, ca două direcţii polare 
de grupare a soluţiilor, între care nenumărate sinteze cată a 
ține cumpăna fără să reuşească. 

Iar dezlegarea acestei întrebări presupune lămurirea 
prealabilă a izvoarelor cunoştinţei exacte, respectînd deo- 
sebirea existenţială a subiectului cunoscător de obiectul 
cunoscut şi lămurind natura identităţii lor gnoseologice. 

Empirism senzualist, intelectualism raţionalist, criticism, 
intuiţionism, răspund la prima întrebare; teorii metafizice 

ca: coexterisivitatea veracităţii divine la întregul univers, 
dubla atribuţie a substanţei la Spinoza, armonia prestabi- 
lită la Leibniz, sau coordonaţia epistemologică la Losky, 
arhitectonica spiritului la Kant, nu sunt decît răspunsuri 
la întrebarea despre posibilităţile cunoaşterii de a atinge 
efectiv celălalt termen. 


* 


Ca şi cunoaşterea, dragostea are problematica ei 
proprie. 

Şi aci, dragostea e o relaţie imaterială, o unitate spiri- 
tuală a doi termeni. Numai că, situaţia aci e alta şi 
condiţiunile se schimbă. 

1) În loc să avem de-a face cu o relaţie între doi 
termeni, din care unul prinde pe celălalt: un subiect şi un 
obiect, aci avem de-a face cu doi termeni, susceptibili de 
intenţionalizare reciprocă: două subiecte. Celălalt e şi el un 
agent susceptibil de iniţiativă, şi nu ajunge, prin urmare, 
să te supui unor condiţii formale spre a te pune de acord cu 
el, sprea lua priză. Aci e nevoie de o convergenţă a 
tendinţelor, de o întîlnire reciprocă de intenţii. Coordona- 
rea dintre subiect şi obiect în cunoaştere, nu e o relaţie 
liberă între doi termeni. Cel puţin în aparenţă, ea nu 
atîrnă de cei doi, ci de condiţii la care sunt supuşi 
amîndoi, sau sunt dictate numai de unul dintre cei doi 
termeni. Identificarea dintre cei doi termeni ai actului 
iubirii e supusă unor determinări proprii pornind din 
însăşi fiinţa acestor termeni. 

2) Fireşte că şi aci, ca şi în cunoştinţă, avem de-a face 
cu o unitate spirituală, cu o realitate nouă sub care cei doi 
termeni, existenţial distincţi şi liberi, sunt una. Dar ceeea ce 
se naşte între ei, nu mai e o cunoştinţă, ci o comunitate de 

iubire, de alt ordin decît cea dintîi, un angrenaj de 
prezenţe, care uneori poate fi lipsit de orişice conţinut intelec- 
tual şi realizat numai „in via“, în acțiune sincronizată. 

Fireşte apoi, că şi aci, ca şi la cunoştinţă, teoriile au în- 
cercat să deosebească morfologic diferitele feluri în care 
două subiecte pot fi una, şi fireşte de asemenea, că au încer- 
cat să explice teoretic temeiurile şi natura acestei unități sui 
generis. 

Astfel, încă din vremea vechilor elini, s-a deosebit un 
“eros”, de o “philia”, o “philia” de o “sterghi”, şi o 
“sterghi” de “agape”. Veacul de mijloc, de asemenea, a 
deosebit un “amor concupiscentiae”, de un “amor affec- 
tionis”, şi pe acesta de un “amor benevolentiae”, pe care 
apoi l-a deosebit de un “amor obedientiae”. 

Max Scheler, de care am mai vorbit, a consacrat o carte 
întreagă analizei fenomenologice a diferitelor tipuri de 
relaţii afective posibile între subiecte, intitulată: Despre 
firea şi felurile simpatiei, în care a deosebit simpatia propriu- 
zisă, de compătimire, de simțirea în comun în masă, de milă, 
de dorinţă, de dorul de identificare mistică cu altul, şi de ceea 
ce numeşte el dragostea propriu-zisă, unire a două subiecte 
cu respectarea specificităţii şi în aprecierea reciprocă a 

Iar explicaţii ale naturii şi cauzelor care împing subiecte- 
le către o asemenea căutare a unora de alii, s-au dat de ase- 
menea nenumărate: pozitive, cum ara fi imitaţia sau sugestia; 
şi metafizice, cum ar fi „afinitatea electivă”, identitatea funcia- 
ră ontologică a tuturor fiinţelor care în dragoste îşi simt lipsa şi 
se cheamă înapoi către origini, subordonarea voințelor unei fi- 
nalităţi etice comune, contopirea în contemplația unei aceleiaşi 
realități transcendente. 

Şi aci, ca şi în cazul cunoştinţei, teoriile au încercat să 
lămurească natura şi cauzele pentru care subiectul caută 
să iasă din sine către altul, şi felul în care ajunge într- 
adevăr să întilnească pe celălalt. 

%% 


În ce relaţii şade dragostea cu cunoştinţa? 

Am văzut ce le constituie diferenţa. Sînt ele căi potrioni- 
ce de depăşire, sau se întregesc una pe alta? 

Două soluţii extreme se prezintă şi aci, cu o infinitate 
de sinteze intermediare. Intelectualismul absolut şi primatul 
acțiunii. 

Pentru intelectualismul absolut, cre are o viziune specta- 
culară a lumii, o viziune dezinteresată, olimpiană, a uni- 
versului: acel „nec ridere, nec lugere, sed intelligere” al 
lui Spinoza, dragostea, cînd nu e cunoştinţă, „arnor Dei in- 
tellectualis“, este lucru de a doua mînă, ba uneori este 
trădare a demnităţii omeneşti, naivitate, sau nu este. Ju- 
decată la „rece“, obiectiv din cugetare, pe care o 
cunoaştem, la noi, din seninătatea maiaoresciană, este 
desigur o poziţie necreştină. Pentru el, la noi, ca şi la 
Dumnezeu, dacă intelectualismul e teist, predomină 
temeiul rece, obiect de cunoştinţă clară şi distinctă. Dum- 
nezeu însuşi nu e o fiinţă vie, un Ins, ci cade sub concept: 
“Dumnezeul filosofilor”, de care pomenea Pascal. Sus, pe 
ghețarii inteligenţei, lumea apare ca o halucinație rece de 
demiurg;: Nu-i loc nici de plîngere, nici de bucurie, nici de 
întristare, nu pentru că universul nu ar fi trist, ci numai 
pentru ca plînsul “e scornit de nebuni, de copii şi de 
femei”, şi stă sub demnitatea acceptării a toate a filosofu- 
lui pur, monstru de gheaţă şi de demnitate. Filosofia 
apare aci ca o artă de înfăşurare a inimii în stei. 

Pentru volutarismul absolut, dimpotrivă, dispare orişice 
temei. Lumea e o proiecţie acosmistă de încrucişări de 
acte ale subiectelor libere, agente (Schiller, Schelling, 
Fichte, Şestov). În timp ce universul se realizează plura- 
list, într-o puzderie de lumi anarhice, manifestări excres- 
cente ale subiectelor libere care îşi mărturisesc plinătatea 
lor lăuntrică, momentul acţiunii al entuziasmului, irumpe 
furtunatic în cîmpul senin al filosofării şi înlocuieşte te- 
meiurile, rosturile firii, prin hotăririle arbitrare şi iraționale 
ale gînditorilor, care, ca nişte demiurgi, scot realitatea din 
ei înşisi. Chiar cînd entuziasmul a căzut şi agenţii liberi s-au 
recunoscut a fi mirajul voinţei universale care lucrează 
din adîncul lor, temeiurile rămîn pierdute pentru această 
filosofie. Voința e oarbă în realizările ei, şi justificările nu 
sunt decît jocuri de iluzii. Inteligența ne înşală, aruncînd 
asupra adîncului, perdeaua înşelătoare a unei fete 
morgane dincolo de care, în adînc, voinţa singură atinge, 
gau este ea însăşi, realitatea în sine. 

Poziţie egal de depărtată de creştinism, în care simul- 
tan se caută, spre întregire, momentul dragostei şi momentul 
cunoştinţei, pentru care Dumnezeu este, precum arm văzut, 
şi Dragoste şi Cunoştinţă, şi Logos şi iiiara: Logos, 
pentru că îndurare; şi îndurare, pentru temei a toate. 


HI 


Cum se pune deci problema aceasta pentru filosofia 
creştină? Două tipuri moderne de filosofie ni se înfăţişează spre 
cercetare, amîndouă apusene, dar cu rădăcinile în cele 

două tipuri culminante de metafizică greacă aristotelism 
şi platonism: tomismul şi augustinismul. 

Între primatul absolut al inteligenţei şi primatul 
raţiunii practice, al voinţei, tomismul ne înfăţişează o 
soluţie intermediară, o încercare de sinteză. Credincioşi 
adagiului scolastic care cere ca în faţa unei contradicții să 
încerci a face o distincţie necesară, tomismul va deosebi 
între un aspect absolut al relaţiilor dintre cunoaştere şi 
acţiune privite în ele însele, şi un aspect relativ al acestor 
relaţii, în raport cu aceea ce pot atinge în noi şi în afară de 
noi. Tomismul va acorda supremaţia absolută intelectului 
asupra voinţei în ordinea speculativă, o supremație prin 
esenţă, subordonînd însă inteligența voinţei în tot ce priveşte 
ordinea acțiunii. 

Într-adevăr, spun tomiştii, obiectul inteligenţei este su- 
perior obiectului voinţei, căci obiectul inteligenţei este 
binele în general, luat în esenţa lui, deci un obiect mai 
pur, mai decantat, mai spiritual decît obiectul voinţei care 
are drept obiect bunurile particulare. Inteligența caută să 
prindă lucrurile în esenţele lor, în raţiunile lor de a fi, în 
“logosul” lor, în vreme ce obiectul voinţei este binele luat 
în existienţa lui concretă. Toată ordinea vine din inteli- 
genţă, continuă ei, şi chiar Duhul Dragostei se capătă prin 
unirea cu Fiul, cu Logosul, cu Cuvîntul. lar viaţa veşnică 
constă tocmai într-un astfel de moment de cunoaştere, 
într-o vedenie a lui Dumnezeu faţă către faţă, în care vom 
fi într-un singur cuget cu Dumnezeu. Dragostea şi ferici- 
rea nu sunt pentru tomişti decît consecinţe ale aceştei 
viziuni unificatoare. 

La limită înţelegerea va prima asupra voinţei, pentru 
că „intelectus est (per essentiam) altior et nobilior voluntate“ 
după Toma din Aquino. 

Relativ însă, adică privite nu în ele însele, ci în raport 
cu iucrurile pe care în chip firesc (nu suprafiresc) le pot 
atinge, ordinea supremaţiei se răstoarnă, căci „bonum et 
malum - zice Aristotel - sunt în rebus, verum et falsum in 
menite“. 

Voința tinde către lucruri aşa cum sunt în ele însele, în 
vreme ce inteligenţa nu tinde către ele decît sub unghiul 
ei de priză, adică aşa cum sunt ele în ea însăşi. 

Dar dacă e aşa, atunci ordinea facultăţilor e susceptibi- 
lă de răzbunare pentru toate obiectele pentru care 
cunoaşterea e subordonată, pe care nu le poate avea în 
chip adecvat, ci numai prin analogie. Într-adevăr, dacă e 
mai bine să cunoşti lucrurile corporale, trupeşti, subordo- 
nate spiritului, inteligenţei, decît să le iubeşti, pentru că 
cunoscîndu-le le ridici la spirit, în vreme ce iubindu-le te 
cobori pe tine spirit în cele trupeşti; dimpotrivă, în ceea ce 
priveşte lucrurile Dur.nezeieşti, care sunt mai presus de 
minte, căci noi nu putem cunoaşte pe Dumnezeu prin 
esenţă, ci numai pe cale de analogie, adică numai prin 
ceea ce e străin de el, iubirea lui, adică voirea lor aşa cum 
sunt în ele însele, este superioară cunoaşterii pe care o 
putem avea despre ele. 

„Dacă în ordinea cunoştinţelor omeneşti, spunea 
Pascal, în prelungirea perfectă a gîndirii tomiste, trebuie 
să cunoşti spre a iubi, în ordinea celor dumnezeieşti 
trebuie să iubeşti spre a cunoaşte“. 

De aceea, adaugă tomiştii, deasupra oricărei 
cunoaşieri filosofice, mai e o înţelepciune a Duhului Sfînt, 

în care Dumnezeu e cunoscut şi gustat nu prin idei ana- 
loage, clare şi distincte, ci prin infuzia Duhului Sfînt, a 
harului, a Dragostei de sus, adică prin Dragostea celui Nea- 
semănat de ființa făcută totuşi după chip şi asemănare. 

În rezumat, tomismul pretinde a ne da o sinteză între 
aceea ce numim „moralism“, moştenire specific apuseană, 
şi aceea ce numim „gnoză“, prin considerarea dragostei şi 
a inteligenţei ca două funcţii complimentare ale fiinţei 
spirituale omeneşti, una îndreptată către lucruri aşa cum 
sunt şi întrucît sunt: inteligenţa, alta îndreptată către 
subiect şi către lucrurile care fac una cu el. Numai că cea 
îndreptată spre lucruri întrucît sunt, nu le prinde aşa cum 
sunt în ele însele, ci aşa cum sunt în noi; în vreme ce 
aceea care se îndreaptă înspre ele, nu întrucît sunt ci în- 
trucît sunt una cu noi, le prinde aşa cum sunt în ele însele. 


Sinteza tomistă implică însă o serie de presupoziţii fără de 
care ar rămîne neinteligibilă. Aceste presupoziţii sunt ur- 
rnătoarele: 1) Distincția dintre lumina naturală a inteligenţei, 
capabilă să cunoască esenţa abstractă a lucrurilor, adică 
raţiunea lor de a fi, prin ea însăşi; precum şi existenţa lui 
Dumnezeu, prin analogie, -şi lumina suprafirească a 
revelației prin care Dumnezeu se dă pre Sine aşa cum este, 
dar care nu este o cunoaştere prin esenţă, ci prin consub- 
stanţialitate, prin uniune hypostatică, adică prin asocierea 
firii omeneşti cu firea dumnezeiască (realizată în întrupa- 
rea lui Hristos, continuată în fiinţa Bisericii), adică infuzia 
de Hari! 2) Această primă distincţie se sprijină pe o deosebi- 
re specifică tomiştilor, a relaţiilor dintre natură şi suprana- 
tură, în care, cel puţin abstract, lumea naturii poate fi 
privită de inteligenţă (adică înţeleasă) direct, în cauzele ei 

secundare, independent de cauzele ei primare, întocmai 
ca cosmosul grec (aristotelic), căruia i s-ar suprapune, 
fără necesitate organică (adică fără punte de trecere, nece- 
sară Dumnezeul transcendent al lui Dionisie Areopagitul. 
3) Acest fapt implică o deosebire hotărîtă între teologia natu- 
rală şi cea revelată, pe care catolicismul a consfinţit-o ca o 
dogmă mai tîrziu, în sinodul de la Vatican, dar care 
pentru Răsărit şi chiar pentru „vechii catolici“ a rămas un 
subiect de opinie teologică şi de cercetare filosofică. Răsă- 
ritul nu concepe nici posibilitatea de considerare „în abstract“ a 
universului independent de Dumnezeu care l-a făcut şi-l ţine, 
ba dimpotrivă, socoteşte că o astfel de considerare a lui, 
în afara acestui Dumnezeu, îl transformă în „haos“, ci nu 
în cosmosul lui Aristotel; şi nici nu face vreo deosebire 
formală între ce e firesc şi ce e suprafiresc. (Orişice ar pretinde 
în acest punct unele manuale apologetice răsăritene, 
inspirate din comoditate după cele catoliceşti, deosebirea 
dintre firesc şi suprafiresc nu e în Răsărit o deosebire 
formală, ci una materială, adică o distincţie de fapt.) Răsă- 
ritul are în acest punct o poziţie metafizică intermediară 
între panteismul care identifică formal pe Dumnezeu cu 
totul (identificîndu-le esenţa), şi feismul to mist care 
alunecă spre deism (întrucît îngăduie considerarea mate- 
rială a cosmosului, independent de Dumnezeu, cauza lui 
formală). Zic alunecă spre deism, pentru că, dacă e cu 
putință să pricepem lumea „în abstract“ prin cauzele ei 
secunde, făcînd abstracţie de acţiunea imediată a Harului dum- 
nezeiesc (redusă în tomism la o vagă „prezenţă de intensi- 
tate“); atunci poziţia celor care tăgăduie providența, închi- 
puindu-şi pe Dumnezeu numai ca pe autorul lumii care 
pe urmă i-a dat drumul fără a mai exercita asupra ei altă 


32 / MIRCEA VULCĂNESCU 


acţiune decît cea indirectă, prin mijlocul „legilor natura- 
le“ pe care i le-a rînduit din vecie, nu mai are nimic nelegi- 
tim. Între acest fel de teism şi panteism, mai este o 
poziţiune cu putinţă, pe care Apusul pe nedrept o con- 
fundă cu panteismul şi pe care Răsăritul a umblat întot- 
deauna cu predilecție. E aşa-numitul panenteism, pentru 
care deşi Dumnezeu se deosebeşțe după fire, de totul acestei 
lumi, aceasta nu e susceptibilă a fi separată ontologic de 
prezența Lui, pentru că totul e în Dumnezeu. Ştiu sigur că 
tomiştii admit o prezenţă de imensitate a lui Dumnezeu în 
lume, dar această prezenţă e pentru ei cu totul deosebită de 
acţiunea lui harică, întocmai ca şi cum creaţia şi Harul ar fi 
două acte esenţial distincte ale lui Dumnezeu, între care n-ar 
fi nici o relaţiune ontologică, ci numai o relaţie cosmologi- 
că, pe cînd pentru Răsărit nu există decît două feţe spiri- 
tuale ale aceluiaşi act fundamental de dragoste creatoare. 
Tomiştii vorbesc astfel despre creaţia dinainte de întrupa- 
re, întocmai ca grecii vechi, întocmai ca şi cum întruparea 
ar fi un al doilea moment cosmic adăugat în timp celui 
dintii, ci nu ca o realitate implicată intenţional în creaţia 
însăşi. În concepția răsăriteană, ca şi la fericitul Augustin de 
altfel, totul e în Dumnezeu, totul există şi subzistă deopotri- 
vă prin el, ci nu prin cauze secunde. Esenţele, care spriji- 
nă nu numai formal, ci direct, existenţa lucrurilor, fiind 
deopotrivă forme şi cauze, nu sunt decît ideile Harului 
Dumnezeiesc, exemplarele intelectului Divin din Logos. 
Faţa lui Dumnezeu care cunoaşte lucrurile e tot una cu 
Faţa care le-a zidit; iar providența Dumnezeiască, „darul“ 
său nu e un act natural, deosebit de Harul Său suprafiresc, ci 
este de o aceeaşi esenţă cu actul prin care Dumnezeu dă 
toate. Deosebind, cu Sinodul din 1351, esenţa de acţiunea lui 

Dumnezeu, gîndirea răsăriteană le leagă totuşi mult mai strîns 
decît Apusul. Karsavin are dreptate în acest punct asupra 
lui Florovski. Din faptul că Logosul, împreună ziditor al 
Lumii e însăşi Faţa lui Dumnezeu care se întrupează, Ră- 
săritul mărturiseşte că între Zidire şi mîntuire există o relație 
tainică încă dinainte de veac, care arată că lucrurile nu pot fi 
înţelese pe deplin decit în planul mântuirii. Înțelegerea răsări- 
teană are în acest punct rădăcini adînci în ontologia plato- 
nică maximalistă. Ea face din Dumnezeu singura viaţă 
deplină şi adevărată fiinţă, toate celelalte lucruri nefiind 
decît reflexe, copii ale lui, existenţe incomplete; în vreme 
ce Apusul, mai pozitiv, crede în existenţa concretă a 
ființelor multiple pe care i le dezvăluie lumea simţirii şi 
pentru care Dumnezeu e numai un suport transcendent. 

Mai sunt însă şi alte pricini pentru care soluţia tomistă 
a relaţiilor dintre dragoste şi cunoaştere e dificilă, ca 
sinteză. Propriu-zis ea nu rezolvă nimic. Pentru că n-ajun- 
ge să spui că dragostea ca dorinţă a unirii noastre cu 
binele se îndreaptă către ceea ce e „al nostru“ din altcine- 
va după fire, dar numai în măsura în care acest al nostru 
ne lipseşte după fiinţă fără a lămuri ce anume este exact 
al nostru, sau cum se face că firea noastră se contrazice cu 
firea ei, atunci cînd firea (esenţa) e după tomişti tocmai 
rădăcina tuturor determinărilor fiinţei? 

Sinodul Vatican spune că „Dumnezeu poate fi cunos- 
cut cu certitudine prin mijloacele raţiunii şi plecînd de la 
lucrurile create“. Vom lăsa să cadă obiecţia aceasta care pe noi 
răsăritenii nu ne interesează în aceeaşi măsură, căci noi nu 
suntem ţinuţi de hotăririle Sinodului de la Vatican în privinţa 
demonstrabilităţii raţionale a Dumnezeirii, şi ne vom opri 
asupra celei de a doua obiecţii a tomiştilor împotriva ei 

anume, că se confundă noţiunea care nu e decît un instru- 
ment de priză a realului, cu realitatea cunoscută, reificîn- 
du-se, transformîndu-se în lucru cunoştinţa, pentru ca 
apoi să se considere această cunoştinţă ca un paravan 
între subiectul cunoscător şi realitate. Obiecţia mai fusese 
cîndva îndreptată de Maritain împotriva întregii teorii a 
cunoaşterii moderne, şi ea poartă în miezul însuşi al dezba- 
terii. Ca să răspundă, Maritain încearcă să demonstreze că 
prin cunoaştere subiectul nu ia copii ale lucrurilor ci se 
preface în chip imaterial, spiritul în lucruri. Acei care 
cunosc lucrările lui Jacques Maritain ştiu că aci stă origi- 
nalitatea lui esenţială şi răspunsul lui victorios împotriva 
blondelienilor. Dar mai ştiu încă un lucru, anume, că în 
acest punct precis Maritain este învinuit de tomişti a fi 
depăşit gîndul adevărat al lui Toma din Aquino. Rînd pe 
rînd gînditorii tomişti dominicani ca părintele Tonquedec, 
Garriou, Langrage şi iezuiţi ca P. Picard, pentru a nu 
vorbi de cei suspecți de „modernism“ ca părinţii Roussellot 
sau Marâchal, au arătat că în concepţia tomistă, această 
prefacere a subiectului în obiectele cunoscute nu poate fi 
privită decît ca o metaforă. 

„Subiectul şi obiectul rămîn două realităţi opuse. 
Subiectul nu se preface în obiect în chip imaterial, ci 
prinde din obiect o „species“ (un fel de „noema“ husserli- 
ană) pe care o desprinde din lucru şi o ia în sine în chip abs- 
tract cu ajutorul intelectului agent, specia nefiind lucrul 
însuşi, ci principiul lui logic şi arhitectual. În măsura deci 
în care această „specie“ nu e în fapt o operaţie de adecvare, 
de supunere a subiectului faţă de obiect (ceva în genul 
„reprezentării acţiunii posibile“ bergsoniene), ci un obiect 
logic distinct, o realitate de alt ordin (intermediară prin 

unele însuşiri, paravan prin altele), obiecţia tomistă faţă 
de augustinism cade. E o întrebare dacă nu ar fi căzut şi 
altfel. Căci ce era această prefacere a subiectului în obiect 
atribuită de Maritain operaţiei de adecvaţie a cunoaşterii, 
decît un fel de a realiza în chip natural, printr-o simplă 
mişcare a spiritului, „adîncirea în celălalt, adică de a 
depăşi, prin acţiune, paravanul acestei species impressa? “ 

Rămiîne de examinat altă obiecţie. Anume aceea că 
poziţiunea augustiniştilor blondelieni compromite 
distincţia dintre natură şi supranatură. Oricum s-ar întoar- 
ce tomismul, faţă de augustinism, tot această problemă 
rămîne măr de ceartă şi punct nevralgic al dezbaterii. 
Ştim însă acum de ce. 

Pentru că augustinismul are în acest punct o concepţie 
apropiată de aceea a Răsăritului. Mai aproape de Platon 
ca de Aristotel, augustinismul nu poate concepe o 
„natură abstractă“. 

Şi e de asemenea confuz să spui că o cunoştinţă tinde 
către ceva care are altă „existenţă“ decît noi, dar numai în 
măsura în care luăm esenţa acesteia în noi înşine, fără a 
lămuri cum se poate ca două existenţe să se identifice şi 
totuşi să rămînă distincte, sau fără a introduce prin aceasta 
contradicţia în miezul conceptului de existenţă. E aci un joc 
primejdios asupra discriminărilor existenţei, asupra 
relaţiilor dintre existenţă, ca fapt de a fi şi esenţă ca fel de a 
fi, care ocolind dificultatea, nu ne poate satisface. Expri- 
mîndu-ne limpede, ar trebui să spunem, după tomişti, că 
" cunoştinţa noastră se îndreaptă spre lucruri în măsura în 
care sunt „în afară de noi“, dar nu le prinde decît „în 
esenţa lor”, adică în felurile lor de a fi, care nu sunt în ele, 
ci în noi (existenţa acestor lucruri rămînîndu-ne miste- 

rioasă); pe cînd voinţa se îndreaptă înspre lucruri în 
măsura în care le descoperă „fiind în noi“, dar nu ca 
feluri de a fi distincte, ci ca „exigenţe potrivite firii 
noastre“, pe care adică nu le prinde decît în act, în 
existenţa lor concretă. Priză abstractă, formală, a lucruri- 
lor prin esențe în conştiinţă, dar fără prezenţa reală a lu- 
crului în noi, ci numai a felului de a fi, de o parte. Priză 
concretă, materială, a prezenţei lucrurilor prin iubire, 
înţeleasă ca formă de voinţă (per modus inclinationis), dar 
fără cunoaşterea adecvată a felului lor de a fi. La asta să 
se reducă oare întreaga dialectică tomistă împotriva feno- 
menalismului? Mărturisim că pentru aceasta nu vedem 
nevoia depăşirii kantianismului. 

Că deasupra acestor două prize imperfecte, mai există o 
„înțelepciune a Duhului Sfînt“ la care se ajunge „prin 
iubire“ înţeleasă acum ca virtute supranaturală infuză, ca 
un dar, aceasta e desigur altceva, dar admiterea acestei 
soluţii implică în orice caz o deosebire de esenţă între acest fel 
de iubire şi iubirea „per modus inclinationis” pe care tomis- 
mul o relevă în planul acţiunii practice. 

Privirea mai atentă a soluţiunii acesteia ne arată însă 
că dacă e într-adevăr un răspuns la întrebarea dată, nu trebuie 
căutat aşa de departe. Într-adevăr, a spune că la cunoaşterea 
faţă către faţă se ajunge printr-un fel de activitate numită 
iubire este numai un fel de a vorbi, căci în realitate 
cunoştinţa aceasta nu e o acţiune, o priză, ci un act de 
recepţie, un dar care se „primeşte“, şi nu se capătă prin 
sforţarea sau prin fapta oricît de lăudabilă a celui ce - 
iubeşte. Ea e un răspuns de aiurea, o primire la o străda- 
nie, absolut fără comună măsură cu strădania. Or, această 


a. 


strădanie nu e cîtuşi de puţin „iubire“, în al treilea sens, ea 

poate fi o strădanie spre cunoşțință, sau o strădanie a 


voinţei, un efort către esenţa sau prezenţa celuilalt. Dar 
nici una nici cealaltă cale nu sunt cu adevărat „dragoste“, 
căci dragostea adevărată e înainte de toate întîlnire, 
primire, contact. lată de ce, necesitatea chiar pentru 
tomism, ca să vorbească clar, să distingă între amor con- 
cupiscentiae, recte eros, dragoste-dorire, şi amor benevo- 
lentiae, agape, dragoste cunoştinţă care nu e dorirea a 
ceea ce nu avem încă, ci dragostea celui ce cunoaşte 
pentru că e cunoscut. 

(Nu m-ai căuta, de nu m-ai fi găsit!) 

În faţa poziţiei tomiste, augustinismul apusean contem- 
poran ne înfăţişează alte încercări de dezlegare. Să luăm 
drept pildă tipul de filosofie pe care îl înfăţişează un 
Maurice Blondel. 

După cum Maritain fusese adus să distingă după 
Toma între două feluri de iubire spre a păstra unitatea 
cunoştinţei, tot astfel Blondel e adus să distingă după Au- 
gustin între două feluri de inteligenţă, spre a păstra unita- 
tea iubirii. 

Inteligența, spune Blondel, este facultatea realului. 
Scopul ei este prinderea realităţii, a ce este. În ce fel însă 
reuşeşte? 

Inteligența are deci o natură radical realistă, ea implică si- 
multan deplina conştiinţă de sine şi posesiunea adevărată a 
obiectului său. Ea tinde către o unire cu celălalt, nu către o 
reprezentare a acestuia. La limită, cunoaşterea nu e oglindi- 
re, ci comuniune, subiectul, care nu se confundă cu obiectul, 
ajunge totuşi să se unească cu celălalt, să şi-l asimileze. 

Ajuns aci, Blonde] deosebeşte două feluri de cunoaştere: una 
pe care o numeşte noțională, corespunzînd la aceea ce 

numim noi cunoaşterea raţională, alta pe care o numeşte 
cunoaştere reală. 

Cunoaşterea noţională nu e pentru Blondel cunoaştere a 
realului existent, ci numai a relaţiilor dintre existenţe. 
Cunoaşterea discursivă nu e deci pentru el ontologică, pre- 
dicativă, ci numai „relaţionistă“, 

O astfel de cunoaştere este incapabilă să dea satisfacţie 
inteligenţei în căutarea obiectului său propriu. 

Noţiunile nu sunt decit „reprezentări, similitudini mime- 
tice ale realităţii, arhitecturi de simboluri, chipuri, spărturi 
industrializate şi mumificate ale realităţii, afirmaţie ex- 
trinsecă fără vedere extrinsecă. 

Ele nu sunt zadarnice, căci au scop practic, dar nu lor 
se cuvine numele de inteligenţă“. 

Cum ajungem atunci la cunoaşterea reală? 

Împrumutînd metoda de cunoaştere a misticei, 
Blondel cere cunoaşterii adevărate să depăşească discursi- 
vitatea, lumea conceptelor, a simbolurilor, a noţiunii, şi să 
se adîncească în noaptea neştiinţei spre a intui dincolo, 
adevărurile pe care inteligenţa le ascunde. Cunoaşterea nu 
mai poate înainta decît subordonîndu-se iubirii. 

Obiecţia principală a tomiştilor împotriva unei astfel de poziţii 
este că compromite distincţia (scumpă lor) între teologia naturală 
şi cea revelată, între mistică şi filosofie şi face să irumpă adevă- 
rurile dumnezeieşti în cîmpul cunoaşterii speculative a uni- 
versului. Prin aceasta se suprimă orice posibilitate de 
cunoaştere reală a lui Dumnezeu prin rațiune şi se compro- 
mit toate încercările raţionale de demonstrare a lui Dumne- 
zeu printr-însa. 

Conflictul acesta dintre natural şi supranatural, de ase- 
menea nu ne interesează direct, pe noi răsăritenii. Căci Răsă- 

ritul nu cunoaşte o atare distincţie categorică, şi nici nu s-a 
încurcat în controversele care decurg din ea privitoare la 
harul sfinţitor şi la harui nesfinţitor, sau la natura omeneas- 
că care „abstract nu a fost coruptă prin păcat“, dar care „în 
fapt“, în fiecare om, „este coruptă“. Controversa dintre jan- 
senism şi molinism este o controversă caracteristică numai 
acelor care încearcă să deosebească ascuţit firea de ce e de peste 
fire, ca şi cum am putea face în chip firesc, cu mijloacele inte- 
ligenţei naturale, o astfel de distincţie... 

Ea importă chiar mai puţin panenteismul nostru. 
Aceea ce ne interesează din această controversă este însă 
următorul fapt. 

Tomiştii nu reproşează blondelienilor că admit o cale de 
cunoaştere transdiscursivă, care să le dea contactul viu cu 
Celălalt, contactul, adică prezenţa celuilalt în mine, în 
concretul său şi al meu. Am văzut că pentru ei înşişi 
cunoaşterea nu prinde decît abstract pe celălalt şi fără ca 
această priză să confere prezenţă reală a celuilalt în noi. 
Am mai văzut apoi că ei înşişi admit o viziune beatifică 
faţă către faţă, în raport cu care viziunea din concept nu e 
decît cunoaşterea din parte. Aceea ce se reproşează blon- 
delienilor e că fac din cunoaşterea aceasta o cale de 
cunoaştere firească, sigură, atîrnînd de subiect şi-i dau ca 
temei (conaturalitatea) dintre om şi Dumnezeu, dorinţa 
asemănării după asemănare, în vreme ce tomiştii conside- 
ră această cale de cunoaştere ca o cale suprafirească, ca o 
uniune peste fire în Harul Dumnezeiesc, ca un dar de sus, 
la care omul nu poate ajunge prin propriile sale forţe. 

E adevărat că, după cum am văzut, tomiştii nu sunt 
prea clari în acest punct, că şi ei recunosc că această trecere se 

face prin Dragoste, dar adaugă ei, e vorba de dragostea în 
Duhul Sfînt. 

Şi aci e totul. Căci una este dragostea de jos în sus: dra- 
gostea firească, oarbă, EROS şi alta este dragostea de sus, 
darul lui Dumnezeu, îndurarea lui de creatură, LOGOS. 


CREŞTINUL 
ÎN 
LUMEA MODERNĂ 


Trebuind să vă vorbesc în astă seară despre poziţia 
creştinului în faţa lumii moderne, mărturisesc oarecare 
sfială. 

Conferinţa aceasta fiind a unei societăţi creştineşti, 
suntem cu toţii, numai între noi şi fiecare din Dumnea- 
voastră e de presupus că ştie, ca şi mine, ce înseamnă a fi 
creştin. 

Pe de o parte. Dar pe de alta, nefiind monah nici unul 
dintre noi, fiecare din cei care ne-am adunat aci, avem 
unele legături cu „veacul“, adică cu lumea din afară, cu 
lumea mare a zilelor noastre. 

Dacă lucrurile stau într-adevăr astfel, conferinţa de azi 
nu poate avea alt rost decît să vă vorbească de lucruri pe 
care dumneavostră le ştiţi ca şi mine şi, ca atare, rostul ei 
ar putea să pară fără rost. 

Aci se iveşte piatra de încercare. 

Fiecare din noi trăieşte - este drept - viaţa de azi. Şi 
fiecare îşi deapănă, singur, sau alături de alţii, firul vieţii 

sale căreia îi zicem creştineşti. Însă nu fiecare se gîndeşte 
totdeauna ia lucrurile ce stau dincolo de aceste vorbe: a fi 
creştin, a trăi în vremea de astăzi. 

Se poate deci ca noi, care ne zicem din gură „creştini“ 
să nu corespundem, prin ceea ce suntem într-adevăr, cu 
numele pe care ni-l dăm. Şi aceasta cu cele mai nevinova- 
te intenții şi chiar fără să băgăm de seamă. - 

Fiindcă aşa e făcută lumea, ca vorbele să însemne 
anumite lucruri; şi pentru că lucrurile se schimbă, însă 
vorbele rămîn, ne obişnuim a boteza cu aceleaşi nume 
lucruri care s-au prefăcut pe nesimţite în altele. 

Lucrul este, de altfel, cunoscut. 

Nu scrie oare în Sfînta Scriptură, ia Evanghelia lui 
Matei, că în ziua de apoi, în care ni se va face judecata 
despre tot ce am făcut aci, în lume, mulţi vor veni şi vor 
zice: „Au Doamne, nu în numele Tău ne-am rugat, nu în 
numele Tău am scos draci, nu în numele Tău am făcut 
minuni?“ Şi li se va răspunde: „Departe de mine bieste- 
maţilor, căci nu vă cunosc pe voi! Căci nu cel ce-mi zice 
mie: Doamne! Doamne! Ci cel ce face voinţa Tatălui meu 
carele este în ceruri!“ 

Dar dacă, în ceea ce priveşte cuprinsul ideii de creştin 
e atîta îndoială, încît unii îşi pot închipui - chiar faţă de 
Dumnezeu - că sunt creştini, fără să fie; tot atîta îndoială 
este şi în privinţa înţelesului celuilalt termen al acestei 
convorbiri: viața modernă, viaţa din zilele noastre. 

Dacă acestă viaţă o trăim cu toţii şi luăm parte, cu 
gîndul, cu vorba, cu fapta, sau chiar cu abţinerea noastră 
la răspunderea zămislirii ei, nu toţi ne-am gîndit îndea- 
juns (poate că unii nu ne-am gîndit deloc!) la ceea ce înse- 
amnă această viaţă. 

Aşa suntem noi făcuţi! Să făptuim fără a avea nevoie 
să cugetăm mai departe asupra rosturilor faptei noastre, 
decît pînă unde ne întîlnim cu un presupus consens apro- 
ximativ al părerii semenilor noştri. 

S-ar putea deci să ne pomenim cu putinţa unei alun- 
ecări pe nesimţite a întregului nostru fel de viaţă, aluneca- 
re care poate să se facă astfel, încît ideea noastră generală 
despre viaţa de toate zilele să nu se mai potrivească cu 
ceea ce eram obişnuiţi să numim vremea modernă; tot aşa 
cum conţinutul adevărat al ideii de creştin s-a vădit nepo- 
trivit cu ceea ce omul nostru de adineaori se credea, 
bătîndu-se înaintea lui Dumnezeu, cu pumnii în piept! 

Şovăiala aceasta caracteristică s-a manifestat, de altfel, 
şi în felul în care s-a anunţat, de organizatori, titlul confe- 
rinţei de astăzi, care s-a schimbat pe rînd, din: „Creştinis- 
mul şi viaţa modernă“ în „Un creştin în zile]e noastre“ 
apoi în „Creştinismul în zilele noastre“ şi în sfîrşit iar: 
„Creştinul în lumea modernă“, - trădînd astfel parcă bă- 
nuiala pe care vom căuta s-o adîncim, că termenul de 
„lumea modernă“ nu se mai acoperă exact, ca întindere, 
cu termenul „vremea noastră“! 

Dacă am făcut atîtea ocoluri înainte de a intra pieptiş 
în subiectul cuvîntării noastre de astăzi, a fost pentru a 
arăta că cu privire la lucrurile cu care suntem cei mai 
obişnuiţi, se pot vădi perspective la care să nu ne fi gîndit 
şi că deci, şi o convorbire despre „ce însemnează a fi 
creştin în zilele de astăzi“ mai are unele şanse să vă 
aducă, dacă nu unele lămuriri, cel puţin unele nedumeri- 
ri, unele deschideri de zare, perspective care, aruncate aci 
asupra lucrurilor care formează obiectul acestei discuţii, 
să fie prilejul unei mai mari adînciri în sinea fiecăruia, 
după ce veţi fi părăsit pragul acestei case. Şi aşa făcînd, ne 

vom fi împlinit şi ceva din menirea însemnată creştinului 
de aceste săptămîni ale Triodului. 


Planul acestei cercetări va fi foarte simplu: 

A. Voi încerca într-o primă parte să lămuresc: 
Ce-nseamnă a fi creştin? 

B. Într-o a doua parte voi cerceta conţinutul esenţial al 
ideii de lume modernă şi situaţia ei de azi. 

C. lar la sfîrşit voi pune faţă în faţă rezultatele prime- 
lor două momente ale cercetării, spre a desprinde conclu- 
ziile ce se impun. 


[1] Ce este un creştin? 


Creştinismul e un concept general, care poate fi 
cuprins în mai multe feluri. 

1. Exterior, adică din punct de vedere al întinderii con- 
ceptului, al lucrurilor care se cuprind în el, creştinismul ar 
cuprinde pe toţi aceia care, cu vreun titlu oarecare, se 
reclamă (de la), sau se referă la lisus Hristos. 

El ar cuprinde ca atare mai multe comunităţi sau indi- 
vizi, mai multe realizări spirituale obiective, cum sunt 
creaţiile culturale, sau arhitectonice, sau normele de 
purtare - cu conţinut şi orientare spirituală absolut deose- 
bite, care n-ar avea comun decît faptul că se referă prin 
nume la un acelaşi pretins izvor de inspiraţie. 

Pornind de la acest punct de vedere, încercarea de a 
lămuri ce-i creştinismul ar trebui să conste din determina- 
rea caracterelor generale şi comune ale tutulor acestor ele- 
mente, adică din încercarea de a desprinde din ele un 

minimum de realitate care să se potrivească tutulor. 
Acesta ar fi creştinismul. 

Cei care au pornit pe această cale, din afară, la deter- 
minarea creştinismului, au fost însă nevoiţi să-şi mărturi- 
sească neputinţa de a ajunge la un rezultat. 

Într-adevăr, în cele trei ramuri ale creştinismului: or- 
todoxie, catolicism, protestantism - cu nenumăratele lui 
secte care merg de la anglo-catolicism la studenţii de 
biblie, la Christian Science, sau la mişcarea oxfordiană - se 
deosebesc între ele atît de mult, încît încercarea de a 
defini ce le e comun ar face din creştinism un concept atît 
de abstract şi de general încît ar fi golit de orice conţinut 
prin care să-l putem deosebi de alte lucruri. 

Mai mult decît atît, pornind de la un astfel de punct 
de vedere, n-am putea nici măcar să definim creştinismul, 
drept ceea ce ni se pare nouă a fi esenţial : adică o formă 
de viaţă religioasă. Şi aceasta pentru că pentru unele din 
aceste orientări creştinismul nu e decît o morală menită să 
organizeze viaţa omului pe pămînt, fără nici o implicaţie 
divină; iar pentru alicie iu e nici măcar atât, ci numai O te- 
rapeutică morală, ceva aşa cum ar fi psihanaliza. 

Dacă pornim deci să definim creştinismul de la preci- 
pitatele lui istorice şi să căutăm în formă de cultură, sau 
de civilizaţie precis determinată, riscăm să-l golim de ca- 
racterul care nouă ni se pare esenţial, care e acela de-a fi 
un soi de viaţă, şi anume de viaţă religioasă. 

Trebuie deci neapărat să căutăm alt drum şi să încer- 
căm să-l cuprindem dinăuntru, pornind de la realitatea 
maximă pe care o îmbracă această idee pentru noi. 

2. Urmînd indicaţia că nu toţi cei ce-şi zic creştini sunt 
creştini într-adevăr, pe care am desprins-o chiar din cu- 
vintele Domnului Hristos - nu vom considera creştini pe 

toţi aceia care se referă într-un fel oarecare la Hristos şi la 
învăţătura lui, ci numai pe aceia care mărturisesc ca apos- 
tolul pe care Hristos îl întreba : 

- „Cine zice lumea că sunt?“ 

Şi care răspundea : „Unii zic că eşti profetul Ilie, alţii 
că eşti loan.“ 

- „Dar voi, cine ziceţi că sunt?“ 

Şi care răspundea : „Tu eşti Hristos, fiul Dumnezeului 
celui viu!“ Pentru că numai acestuia Hristos îi răspunde : 

- „Ferice de tine, Petre, că nu a vorbit glasul tău, ci duhul 

Tatălui a grăit în tine.“ 

” Creştinismul e deci - pentru noi - religia lui Iisus Hristos, 
adică religia Fiului lui Dumnezeu una din Tatăl întrupat de 
la Duhul Sfînt, şi răstignit pentru mîntuirea noastră în 
zilele lui Pilat din Pont, Dumnezeu destăinuit nouă nu 
numai prin textul Sfintei Scripturi, dar şi prin tradiţia vie, 
necurmată, păstrată în comunitatea Bisericii care ne-a 
transmis nu numai textul Scripturii, dar şi înţelesul ei, nes- 
chimbat, de ia Hristos şi pînă astăzi, comunitate care se 
continuă pînă la noi în chip tainic prin împărtăşirea 
noastră a celor vii şi a celor morţi cu fiinţa însăși a Dom- 
nului Hristos întrupat în viaţa tainică e Bisericii 

Astfel înţeles, creştinismul e un fel de a trăi religios, 
adică trăirea unei legături a omului cu Dumnezeu, care se 
vădeşte într-un anumit simţămînt, în anumite dogme, 
într-un anumit rit şi într-o anumită purtare - care toate se 
înţeleg ca aspecte nedespărţite, ca expresii spirituale şi 
obiective ale unui aceluiaşi conţinut trăit de viaţa tainică, 
în comunitatea celor care participă la această viaţă. 

Creştinismul astfel înţeles e în primul rînd o religie, 
adică o trăire a legăturii omului cu ceva sau Cineva care-l 
depăşeşte, un act orientat în afara omului care se istoveşte 

în această legătură. Dacă, pe lîngă aceasta, creştinismul 
mai e un fel de a gîndi, un fel de a te purta în veac, un fel 
de a închipui şi de a înfăţişa lucrurile, acestea nu sunt 
decît expresii ale acestui mod iniţial de a trăi şi libertatea 
lor faţă de această viaţă se poate vădi necurmat prin minu- 
natul cuvînt prin care fericitul Augustin rezuma morala 
creştină : lubeşte pe Dumnezeu şi fă ce vrei! 

Asta nu înseamnă că omul poate face într-adevăr orice, 
ci numai că dacă va căuta mai întîi împărăţia lui Dumnezeu, 
tot restul i se va adăuga pe deasupra, va decurge firesc din 
aceasta. 

Termenii acestui act central sunt : 

1. De o parte, Acela spre care tinde această viaţă, Acela 
cu care ne întîlnim şi care se înfăţişează în această trăire 
înaintea celui ce trăieşte, pentru că viaţa aceasta se 
înfăţişează ca izvorînd de la EI, şi cuprinzînd sufletul 
nostru : Cel aşezat deasupra şi dincolo de noi, în chip 
absolut, dar care se apleacă asupra noastră. 

2. De ceastălaltă parte suntem noi, totalitatea celor 
deschişi la arătarea Celuilalt, totalitatea celor ce ne 
împărtăşim din această destăinuire. 

De o parte, fiinţa aceasta ne apare nesfîrşită, 
coviîrşitoare, dincolo de tot ce putem închipui, stîirneşte un 
fel de sentiment de teamă sacră, ca-n preajma alunecării 
într-un abis; de altă parte, fiinţa aceaşta ni se dezvăluie 
intim legată de existenţa vieţii noastre sufleteşti şi o 
recunoaştem în fiinţa concretă, reală, a personalităţii istorice 
alui lisus Hristos. 

De o parte, prin urmare, un sentiment de transcen- 
denţă absolută, divină a lui Dumnezeu; a cărui lipsă ză- 
dărniceşte cumplit, goleşte de sens, orice trăire lipsită de 


43 / MIRCEA VULCĂNESCU 


contact cu ea, făcînd din lume un imens pustiu de sare şi 
de cenuşă. 

De altă parte, sentimentul că Fiinţa aceasta transcen- 
dentă pătrunde prin lisus Hristos în lume, în istorie, în 
timp şi transfigurează toate lucrurile acestei lumi şi 
acestei vieţi şi le ridică la măsura fiinţei lor adevărate. 

Creştinismul astfel înţeles nu-i un act magic, prin care 
captăm, cu ajutorul unui gest, a unui dispozitiv, o putere 
necunoscută, eficace, care ne depăşeşte; dar pe care o în- 
trebuinţăm în folosul nostru, ca să ne facem poftele; ci o 
întâlnire a sufletului omenesc cu o prezenţă absolut autot- 
puternică, pretutindenea de faţă, ştiutoare şi lucrătoare, 
de care ne simţim atîrnaţi ca făptura de creator, a cărui 
fiinţă e pentru noi normă, lege de purtare, fiindcă în ea 
recunoaştem nu numai realizarea deplină a fiinţei noastre 
la statul maxim spre care putem năzui; dar şi deplinătatea 
tutulor perfecţiunilor pe care ni le putem închipui în 
vreun fel oarecare. 

În această prezenţă covîrşitoare, toate lucrurile îşi află 
izvorul, susţinerea şi bucuria, pe ea o regăsim în fiecare 
împlinire şi fără ea toate lucrurile ne apar ca un Ecleziast, 
ciuntite şi fără rost, goale şi amenințate de risipa în 
neființă. În ea găsim refugiu împotriva acelui sentiment 
ciudat că totul e fugar şi labil, că totul e sortit pierzaniei şi 
destrămării, care nicicînd nu cuprinde sufletul omului 
mai trist decît cînd se află în faţa unui lucru bun, a unui 
lucru frumos, a unui lucru valabil, în preajma căruia ai 
vrea să opreşti timpul în loc, să nu se mai isprăvească; dar 
despre care ştii că va lipsi : prin neputinţa ta de a păstra 
frăgezimea lăuntrică, prin tocirea simţirii, prin tocirea 
vieţii sau prin moartea în care se duc toate lucrurile. 


E sei 

Cei vechi cunoscuseră şi ei sentimentul acesta tulbură- 
tor al existenţei Zeului transcendent, puternic, care venea 
să tulbure prin gelozia lui, prin pofta lui, prin iubirea lui 
protectoare viaţa muritorilor de rînd. 

Şi grecul cunoscuse, obsedant, gîndul pârvanic din în- 
chinarea către Clio : „Ci moare marmura de rănile vremii 
şi moare şi înţelesul ei, de neînţelegerea oamenilor.“ 

Dar Dumnezeii lor erau fiinţe capricioase care alune- 
cau în lumile interstelare, al căror sens nu era legat decât 
întîmplător de viaţa omului; iar sentimentul risipirei lu- 
crurilor în moarte era fără leac. 

E adevărat că religiile misterice aduceau omului senti- 
mentul unei alte vieţi căreia i-ar fi destinat şi despre care 
aflau o prefigurare în participarea exaltată la ceremoniile 
rituale. 

E adevărat că şi grecii închipuiseră o lume a umbre- 
lor, în care lucrurile trecătoare se regăseau pe tărîmul ce- 
lălalt. 

E adevărat că şi budismul închipuise o salvare. 

Dar, în nici unul din acestea, omul nu năzuia, nu spera 
la salvarea absolută a existenţei lui precare, o transfigura- 
re şi o înveşnicire a individualului, ca atare. 

Salvarea budismului era o desfacere absolută de orice 
legătură de aci, de orice participare şi resemnarea stoicu- 
lui nu era decît o renunțare. 

Exaltarea misterică era numai o prefigurare trecătoare 
a altei vieţi; iar mîntuirea prin cunoaştere salva numai ge- 
neralul neinteresant al lucrurilor, lăsînd individualul să 
se piardă. Hadesul, pe de altă parte, nu era decît umbra 
unei umbre. 

Pentru creştin însă, legătura cu Dumnezeu înseamnă 
salvare. Nu a generalului, care nu are nevoie de salvare. 
Ci a insului pieritor. Fiul omului a venit să mîntuiască 
ceea ce e pierdut. 

Toată viaţa lui nu are sens decît în funcţie de această 
transfigurare a existenţei în Dumnezeu. Omul e pe 
pămînt prin voinţa lui Dumnezeu, creat pentru această 
transfigurare. Viaţa lui e o mare aventură a dragostei lui 
Dumnezeu, care se vrea iubit de o făptură liberă, căreia 
pentru aceasta i-a dat putinţa să se piardă. Şi care pentru 
a-l răscumpăra s-a jertfit pe sine însuşi pentru mîntuirea 
lumii. 

Dacă pe planul central al experienţei creştine stă dra- 
gostea lui Dumnezeu pentru făptură, pe planul uman stă 
iubirea de aproape a omului. 

Aproapele acesta nu e însă cel care ne va sta lumeşte 
mai aproape, nu e cel care ne e cel mai drag. Şi nici cel din 
urmă om, acela cu care n-am mai avea nimic de împărţit, 
cum ar vrea unii. Aproapele e semenul nostru care suferă 
şi în care ne regăsim un tovarăş de suferinţă. De el nu ne 
leagă un act, un sentiment imaginar şi filantropic, de con- 
descendență, ci mai mult sentimentul că nu putem fi 
fericiţi noi înşine, cînd alţii” suferă alăturea de noi. Senti- 
mentul că suntem părtaşi durerii universale care suspină 
după mîntuire, că suntem părtaşi ai nădejdii lui de mai 
bine. 

Iubirea de aproape în creştinism nu e primară, ci deri- 
vată din iubirea lui Dumnezeu. Să iubeşti pe Domnul 
Dumnezeul tău din tot cugetul tău şi din toată inima ta, 
- iar pe aproapele tău ca pe tine însuţi. Cum însă eu însumi 
nu-mi sunt obiect de iubire ideal, ci numai Dumnezeu, 

iubirea de aproape e conştiinţa că omul care suferă e 
făptura lui Dumnezeu care nu e făcută pentru asta. + 
A iubi pe aproapele tău ca pe tine însuţi înseamnă 
” deci să simţi că eşti legat de el prin solidaritatea de 
suferinţă, prin comunitatea de soartă în păcat şi că la bine 
şi la rău nu există, în fond, mîntuire numai pentru mine 
singur, ci numai mîntuirea lumii întregi. 

Acesta e sensul creştinismului aşa cum îl trăieşte Bise- 
rica lui Hristos. 

Lumea de aci, ceea ce vom numi „ veacul“ are faţă de 
această Biserică o poziţie ciudată. Biserica e cuprinsă în 
veac şi totuşi veacul nu o cuprinde toată pentru că ea e 
deschiderea lui către ceva care-l depăşeşte. . 

Poziţia creştinismului faţă de veac e antitetică şi para- 
doxală : „împărăţia mea nu este din lumea aceasta“ 
spunea Hristos lui Pilat; „căci altfel n-ar veni îngerii mei 
să mă apere“. 

Dar norodului adunat să-l asculte Hristos îi destăi- 
nuie: „lată, împărăţia mea este în mijlocul vostru.“ 

Cum e această împărăție care e în acelaşi timp în mijlocul 
nostru şi care nu este totuşi din lumea aceasta, Hristos n-o 
spune decît in parabole, în ghicitură. Unirea aceasta a cerului 
cu pământul înfăptuită prin întrupare, o ghicim, mai mult decât 
o putem cuprinde cu mintea. 

"O ghicim mai bine, dacă ne gîndim la tilcul învăţăturii lui 
Hristos care e o evanghelie, adică un răvaş de bucurie către toţi 
cei ce suferă, către toţi cei lipsiţi de Dumnezeu, de plinătate: cei 
săraci cu duhul, cei ce pling, cei însetaţi de dreptate, cei milostivi, 
cei curați cu inima, cei ce fac pace sau sunt prigoniţi pentru drep- 

” tate, 

Căci ei şi-au aflat mîngiiere la Dumnezeu, care a trimis 
pe Fiul său. Şi iată : orbii văd, surzii aud şi împărăţia lui 
Dumnezeu e vestită săracilor. 

Întruparea lui Dumnezeu mu înseamnă însă pentru 
creştini sfârşitul mîntuirii ci abia începutul ei. „, Veacul“ sau 
„timpul în care trăim“ nu mai e pentru creştini o vale a plîn- 
gerii dar nici rai, ci locul spiritual al mântuirii, scena acestei 
mari drame a salvării ori pierderii noastre. Ceea ce aşteaptă 
creştinul în veac este îndumnezeirea lumii. 

Mîntuirea aceasta nu e un proces insidios, ceva care vine 
peste noi fără să băgăm de seamă; ci este o lucrare puternică, o 
realitate care desparte existenţa creştinului în lume ca o sabie de 
foc. Puterile lumii acesteia se adună să întîrzie mîntuirea şi 
creştinul trebuie să dobîndească împotriva lor cununa de 
biruinţă. Ce altceva spune parabola sernănătorului cu sămânţa 
căzută pe drum sau între spini, care nu ajunge să rodească? 
Sau parabola neghinelor, care arată că binele de rău nu se 
pot separa definitiv în veacul de aci. Şi ce este „războiul 
nevăzut“ decît lupta pe care o dă creştinul în sufletul său 
pentru biruirea lui Dumnezeu în lume? 

Drama existenţei creştinului în veac este drama libertății 
sale de a se pierde. Pe ea Hristos ne arată a o birui cu forţa. 
De aceea îngerii lui nu intervin în pretoriul lui Pilat, ci-l lasă 
pe acesta să facă judecata lumii. 

Căci trebuie ca Fiul omului să se răstignească pentru 
ca biserica lui să izbîndească împotriva iadului. 

* 
* + 


Toate aceste realităţi fac din creştinism o religie cu un 
puternic sentiment al-aşteptării sfîrşitului. Acestă aşteptare 
_ caracterizează poziţia fundamentală a creştinului în veac. 

Oricît ar fi de ancorat în lumea de aci, în aparenţă, 
creştinul e un om cu un picior deja în afara acestei lumi. 
Lumea aceasta văzută, lumea de aci, nu e lumea lui adevăra- 
tă. Ci lumea lui e dincolo de aceasta. 

Iar aci, creştinul e la vreme de încercare, căci de cînd 
omul a auzit cuvîntul Domnului, Dracul a dobîndit puterea 
să-l întoarcă de la Dumnezeu. 

Acesta şi nu altul e sensul vieţii de aci pentru creştin. 

* 


* * 


Doamnelor şi Domnilor, lucrurile acestea le ştim cu toții. 

Le-am ştiut mai bine zis, pentru că mulţi din vremea ca- 
tehismului le-au uitat. Şi nu s-au gîndit să le dea un sens 
imediat, legat de făptuirea omului de fiecare clipă. Creştinis- 
mul lor a fost o haină sărbătorească pentru zile mari, ceva 
separat de strădania lor din viaţă. 

Dacă le reamintim e pentru că, faţă de ele, şi din ele, 
vom încerca să înfiripăm celălalt termen al convorbirii 
noastre de azi: lumea modernă. 


[II] Conţinutul ideii de lume creştină 


Prin lume modernă se pot înţelege două lucruri: 

1. „Modern“ înseamnă, în sens general, orice lucru actual, 
nou, generalizat în gustul public, orice lucru viu, la modă. 

Cum zicea un dascăl al meu, în acest sens „modern“ 
este orişice lucru care poate fi prezentat cu cartea de vizită 
de moment a istoriei. 

2. Cuvîntul „ modern“ mai are însă şi alt sens, precum 
ştiţi. El înseamnă, în istorie, perioada de timp cuprinsă între 
pacea westfalică din 1648 şi războiul cel mare din 1914-1919, 

adică aproximativ ultimele trei veacuri de istorie, cores- 
punzînd dezvoltării naţionale a orînduirilor statale. 
Privită însă în rădăcinile ei, vremea modemă se urcă şi 
mai departe. Renaşterea şi Reforma se integrează aceleiaşi 
mişcări şi lumea modernă ar începe la căderea Constantino- 
polului şi descoperirea cam în acelaşi timp a Americii (1452- 
1457), la jumătatea secolului al XV-lea. Unii au căutat rădă- 
cini şi mai adînci, pînă la veacul al XII-lea şi al XIII-lea. 


Fapt e că Dante sau Toma din Aquin, la adăpostul cărora” 


unii au încercat să ridice un steag „antimodern“, se 
vădesc ei înşişi precursori ai modernismului în plin secol 
al XIII-lea. 

Dacă privim cu băgare de seamă, vedem că cele două 
sensuri nu se suprapun întocmai. 

Ce e însă în esenţă viaţa modemă şi care sunt caracte- 
rele ei? 

Viaţa modernă nu e numai-o porto de timp; ci o 
structură spirituală, istorică; adică un fel de a trăi şi de a 
înţelege şi preţui viaţa caracteristic unei anumite epoci. 

Care sunt caracterele ei? Şi ce poate fi constant într-o 
epocă care merge de la cucerirea Constantinopolului pînă 
în zilele noastre? 

Nu s-a schimbat în acest timp şi mentalitate, şi 
cunoştinţe, şi îndeletniciri, şi port, şi obiceiuri? Nu cu- 
prinde o atît de mare tăietură de timp atitea ţări şi oameni 
diferiţi, încît o generalizare să nu mai fie posibilă? 

Mărturisim că lucrul pare adevărat. În acest domeniu 
de cercetări, toate lucrurile ce se spun trebuiesc primite 
cum grano salis. Totuşi, nu e imposibil de încercat o atare 
viziune de ansamblu, fireşte cu toate riscurile de a ne găsi 
în faţa unei construcţii simplificatoare, mai mult cu rol de 


E 

a pune ordine în gînduri, decît de a reprezenta în întregul 
ei realitatea istorică. 

Lumea modernă se naşte dintr-o mare nădejde 
înşelată. Decepţia creştinităţii apusene, amăgită de inter- 
pretarea literală a textului, care aşteptase în zadar sfârşitul 
apropiat al lumii în jurul anului 1000. 

Cruciadele, care fuseseră roada istorică a acestei 
aşteptări, se irosiseră în zadar în rivalități terestre. Hristos 
nu venise pe norii cerului să răsplătească ostaşii care se 
jertfiseră zadarnic pentru cucerirea Sfîntului Mormint. Şi 
ca pedeapsă pentru aceste rivalități, şi poate şi pentru în- 
deletnicirile negustoreşti instalate la umbra corăbiilor cru- 
ciate - păgînul cucerise cetatea lui Constantin şi - pe 
ruinele averilor confiscate templierilor - regii Apusului se 
ridicaseră veleitari şi laic, împotriva puterii papale, spriji- 
niți pe comunitatea de soartă al cărei simbol începea să 
devină pentru națiunea lor. 

Veacul de mijloc n-a fost, cum se spune de obicei, o 
epocă de întuneric. Ostenitorii istoriei lui au izbutit să ri- 
sipească prejudecățile pe care secolul al XVI-lea şi al 
XVIII-lea le acumulaseră împotriva lui şi să ne convingă 
că e o epocă în care au înflorit catedralele de piatră ale 
artei gotice şi catedralele de gînd ale Summelor scolastice 
constituie unul din momentele cele mai de seamă ale 
dezvoltării omenirii. 

Evul mediu a fost însă o epocă tare, neînduplecată. 
Rămii uimit, cînd citeşti scrisoriile lui Abâlard sau roma- 
nele din ciclul regelui Artur, văzînd cum această epocă a 
putut îmbina tăria virtuţii şi asprimea gîndului cu o aşa 
de mare înfierare a simțirii. 

E, desigur, pentru că toată epoca a fost dominată 
de o flacără uriaşă de credinţă, de aşteptare înfrigura- 

tă, de un vis. Omul veacului de mijloc trăia în lumea de 
aci, şi uneori cu patimă. Dar omul acesta era creştin şi, de 
aceea, în cel mai destrăbălat desfriîu, un Frangois 
Villon păstrează atât de treaz sentimentul precarităţii 
vieţii pămînteşti şi conştiinţa că aparţine altei lumi, 
încît gemetele tilharului seamănă, dar nu seamănă, 
sunt adevărate rugăciuni. 

Această aşteptare înfrigurată a sfârşitului sfîrşeşte 
însă prin a se irosi şi cucerirea Bizanțului de către 
turci îi dă lovitura de graţie. 

Se cunosc însă reacţiile aşteptărilor înşelate. 

Încordarea dezarticulată, dă drumul tutulor pute- 
rilor înfrînate, într-un tumult de porniri. 

Pofta stăpînită se dezlănţuie într-o sete nemăsura- 
tă, rabelaisiană, de existenţă simțită, concretă, trăită 
direct. Speranţele amînate se cer satisfăcute degrabă. 
Cugetul, cumpănit în văzduhurile lui proprii, îşi 
pierde puterea de pătrundere a existentului ca atare. 
Şi el aleargă cu Occam şi Roger Bacon, apoi cu Gassendi 
şi cu celălalt Bacon, după existenţa care se poate 
vedea şi pipăi. 

S-a vorbit de o „revoltă a sclavilor“. Ar trebui 
vorbit mai exact cu Luther de o voinţă argheziană de 
a pipăi şi de a urla: „Este !“ 

4 sfîrşit, fapta omenească descentrată din axul 
vrerii divinului se rabate asupra aventurii pentru rezul- 
tat util. E vremea marilor navigatori, a marilor cuceri- 
tori de imperii de peste mare. Nevoia lumii de „dincolo“ 
ia acum forme concrete. 

Capitalismul se va naşte din faptele lor şi-i va păstra 
peceţile trupeşti şi sufleteşti. 

Veacul al XVIII-lea nu va fi decît perioada scolastică a 
vremilor moderne şi revoluţia franceză rodul ei în pîrg. 
Iar prin reflexul acesteia, talazurile vor ajunge pînă la noi, 
de-a lungul secolului al XIX-lea, al romantismului şi al 
maşinii. 

Două caractere generale are această lume modernă : 
unul feoretic, altul practic: 

Caracterul său teoretic este vedenia universului sfări- 
mat, scoaterea lui din mîna lui Dumnezeu. Caracterul său 
practic este îndumnezeirea omului. Caracterul teoretic 
am spus e spargerea lumii lui Dumnezeu, dezarticularea 
ei din boltele cerului ptolemaic şi substituirea concepţiei 
naturaliste, în locul concepţiei teologice a existenţei. 
Omul, care pîn-atunci păstra sentimentul că face parte 
dintr-o lume închisă, organică, ierarhizată, dominată de 
relaţiile intenţionale ale legăturii lui cu Dumnezeu, pierde 
sensul totalităţii existenţei; se simte dintr-o dată fiu al 
haosului, aruncat într-o lume pierdută undeva în univer- 
sul nesfârşit, încercînd cu disperare să descopere - în lipsa 
providenţei - măcar permanenţa unei legi. Cugeiul des- 
cumpănit şi care a pierdut încrederea în priza directă a in- 
telectului asupra unei lumi pe care îşi închipuie c-o 
fabrică din el însuşi lasă un sentiment de goliciune a abs- 
tracţiei, ale cărui roade sunt: căderea în concret, setea de 
experienţă, adaptarea omului la trăirea fragmenta- 
ră.Omul pierde astfel şi sentimentul transcendenţei; ideea 
că e pe pămînt pentru un sens care depăşeşte viaţa lui 
precară de aci; omul se adaptează imanenţei. Şi-n locul 
luptei spre a nemuri, omul îşi organizează efortul tehnic 
în vederea realizării fericirii lui terestre, substituind astfel 
vedenii transfigurătoare a mântuirii prin harul izvorit din 
întrupare, mîntuirea de jos în sus a omului prin efort 

propriu, de dominare a naturii, prin cultură. Acesta e ca- 
racterul practic. 


Consecințele unei atare răsturnări sunt trei: 


1. La omul modern, acţiunea capătă un primat asupra 
contemplaţiei, „Homo faber” triumfă asupra lui „homo 
sapiens“. 

Nu în zadar substituie Faustul lui Goethe, mărturisirii 
creştineşti despre întîietatea Logosului, a Cuvîntului, 
mărturisirea modernă: „Am Anfang war die Tat“. La 
început era: Fapta! 

Ceea ce constituie trăsătura esenţială a omului modern 
este spiritul acesta de iscoadă, acest duh neastîmpărat şi 
nesăturat de a şti pentru a putea, cartesianul sau leonar- 
descul „ingenius“. 

Prin el, omul se substituie Dumnezeirii în centrul uni- 
versului moral şi strădania lui devine pretenţie de a se 
mântui prin sine însuşi stăpînind natura. 

2. A doua consecinţă, cu origini mai vechi, este sparge- 
rea comunităţii spirituale şi prefacerea ei în societate ato- 
mistă, în asociaţie voluntară de interese limitate, cu toate 
urmările ei. 

În fond, lucrurile izvorăsc aci de mai departe, din clipa în 
care catolicismul opune, în comunitatea de dragoste a Bise- 
ricii, autoritatea externă, temporală, libertăţii spirituale. 

Rădăcina acestei spărturi este aceeaşi cu cea care a 
provocat prăbuşirea evului mediu: nerăbdarea de sfîrşit! 
Voința de a grăbi împlinirea timpurilor. Amestecul 
omului, cu planurile lui, în lucrarea lui Dumnezeu. 

Efectele acestei spărturi? Organizarea societăţii 
omeneşti ca juxtapunere de individualităţi distincte. 


EI RDI > 250 ete aparte ee: > 

Fiecare din ele e un univers închis. Comunitatea indivizi- 
lor nu mai are realitate nici substanţe unitare, ci e numai 
un ansamblu de relaţii interindividuale. Fiecare rămîne 
străin de ceilalţi, dar se poate întilni cu ceilalţi pentru con- 
lucrare. Ceea ce e unuia scop, poate fi altuia mijloc. Unul 
poatb folosi pe celălalt. Totul devine astfel mijlocire, 
negoţ şi instrument. Nu mai e scop absolut. Etica devine 
economie. Şi mijlocul prin excelenţă, mijlocul în sine, 
sensul instrumental în care se concretizează toate aceste 
relaţii posibile e banul. El e puterea care uneşte, care leagă 
întîlnirea unui om cu altul şi conlucrarea lor. Lucrul 
merge pînă la limitele extreme ale americanismului 
modern, în care valoarea religioasă a pastorilor e aprecia- 
tă, în uzine, după sporul producţiei din săptămânile care 
urmează predicilor lor! 

3, A treia consecinţă, izvorăşte din întîlnirea celei 
dintîi cu cea de-a doua. 

Omul setos de existenţă concretă şi dispunînd de 
putere ca mijloc de a o dobiîndi, însă lipsit de vedenia 
unei ierarhii stabile de valori deosebite de propria lui făp- 
tuire şi care să se impună acesteia, se risipeşte în faptă 
spre a dobîndi puterea şi sfîrşeşte prin a se robi cu totul 
ei, pierzînd astfel putinţa de a se mai bucura de existenţa 
posedată: „îngerul învîrte piatra de moară“. 

Am descris aci în linii mari o dramă pe care o putem 
regăsi în orice existenţă „modernă“. Dacă unii dintre noi 
îi scapă, parţial, e poate pentru că lumea noastră româ- 
nească nu e decît de prea puţin timp în curs de modern- 
izare, nu adică încă cu totul modernă, şi apoi pentru că 
lumea românească devine modernă într-o vreme în care 
lumea modernă ea însăşi dă semne de istovire lăuntrică. 

Că omul modern a reuşit în felul lui? 

Că dominaţia lui se-ntinde asupra aerului şi pămîntu- 
lui, şi adîncului apelor? Că ochiul lui, ajutat de telescoa- 
pe, numără miliardele de stele ale cerului atingîndu-le 
chiar cu cealaltă parte a bolţii înstelate; sau că, artilerist al 
infinitului mic, desface stihiile şi împlineşte idealurile 
alchimiştilor căutători ai pietrei filosofale? Că spaţiul 
dintre viu şi mort se micşorează ne-ncetat, că iscodirile lui 
isteţe lipesc nasuri, ochi, ficaţi, învie inimile care nu mai 
bat şi prelungesc ani întregi funcţionarea plămiînilor para- 
lizaţi, cu aparate? 

Cine ar putea-o tăgădui? 

Dar că prin aceasta omul şi-a aflat un nou echilibru 
spiritual, o poziţie armonică, un rost în univers, cine ar 
putea să o afirme? Răsunătoarelor lui triumfuri din afară, 
le răspund - cum am mai spus - amarele lui prăbuşiri 
lăuntrice. 

Aceleaşi laboratoare care cultivă vaccinuri binefăcă- 
toare destinate să cruţe mii de vieţi sunt puse în slujba 
puterilor drăceşti ale distrugerii în căutarea armelor de 
război microbian. 

Mintea care se apropie de posibilităţile de transmu- 
taţie e preocupată de aflarea razei ucigătoare, a gazelor 
care ard şi de prezenţa cărora să nu-ţi dai seama decît 
cînd nu mai e nimic de făcut, de mijloace de a arunca cît 
mai mult fier ucigător, cît mai departe, mijloace de a 
folosi apa, aerul, lumina, vînturile, focul şi chiar trupurile 
omeneşti sacrificate, pentru a distruge om pe om. 

Uzurile care au dat omului stăpînirea icariană arun- 
cîndu-l în aer cu 200 metri pe secundă nu a adus oare 
omenirii şi teroarea căderii - şi nu numai i peste taberi -a 
păsărilor Stymphaliene? 


e soi ee 

Şi nu e ciudat că omenirea aceasta „modernă“, care 
ă“, dumneavoastră, eu, am ajuns să 


îşi zice „creştină 
putem gîndi cu vis şi cu sînge rece, ba chiar să facem 
planuri, de aşa îndeletniciri, şi că exercitarea între- 
buinţării acestor mijloace a devenit peste tot nu numai O 
datorie, ci principala datorie a ceasului de faţă, în toată 
omenirea, poate cu excepția zuluşilor! 

Ce dovadă mai evidentă de vedenie fragmentară, 
spartă, de lipsa de viziune a întregului, decît aceşste 
lucrări? 

Nu, propăşirea tehnică nu e dătătoare de seamă de 
schimbările omului lăuntric. 

Schimbarea în sens demiurgic a omului lăuntric, a ce 
ştie şi a ce poate, determină progresui lui tehnic, pentru 
că-i liberează posibilităţile. Şi vechea Alexandrie a cunos- 
cut maşina cu vapori, însă fiindcă omul alexandrin era alt 
om, iscodirea lui nu era socotită decît ca o iscodire 
năstruşnică. 

Abia dacă progresele acestea tehnice schimbă aspectul 
concret al lucrurilor. Funcţional însă omul de azi, ca şi 
omul de la începutul timpurilor moderne, ca şi Adam, e 
ameninţat în primul rînd de propriul lui succes. 

Victoria aceasta este germenul tutulor rătăcirilor care 
fac pe om neom în măsura-n care-l împing să se îndum- 
nezeiască. 

Tabla valorilor morale ale omului modern, care a 
pierdut viziunea altei vieţi, căreia-i era menit, e însă răs- 
turnarea totală a făgăduielii de bucurie-n suferinţă şi de 
răsplată în Slavă, pe care Predica de pe munte le aducea 
acum două mii de ani: sărăciei, blîndeţii, inimii curate, 
duhului împăciuitor, milostivirii, setii de dreptate şi pri- 
goanei suferite pentru ea. 

Fericiţi cei îndestulaţi - răspunde veacul acesta lui 
Hristos -, că a acelora e împărăţia acestei lumi şi alta nu e. 


Fericiţi cei tari, că aceia vor stăpîni pămîntul. 

Fericiţi cei cumpliţi şi neîndurători, că aceia nu se vor 
teme de nimeni. 

Fericiţi cei ce rîd şi se bucură, că aceia de nimic nu au 
nevoie. 

Fericiţi cei îndrăzneţi, că aceia vor avea parte de 
praznic. 

Fericiţi semănătorii de vînt, că aceia se vor chema fiii 
furtunii. 

Fericiţi cei iscusiţi, că aceia vor afla taina multor 
lucruri. 

Fericiţi veţi fi, cînd vă vor slăvi şi vă vor tămilia, 
minţind pentru voi, căci v-aţi aflat plata acum, pe pămînt, 
şi mîine de voi cine o să-şi mai aducă aminte! 


Bogăția, ideal suprem al omului ahtiat să smulgă vieţii 
cît mai multă şi cît mai intensă bucurie pămîntească, în 
scurtul răgaz îngăduit omului pentru asta. 


Puterea, care e mijlocul de a dobîndi bogăţia. 

Iscusinţa, gîlceava, bănuiala, ne-ndurarea, lauda de sine, 
care sunt sculele cu care dobîndeşti puterea şi cu care o ţii 
atunci cînd ai dobîndit-o, alcătuiesc valorile esenţiale ale 
codului moral modern, chiar atunci cînd ipocrizia le drapea- 
ză-n altele, aparent potrivnice. 

Ele izvorăsc direct din mentalitatea demiurgică pe care am 
înfăţişat-o şi sunt roadele spirituale ale prăbuşirii lăuntrice 
ale unui om carea pierdut odată cu sentimentul transcen- 

denţei şi adevărata lui idee despre sine, aceea că era 
chemat la viaţă pentru alte minuni decît aceea de a se robi 
căutării hranelor pămîntului. 

Rezumâînd ceea ce nu este creştin în felul de a fi al 
lumii moderne; voi spune că e în primul rînd această în- 
dumnezeire a omului şi acest amestec al lui în lucrarea 
Dumnezeiască a mîntuirii. 


1. Pierderea sentimentului transcendenţei lasă pe om 
în lume singur şi fără sens şi introduce anarhia în înţele- 
gerea lumii. 


2. Pierderea sensului întrupării răpeşte omului aştep- 
tarea sfîrşitului, îl desface din rostul lui şi-i orientează 
făptuirea asupra îmbunătăţirii vieţii de aci. 

În locul transfigurării lucrurilor în Dumnezeu, el 
aşteaptă mîntuirea prin cultură şi înlăturarea suferinţei. 

Aceea ce creştinul aşteaptă de la Apocalips: cer nou şi 
pămînt nou, în care Dumnezeu va şterge orice durere şi 
întristare şi lacrimi şi moarte nu va mai fi mult, căci toate 
cele dintii vor fi fost - omul de astăzi le aşteaptă de acum, 
de aci, grabnic, de la fapta lui. 

Ceea ce pierde prin aceasta lumea modernă este înţele- 
gerea sensului real al suferinţei. În lumea omului modern, 
durerea nu are loc. Toată strădania lui e să o înlăture şi 
dacă - dintr-o întîmplare nu reuşeşte - el nu se poate 
potrivi cu ea. Nu-i poate afla rost. Ci moare lăuntric, 
deznădăjduieşte, sau se-ndrăceşte. 

Înţelegem acum rostul fericirilor pămîntului şi setea 
omului, care-şi ştie zilele numărate, pe-o planetă pierdută 
în puzderia materiei născută fără rost. El a ajuns să aibă 
conştiinţa existenţei sale proprii şi a valorii ei fără preţ, şi pe 

această luptă s-o înveşnicească cu patima deznădăjduită a 
celui fără apărare, a cărui moarte de tot nu e decît amânată. 


III Alunecarea vremilor moderne: vremea 
modernă şi vremea actuală 


Ideea de lume modernă, aşa cum am lămurit-o pînă 
acum, se mai potriveşte oare în totul împrejurărilor de azi? 

Putem noi spune că vremea în care trăim mai are toate 
caracterele sub care am încercat să înfăţişăm lumea 
modernă? 

Am arătat la-nceputul acestei conferinţe, şi e locul să 
adîncim acum, părerea că vremea în care trăim nu se mai 
acoperă exact cu ideea de viaţă modernă. 

Lucrul acesta poate să pară multora, în special din cei 
născuţi înaintea războiului de acum 25 de ani, greu de 
deosebit. 

Dacă cineva ar întocmi o tablă a valorilor morale în 
circulaţie acum un sfert de veac şi i-ar opune o tablă a va- 
lorilor în circulaţie actuală, ar rămîne înmărmurit să con- 
state deosebirea fundamentală de orientare a majorităţii 
spiritelor. 

Ne găsim aşadar, în mijlocul vieţii din zilele noastre, 
în faţa altui climat spiritual decît al evului modern. 

La prefacerea lui au contribuit desigur împrejurările. 
Am contribuit poate şi noi fără să vrem. 

Care e caracteristica acestor premi actuale ieşite din prefa- 
cerea evului modern şi ce probleme pune creştinului această 
vreme? 

Ne apropiem de problemă cu sentimentul că are mult 
mai multă însemnătate decît problema pusă pînă aci; dar 

şi cu sentimentul că lucrurile sunt mult mai greu de 
lămurit. 

Pentru că în primul caz era vorba de un fapt petrecut, 
împlinit, istoric. Pe cînd aci e vorba de fapte care se 
petrec, de lucruri care ne domină. 

Să încercăm totuşi să ne smulgem din val şi să 
dominăm perspectiva acestor schimbări, judecînd după 
direcţia diferitelor alunecări de straturi. 

Vremea actuală păstrează, cred, din vremea modernă 
care a precedat-o, două lucruri: 

1. Setea de concret, de posesie maximă, sensibilă a 
existenței. 

2. Tentaţia demiurgică, întîietatea faptei. 

3. Ea se deosebeşte însă de vremea care-o precede prin 
intensitatea aspiraţiei ei totalitare. 

Aceea ce pretinde evul nou ca depăşit, din viziunea 
lumii moderne dinainte, este caracterul spart al existenţei, 
pretenţia lui de a reface aci pe pămînt unitatea societăţii 
pe care individualismul democrat o risipise într-un 
nurhăr imens de individualităţi aritmetice. 

_ Vremea de acum este deci tot o epocă în care omul îşi 
căută mîntuirea pe pămînt şi tot o epocă în care omul îşi caută 
mînțuirea prin faptă. 

Sub raportul acestor idei, încadrarea omului în 
univers rămîne o încadrare modernă. 

Din punct de vedere al înţelegerii vieţii sociale, însă, struc- 
tura lumii de azi a alunecat de la poziţia vechiului individua- 
lișt, la o altă înţelegere, 

+ Obiectul acestei discuţii nu este problema sociologică a 
structurii lumii de azi. Şi de aceea, nu voi arăta dec/t 
sumar cur s-a ivit în chip firesc această alunecare. Și dle ce 

tinde să cuprindă şi pe aceia care îşi dau seama de schimbare 
şi luptă pentru înlăturarea ei. 

Schematic, dialectica acestei prefaceri e simplă. Din 
momentul în care posesia bunurilor pămîntului devine 
idealul omului modern şi puterea mijlocul de a obţine 
această posesie, cu cît indivizii sporesc în putere şi cu cât 
obiectul de posedat se mărgineşte, cu atît intensitatea an- 
tagonismului dintre om şi om, dintre grup şi grup, se 
adînceşte. 

Spre a birui în această luptă, omul se aliază alor săi, 
să descopere, mai bine zis, aliatul natural al acestora. Şi 
prin această redescoperire a legăturilor omului de grup, 
ascunsă-n vremile de bunăstare, se începe o prefacere, 
care nu e isprăvită şi în care omul alunecă treptat de la 
vechiul individualism modern, la o nouă încercare de or- 
ganizare a vieţii sale, după vechiul ideal al stupului de 
albine. 

Vechea orînduire socială, modernă, era o rînduială juri- 
dică şi politică: o orânduire de raporturi. 

Ea nu prindea pe individul întreg cu modul lui de a 
gîndi şi de'a dobindi. Împlinirea omului nu era grija colecti- 
vităţii. De ce faci spre a dobîndi, sau de ce gîndeşti, de cum 
te bucuri de viaţă, colectivitatea nu se ocupa decît într-att 
întru cât felul tău de a dobîndi, de a gîndi sau de a te bucura 
de existenţă împiedicau dobîndirea, gîndul sau bucuria 
altora. În lupta lui pentru posesiunea reală şi ideală a acestei 
lumi, omul modern era socotit a fi singur. 

Am zis dinadins: era socotit a fi singur; ci nu era singur 
în adevăr. Pentru că, în fapt, omul nu era şi nu putea fi 
singur. Atunci, ca şi acum, şi uneori mai mult za acum, 
fiecare avea o familie care punea asupra vieţii lui pecetea 
celor şapte ani de-acasă şi-i crea de la intrarea “în viaţă o 

poziţie privilegiată, sau una dezavantajoasă în lupta 
pentru cucerirea vieţii: odată prin transmiterea firească 
din tată-n fiu a ierarhiei spirituale a valorilor pentru care 
se cuvine să trăieşti, a doua oară prin înzestrarea mai 
mare sau mai mică cu mijloacele de a le realiza. 

Prin simplul fapt al dezvoltării instrumentelor de răspîn- 
dire a influenţei omului asupra omului, în domenii în care 
această influenţă fusese mascată la instituirea regimului de- 
mocrat, dezvăluirea legăturilor ascunse în vremile de bu- 
năstare ale omului de om sileau statul să intervie în 
dezvoltarea vieţii materiale şi spirituale a colectivităţii, 
schimbîndu-şi astfel pe nesimţite natura. Democraţii au 
numit acest fel de organizăre „democraţie socială“, spre a 
o deosebi de cealaltă aritmetică, „democraţia“ pură şi 
simplă. În realitate democraţia socială era prima luare de 
conştiinţă a alunecării organizării colective democratice 
în direcţia totalitară. 

Dacă la cele spuse pînă acum adăugăm deşteptarea 
oamenilor, adică înmulţirea celor ce se socotesc îndrep- 
tățiți să participe la împărţirea foloaselor vieţii colective, 
foloase care şi după instituirea statului democrat rămăse- 
seră apanagiul cîtorva; şi dacă la aceasta adăugăm încă 
interesul crescînd pentru împărţeală pe măsura scăderii 
lucrurilor de împărţit, adică a masei bunurilor lumii aces- 
teia după care aleargă omul modern, prin faptul crizei. Şi 
dacă, în sfîrşit, la aceasta adăugăm imposibilitatea 
democraţiei sociale de a impune acţiunea colectivităţii în 
domeniile în care trebuia să intervină, prin faptul că era 
ea însăşi prizonieră a puterilor pe care i se cerea să le-nfrî- 
neze - vom avea tabloul aproape complet al împrejurări- 
lor care au făcut ca peste tot, chiar în statele care-şi zic 
încă state democratice, organizarea puterii politice să in- 

tervină spre a modela viaţa omului nu numai la limitele 
în care atinge viaţa altora; dar şi în miezul ei subiectiv, or- 
ganizînd cum am văzut această viaţă dinainte de a se ivi, 
prin restricţiile biologice aduse căsătoriei, prin încurajarea 
naşterilor, prin crearea condiţiilor de sănătate şi igienă 
necesare creşterii copiilor, prin asumarea educaţiei lor, 
prin îndrumarea lor, de la-nceput, în direcţiile spre care 
colectivitatea are nevoie de dînşii, prin educarea lor în 
scopul de a deveni specialişti în loc de oameni, prin inte- 
grarea lor în corpuri sociale organizate din momentul în 
care încep să producă, prin determinarea lucrurilor de 
produs şi a condiţiilor de producţie, prin controlul lucru- 
rilor pe care trebuie să le ştie şi prin folosinţa obligatorie a 
timpului lor liber. 

Din analiza pe care am făcut-o mai sus, vedem că toată 
această aiunecare a lumii moderne în afara individualis- 
mului aritmetic e tributară aceloraşi valori esenţiale ale 
omului modern: 

1. Organizarea vieţii pămînteşti, a vieţii de aci, pentru 
binele unui cît mai mare număr. 

2. Credinţa că omul ajunge la realizarea acestui ideal 
prin făptuire metodică şi rațională. 

3. Ceea ce se adaugă însăşi aci, este ideea că raţionali- 
zarea acţiunii nu mai cuprinde numai făptuirea omului 
individual, ci se întinde la făptuirea omului în colectivita- 
te. 

Ceea ce lumea de azi cere unei organizaţii sociale nu 
mai este deci numai să creeze cadre şi posibilităţi de 
dezvolţare de care indivizii să profite anarhic, acumulînd 
la întîmplare, după puterea lor de fapt; ci îi cere să or- 
ganizeze practic fericirea cîtor mai mulţi prin eliminarea 
cu ajutorul organizării şi făptuirii în comun a prilejurilor 

de fricţiuni şi suferinţe pe care le iscă libertatea lăsată in- 
divizilor de a-şi organiza existenţa proprie, cum vor. 

Prin faptul însă că această colectivitate e pusă în faţa 
acestei sarcini noi, se schimbă ceva în însăşi structura ei 
ultimă. 

Căci pentru a putea impune individualităţilor puterni- 
ce care-i ameninţă aşezarea, colectivitatea trebuie să devie 
ea însăşi o forţă reală, ci nu o simplă ficţiune juridică. 

Iar pentru a putea coordona ansamblul trăirii colecti- 
ve, pentru a se putea insinua în sufletul individului şi a i 
se impune acolo, chiar atunci cînd nu poate folosi forţa, 

- colectivitatea caută să se instituie faţă de individ într-o 
realitate ideală, absolută, transcendentă, astfel zis să se 
substituie faţă de conştiinţa individului în atributele divi- 

Înţelegem acum schimbarea esenţială care s-a produs. 
Lumea modernă, în goana ei după fericirea pămîntească, 
prefăcuse lupta vieţii într-o luptă după putere. În această 
luptă, puterea, concretizată în ban (căci banul nu e nimic 
altceva decît semnul unei anumite puteri de a face ce vrei, 
într-o lume în care tot ce vrei se poate cumpăra) - puterea 
concretizată în ban devenise anarhică şi, printr-o răstur- 
nare obişnuită-n viaţa socială, îşi pierduse funcţia de mij- 
loc şi devenise o valoare în sine, Cum însă această valoare 
era în fond o valoare-mijloc, adică o valoare prin esenţă 
relativă, viața modernă ajunsese la o relativizare axiologi- 
că totală a întregii lumi de valori. Fiecare stăpîn al unei 
părticele de putere de a face se credea îndreptăţit să facă cu ea 
ce-i dădea prin gînd, folosind în acest scop pe ceilalţi ca 
mijloace, sfărîmînd astfel comunitatea omenească în atitea 
realități spirituale opuse şi fără altă legătură decît îmbinarea 
scopurilor lor diverse, cîți indivizi. Forma tip de organizare 

socială, comunitatea de gînd, de simţire şi de soartă făcea 
joc unei societăţi în care întîlnirea oamenilor laolaltă nu 
avea mai mult sens decît întîlnirea lor într-un tramvai. 


Gîndiţi-vă, Dumneavoastră, ce poate să însemne pentru 
un biet creştin însărcinat cu conducerea unei administrații oa- 
recare facerea unor mutări. 


Soarta atitor oameni pe care de-abia îi ştii stă-n mîna ta, cel 
ce-o conduce. Nevoile instituţiei pe care o conduci îţi cer nea- 
părat mutarea cîtorva. Ai în mînă pîinea şi cuțitul. Pentru ser- 
viciul pe care ţi-l fac, ei nu sunt ca şi tine decît instrumente 
remunerate; un briceag de ras cifre, un perforator de bilete de 
control. Şi totuşi ai dreptul să „muţi“ pe care vrei! 

Dar pe cine să alegi? Unul are mama aci. Altul are dincolo 
copii de şcoală. Unul e tuberculos, altul are dincolo o casă. 

Pe cine să alegi, dacă nu te uiţi la om; dacă nu îl simţi 
aproape? Dacă nu te pui în locul lui de om, care e cu totul 
altoeva decit instrumentul sub care ţi se-nfățişează? Şi sunt, la 
fiecare mutare, sute, mii. Ce grad de istovitoare omenie ar 
trebui cuiva ca să săvîrşească acest act care pare aşa 
simplu! Şi atunci, te mulțumeşti să rezolvi lucrurile abstract, 
eliminînd conştiinţa. Fixezi criterii „obiective“ de prefe- 
rinţă. Faci ţarcuri prin care unii trec şi alţii cad. Rămii 
străin de ce e „omenesc“ în fiecare caz, mulţumit să nu 
„nedreptăţeşti“ majoritatea. Poate fi ceva mai farisiac? Şi 
totuşi altceva n-ai de făcut! 

Acest lucru s-a schimbat, sau tinde să se shimbe, în 
lumea de azi prin aceea că viaţa colectivă vrea să 
îmbrăţişeze pe individul întreg şi să şi-l subordoneze cu 
toate ale sale. Ea luptă să-i impună iar o ordine absolută 

de valori, pe care acesta să le primească fără discuţie, ca 
poruncile unui nou Dumnezeu. 

Alunecarea aceasta de orientare morală ne dezvăluie 
că lumea de astăzi se află în preajma unui nou ev. Ea 
trăieşte un fel de perioadă alexandrină în care cei formaţi 
în disciplina valorilor lumii vechi, nu consimt să recuno- 
ască temeinicia răsturnării de valori la care asistă, ci 
judecă din punctul lor de vedere învechit, barbar, realita- 
tea invadantă, simplificatoare, aspră, care pune însă peste 
tot pecetea vieţii. 

IV Atitudinea creştină în faţa lumii moderne 


Mai e nevoie să lămurim de ce creştinismul, a cărui 
criză în faţa evului modern am cercetat-o, se găseşte-n 
criză şi-n faţa acestei întorsături a lucrurilor? prea puţin. 

Şi iată de ce: Creştinismul se găseşte fără îndoială alături de 
orientarea aceasta a lumii în care omul aspiră iarăşi la un absolut; 
şi încercarea de a reconstitui - fie şi numai în cadrul socialului - 
unitatea universului spart de iscodirea modernă se găseşte pe 
linia reacţiunii creştineşti împotriva individualismului abstract şi 
aritmetic. 

Dar substituirea Leviatanului în locul lui Dumnezeu, institui- 
rea unui Dumnezeu-colectivitate în locul Dumnezeului creator 
şi tată, tragerea ultimelor consecinţe ale sociologiei religioase 
durkheimiene care instituie transcendenţa naturală a socialului 
faţă de individ în rolul transcendenţei absolute a Divinităţii, 
creştinismul n-o poate primi decît ca o formă de Păi. 


El nu întâlneşte întiia oară acum această pretenție e îndum- 
nezeire a colectivului. L-a mai întîlnit, la originile lui, cînd s-a 
aflat în faţa Imperiului Roman, care şi el pretindea o subordona- 
re absolută a omului faţă de dinsul. 

Se înţelege că ispita vieţii aşezate a roiului de albine îmbie pe 
omul chircit în viaţa lui lăuntrică, ce aspiră la relaerea unităţii 
spirituale. 

Dar realizarea acestei unităţi pe aceste căi, în felul în care ni se 
propune, în cadrele acestei lumi de aci, cu uitarea desăvîrşită a 
lui Dumnezeu şi a sensului adevărat al vieţii noastre care nu e 
legat definitiv de lumea de aci; cu lăsarea la o partea transfigură- 
rii şi cu amânarea sine die a sfirşitului pentru a ne organiza ferici- 

rea pămîntească laolaltă, nu poate fi venirea împărăției 
lui Dumnezeu; ci numai nălucirea unei false aşteptări pa- 
radisiace, aceea ce V. Zander a numit cîndva, vorbind de 
Rusia Sovietelor, „raiul trist”. 

Privind lucrurile de sus, am putea spune că în această 
dezbatere a noastră cu cei ce vor să aducă raiul pe pămînt 
prin readucerea omului la automatizarea vieţii instincti- 
ve, e în joc destinul, salvarea sensului omenesc de a fi 
fiinţă vieţuitoare! Şi ignorarea sensului adevărat al 
suferinţei. 

Ce caracterizează pe om sub acest raport faţă de cele- 
lalte ființe? Ce-l distinge de ele şi-l face uman? Dacă nu 
această labilitate a reacţiunii sale, care, provocată să făp- 
tuiască de nevoi complexe într-un mediu extrem de varia- 
bil, nu reacţionează niciodată automat, ci şovăie, îşi alege 
purtarea, folosind pentru această alegere cugetul său, 
adică aruncînd în balanţa care va hotărî purtările, unita- 
tea conştientă a fiinţei întregi a făptuitorului, cu ceea ce 
poate înţelege, cu ceea ce poate dori, cu ceea ce-şi poate 
aminti, în ceea ce-şi poate închipui. 

Nu ştiu dacă v-a căzut în mînă romanul lui Aldous 
Huxley intitulat „Brave New World“ - ceva ca „Draga de 
lume nouă!“ 

Huxley îşi închipuie o societate cu oameni crescuţi în- 
tocmai ca albinele din stup. Dinaintea naşterii sunt 
selectaţi după principii strict ştiinţifice de eugenie, şi cei 
neapţi sunt sterilizaţi. Educaţia se face omogen prin for- 
marea reflexelor condiţionate şi fiecare este educat exclu- 
siv pentru activitatea căreia îi e destinat: muncitor 
manual sau cercetător ştiinţific... (Cam cum vor să facă la- 
boratoarele noastre psihotehnice). Toţi oamenii aceleiaşi 
categorii sunt perfect omogeni psihologiceşte. Reacţia lor 

e sigură. Nu exiștă conflicte. Totul este angrenat perfect. 
O ordine în care domneşte o fericire mornă, apăsătoare, 
făcută din absoluta integrare şi satisfacţie concretă a indi- 
vizilor, dar din care orişice fel de umanitate a dispărut 
odată cu ultima diferenţă. 

Ei bine, o lume de aci în care reacţia omenească ar fi 
perfect adaptată, în care omul n-ar mai putea greşi, deşi 
ar putea fi o lume mai fericită, din anumite puncte de 
vedere, decît cea de astăzi, în care infracțiunile măsoară 
încă nereuşitele - este o lume netrebnică, ce înjoseşte 
făptura omenească sub statutul omenesc adevărat. 
Această fericire animală nu este decît o utopie pri- 
mejdioasă, care introduce printre noi o caricatură a 
raiului, care contravine stării noastre omeneşti şi ne com- 
promite mîntuirea. Sub orice chip s-ar înfăţişa o atare 
lume şi oricît de mieros sau de crunt s-ar apropia de 
creştinism, o atare lume nu e o lume creştină şi o atare 
unitate, chiar dacă ar trebui să devie unitatea reală a 
societăţii de mîine, nu este comunitatea de dragoste a 
creştinismului şi nu se poate confunda cu ea. 

Dostoievski, care e fără-ndoială unul din oamenii care 
au pătruns cel mai adînc sensul tainic al problemei 
libertăţii spirituale creştineşti, a înfăţişat în cîteva pagini 
din „Fraţii săi Karamazov“ lupta aceasta dintre pornirea 
tuturor oamenilor spre fericire şi bunătate şi menirea lor 
adevărată de fiinţe spirituale libere chiar cu preţul neferi- 
cirii. 

Legenda lui a Marelui Inchizitor a tras cred pentru 
oricine linia despărţitoare peste care nu se mai poate trece 
între comunitatea de iubire şi de suferinţă a creştinului şi 
strădania firească a omului după fericirea terestră în 
comun. Ea a pus faţă-n faţă, pentru totdeauna, în faţa 

scaunului de judecată pe cei ce vor să fericească pe alţii cu 
de-a sila, de cei care primesc să sufere pentru libertatea şi 
pentru dragostea lor. 

Neînţelegerea aceasta asupra sensului adevărat al 
iubirii e din cele mai ciudate. Căci Dostoievski nu pune 
la-ndoială sinceritatea Marelui Inchizitor. Strădania lui 
hotărită şi cinstită pentru fericirea adevărată, cerească, de- 
finitivă, a celor pe care-i arde spre a-i mîntui de ei înşişi! 
Şi totuşi străduinţa aceasta nu-şi află la el preţuire fiindcă 
dispreţuieşte esenţialul - nimicul cel mai de preţ al fiinţei 
noastre, legat de intenţia însăşi a lui Dumnezeu faţă de 
propria lui făptură: libertatea, putinţa de a greşi. 

Aci se vădeşte caracterul paradoxal al străduinţei 
umane către unitate precum şi al naturii transcendente a 
acestei unităţi spirituale. Năzuinţa omului către viaţa 
perfect rînduită a stupului de albine în care fiecare 
trăieşte cu toţi în deplină potrivire e de esenţa strădaniei 
omeneşti. 

Însă numai năzuinţa! 

De-ndată ce acestei năzuinţe i se substituie în fi dea 
înfăptui stupul - aievea - adică de îndată ce duhul supun- 
erii ia alt înţeles decît acela al supunerii tale proprii, 
căutînd să supună pe celălalt - efortul se vădeşte steril, se 
chirceşte, golit pe-ncetul de tot conţinutul lui uman şi 
sfîrşeşte prin a înfăţişa o adevărată schimonosire a fiinţei 
omeneşti şi de asuprire a chipului dumnezeiesc 
dintr-însul. 

De aceea, cu atitudinea creştinismului în faţa vremii 
„ moderne, se petrece lucru straniu. 

- De unde într-o alcătuire a lumii ca aceea democrati- 
că, în care totul era ameninţat să fie risipit în pleavă, viaţa 
spirituală se identifica cu efortul spre întreg, spre unitate 

şi creştiriismul apărea aliatul tuturor eforturilor umane 
adiacente bazat spre aceeaşi unitate. 

- De-ndată ce unitatea se pretinde realizată aci pe 
pămiînt şi-mbracă formele autorităţii exterioare silnice, 
spiritualitatea se desparte de efortul spre unitate şi devine 
protestatară. 

Este aci o dramă pe care Apusul a trăit-o din plin 
după despărţirea lui de Răsărit, dramă pe care Reforma 
n-a făcut decît s-o canonizeze şi de care Răsăritul a fost 
mult timp ferit. 

Ceea ce a caracterizat într-adevăr ortodoxia noastră ră- 
săriteană în trecut este tocmai împrejurarea că, în ea, li- 
bertatea şi autoritatea nu s-au împotrivit nicicînd una 
alteia, şi chezăşie pentru aceasta stă comunitatea de 
iubire. Nicicînd autoritatea nu s-a opus cu sila din afară şi 
nici libertatea spirituală n-a însemnat răzvrătire împotri- 
va comunităţii a spiritului subiectiv. 

De îndată însă ce-n Apus autoritatea s-a instituit văzut 
şi a încercat să silească Ja unitatea de afirmaţie, conştiinţa 
individuală s-a constituit automat, ca realitate antagoni- 
stă; comunitatea spirituală s-a spart şi libertatea-n duhul 
cel dintîi de mai înainte a devenit libertatea subiectivă, 
protestantă, libertatea în afară de comunitate. Protestan- 
tismul este răsplata naturală a cezaro-papismului catolic. 

Aşa se face că de unde pînă ieri creştinisriul era nevoit 
să-şi salveze afirmaţia nevoii de unitate de duh luînd ati- 
tudine făţiş împotriva individualismului modern, atomi- 
zat şi democratic - creştinismul este astăzi nevoit să ia ati- 
tudine împotriva totalitarismului contemporan, autoritar 
şi tiranic, care substituie adevăratei comunităţi de dragos- 
te a Bisericii lui Dumnezeu, chipul apocaliptic al Leviat- 
anului. 

Nu e aci nici un fel de întoarcere de front. Ci judecata 
asupra dreptei măsuri şi a sensului adevărat al lucrurilor. 
'Nu, nici. o comunitate terestră nu e Dumnezeu. Nici una 
nu îşi este, norma sui, Ea e cel mult unealta lui Dumnezeu 
- şi cum e unealta Lui, poate fi şi unealta Diavolului. Şi în 
măsura în care o substituim substituirea lui Dumnezeu 
făcînd din ea nu numai țelul suprem al vieţii noastre pe 
pămiînt dar şi criteriul valorilor asolute, în loc s-o slujim, o 
sfîşiem, în acelaşi fel în care umanismul a zdrobit chipul 
adevărat al omului îndumnezeindu-l. Adică facem din ea 
un idol. 

Aceasta nu înseamnă că nu există comunitate spiritua- 
lă, ci că adevărata comunitate spirituală a creştinului e Bi- 
serica, nu Statul - care nu este scop, ci instrument. Privită 
metafizic, suprapunerea dintre Biserică şi Stat este impo- 
sibilă în vreme. Deosebirea lor ar fi tocmai realitatea care 
ne măsoară depărtarea de sfîrşit! Acesta-i faptul pe care-l 
uită, spre pierderea lor, acei care vorbesc de un Stat, comuni- 
tate spirituală. 

Sub toate aceste încercări aflăm însă sensul adînc al 
ispitei vremii moderne, care e tentaţia omului de a se 
amesteca în lucrarea de mîntuire a lui Dumnezeu. 
Tendinţa omului de a se substitui pe sine, tentaţiile şi 
creaţiile sale, în lucrarea de mântuire. 

Nu e lipsită de măreție şi nici lipsită de tragic această 
încercare a omului de a se mîntui prin sine însuşi. 

“» Dar e sortită unui radical eşec. Pentru că sau e sortită a 
nu reuşi şi atunci nu e păcat de atita suferință zadârnică? 

Sau, dacă e sortită a reuşi, preţul ei este trădarea chi- 
pului adevărat al omului, înțosirea lui faţă de el însuşi, co- 
borîrea lui la starea animalică. Degradarea ideii de om. 

Care poate fi poziţia creştinului în faţa unei atare lumi? 
Aproape că nici nu mai trebuie să spun. 

Creştinul trebuie să se lepede de duhul ei şi să mărtu- 
risească pretutindeni pentru aşezarea ei la locul ei adevă- 
rat. . 
Cea mai adîncă şi mai deplin creştinească reacţie în 
faţa vieţii moderne este lepădarea de ea. 

De ce folos ar fi fuga din lume, dacă omul ar duce cu 
el în singurătate duhul de care trebuie să se lepede? Şi 
acesta e atât de pătruns în sufletul omenesc încît o dezbă- 
rare prin fugă nu ar mai fi cu putinţă. Şi apoi, dacă nu 
există mîntuire decît laolaltă, la ce mi-ar sluji să fug de 
unul singur? 

Ajungem cu aceasta să punem degetul pe nodul 
discuţiei noastre de astă seară. 

O vreme poate fi mai creştină şi alta mai puţin 
creştină. Dar cea mai creştină din epoci rămîne vreme şi 
nu în vreme îşi caută creştinul lumea care-l va mîntui. 

Raporturile creştinului cu vremea modernă nu sunt şi 
nu pot fi altele decît raporturile lui cu veacul, cu lumea de 
aci, în genere. 

Şi drama pămîntească a creştinului e că e silit să trăias- 
că rupt între două lumi, că viaja lui e în chip necesar o deschi- 
dere de aripi. | 

Exigenţele acestei lupte sunt date creștinului parado- 
xal, sub forma unei dualități contradictorii, căreia nui se 
poate sustrage, alegînd una din căi fără a pierde pe 
cealaltă. 

- Nimeni nu poate sluji la doi stăpîni: lui Dumnezeu şi 
lui Mamona, stă scris undeva. 

- Şi alt undeva stă scris, parcă dimpotrivă: „Daţi Ceza- 
rului ce e al Cezarului şi lui Dumnezeu, ce e al lui Dum- 
nezeu.“ 

Tot aşa cum idealul vieţii creştineşti ne este dat în 
acelaşi chip dual şi antagonist atunci cînd Hristos îi arată 
lui Pilat că: 

„împărăţia lui Dumnezeu nu este din lumea aceasta...“ 
iar norodului, îi spunea: 

„lată, împărăţia lui Dumnezeu e printre voi.“ 

Această ruptură interioară, această nelinişte a inimii 
omului pînă ce nu se va odihni în Dumnezeu, e preţul cu 
care trebuie să plătim respectul feţei noastre omeneşti, de 
făptură a Acestuia, fără să riscăm a ne pierde! 

Iar celor care ne-ar spune că prin aceasta ne înstrăi- 
năm de lumea de aci şi de durerile ei, le vom răspunde 
dimpotrivă că cu atît mai bine vom sluji cu adevărat 
acestei lumi, cu cît ne vom strădui s-o vedem în adevăr la 
locul ei, aşa cum îi este rostul, supusă rînduielilor lui 
Dumnezeu; şi cu cît vom fi totdeauna cu gîndul la rostui 
ei şi al nostru adevărat, care stau dincolo de noi! 

Iar dacă pentru aceasta lucrarea noastră se poticneşte, 
credinţa noastră se întunecă şi nădejdea noastră se pierde, 
ne rămîne rugăciunea şi dragostea lui Dumnezeu, care ea 
niciodată nu cade, chiar dacă limbile ne vor lipsi, şi 
cunoştinţa ni se va strica. 


Doamnelor şi Domnilor, 


Nu trebuie să ne înşelăm. Vremea ce vinenu eo 
vreme de triumf pentru creştinism. Cum n-a fost nici cea 
care pleacă. Ci ca tot veacul, vremea ce vine e o vreme de- 
ncercare. O vreme-n care se vor număra oile de capre, 

însă nu se vor despărţi cum nici grîul de neghină! S-a 
schimbat numai sensul ispitelor! 

Puterile celor ce intră în acest apocalips sunt număra- 
te. Nimic mai primejdios decît să intri-n el naiv şi fără să 
ştii ce te aşteaptă! 


DOUĂ TIPURI 
DE 
FILOSOFIE MEDIEVALĂ 


Schița unui conflict de ordin problematic 


I. INTRODUCERE: | 
Cele două cununi danteşti: 
Rațiune şi rnistică. 


II. SITUAREA DEZBATERII. 

Vedenia medievală a lumii. 

1) Concepţia ierarhică a existenţei. 

2) Conceptia calitativă: existenţa ca semnificaţie. 
a 3) Concepţia teologică a existenţei: Lumea ca semn 

vin. 

4) Concepția creştină a existenţei: Dumnezeu care 

suferă. 


III. CONŢINUTUL DEZBATERII: 

Tensiunea interioară a filosofiei medievale. 
Temele în care se manifestă: 

1) Orientarea generală a preocupării filosofice: filo- 
sofie mistică şi filosofie raţională. 

2) Relaţiile dintre Dumnezeu şi lume: teism şi panente- 


ism. 

3) Dovedirea existenţei lui Dumnezeu: argumentare 
ontologică şi cosmologică. 

4) Problema înțelegerii omeneşti şi a. fiinţei îngereşti: 
inteligenţa separată şi unitatea intelectului uman. 
Individuaţia fiinţei spirituale: materia şi actul. 

5) Filosofia morală:Temeiul deosebirii binelui de 
rău: morală teologică şi morală naturală. 

6) Concepția politică: temporal şi spiritual. Cearta 
lor pentru întîietate. 

li 7) Problema salvării: făptuire umană şi eficacitate 
ivină. 


IV, CONCLUZII. 

Rădăcinile tensiunii. 

1) Irelevanța „certei universalelor“ pentru opoziţia 
tipologică. 

2) Paradoxul conştiinţei creştine: transcendenţa şi 
imanenţa divinului. 


I. INTRODUCERE 


Cele două cununi danteşti 
Raţiune şi mistică 


În cîntul al X-lea din cartea Paradisului a Divinei 
Comedii a lui Dante, în clipa în care poetul - părăsind 
cercul planetei Vinerea, hărăzit odihnei sufletului acelora 
care au iubit prea mult în lumea pămîntească - intră, că- 
lăuzit de Beatrice, în cercul soarelui - cerc mistic, care lu- 
minează mintea omenească - el e întîmpinat de o îndoită 
cunună de fiinţe gînditoare, care cîntă şi laudă mărirea lui 
Dumnezeu. 

"În fruntea celei dintii din aceste hore spirituale, 
păşeşte Toma din Aquin, călugărul dominican, supranu- 
mit în Apus „îngerul şcolii“ şi „doctorul întregei Biserici“, 
autorul acelor vaste enciclopedii filosofice ale epocei, care 
sunt: Summa theologica şi Summa contra Gentes. Alături de 
el păşesc: dascălul său Albert din Colonia, zis „cel mare“; 
canonistul Graţian, ale cărui „Decrete“ caută înfrăţirea 
dreptului bisericesc cu cel civil; Paul Orosie, istoricul 
spaniol apărător al creştinătăţii împotriva învinuirilor 
păgîneşti; Dionisie Areopagitul, misticul tîlcuitor al 
„Numelor dumnezeieşti“ şi al „Ierarhiilor îngereşti“; 
Petre Lombardul, acel dascăl al „Sentinţelor“, al căror co- 
mentar a constituit abecedarul filosofiei scolastice; Boetiu, 
ale cărui „Mîngiieri filosofice“ au călăuzit ostenelile între- 
gii gîndiri medievale; Isidor din Sevilla: Preacinstitul 
Beda; Richard Victorinul şi acel Siger din Brabant, 

averoistul latin, ale cărui idei îndrăzneţe stîrniseră, în 
lumea universităţii pariziene din a doua jumătate a vea- 
cului al XIII-lea, o vîlvă ale cărei rumori atinseră şi 
reputaţia îngerului şcolii. 

Nu lipsesc decît: Abelard, logicianul temut; comenta- 
torul său Ioan din Salisbury şi Boetiu Dacicul, pentru ca 
cununa comentatorilor scolastici ai lui Aristotel - partiza- 
nii unei teologii naturale şi ai unei filosofii formal separa- 
te de teologie şi întemeiată pe lumina evidenţei proprii a 
minţii omeneşti - să fie întreagă. Dar pe aceştia trei din 
urmă, Dante îi va fi lăsat din raiul său anume la o parte. 
Pe Ab&lard, în greu păcat lumesc, căzut pradă vrăjii lui 
Tristan din legendă şi osîndii lui Origene, şi toată îndura- 
rea Tatălui şi toată rugăciunea lumii nu l-ar putea ridica 
dincolo de cerul Vinerii, ia judecata din urmă. Pe loan din 
Salisbury îl va fi dat uitării; iar pe Boetiu Dacicul îl va fi 
lăsat în prigoana învinuirii de erezie; cu toate că tovarăşul 
său Siger din Brabant, condamnat odată cu el, e primit în 
această cunună; nu însă fără ca Dante să pomenească 
despre el că, la Paris, în Rue de Fouarre, sub Vico degli 
Strami, „sillogizzo invidiosi veri“. 

În fruntea celei de a doua cununi păşeşte cealaltă stea, 
Bonaventura, „doctorul serafic“, ucenicul lui loan din 
Parma, căpetenia franciscanilor, prieten în viaţă şi adver- 
sar de idei al Tomei din Aquin, autorul acelei faimoase 
călăuze a minţii către Dumnezeu: „Itinerarium mentis in 
Deum”. Alături de el păşesc Hugues Victorinul, marele 
interpret al misticii fericitului Augustin; Petre Hispanul, 
autorul vestitelor „Summulae logicales“, sfintul nostru 
loan Gură de Aur, rostitorul „Omiliilor“ de Dumnezeu 
vorbitoare, Raban Maurul, ucenic al lui Alcuin şi autorul 
acelei alte enciclopedii a vremii sale: „Despre lume“ (De 
Universo). Tot în acest cerc întîlnim faţa cucernică a lui 

Anselm din Canterbury, gînditorul care dezvoltase în 
„Proslogium“-ul său vestitul argument ontologic prin 
care scotea, din cunoaşterea desăviîrşirii Dumnezeirii, 
dovada fiinţării ei în fapt, argument pe care-l va relua mai 
tîrziu Descartes în ale sale „Meditaţii metafizice“ şi care 
va fi piatra de poticnire pentru un şir întreg de filosofi. Şi 
tot aci ne e înfăţişat acel Ioachim din Flora, straniul exeget 
cistercian, dăruit cu darul proorociei, care căuta, în potri- 
virea celor două Testamente, cheia tilcuirii tainei vremu- 
rilor, vestind apropiata venire-peste veacul Tatălui şi ai 
Fiului, a unui nou veac al Duhului Sfînt; vizionar pe care, 
deşi l-a combătut atît de mult Bonaventura, Dante s-a 
complăcut să-l strecoare în a doua cunună, tot aşa cum 
strecurase în cea dintii pe Siger din Brabant, principalul 
duşman al Tomei din Aquin. Altfel zis, a doua cunună 
cuprinde pe interpreţii teologiei mistice, pentru care cu- 
getarea se identifică cu rugăciunea, apropiaţi sau îndepăr- 
taţi, dar înşiraţi pe firul gîndirii Fericitului Augustin. 

Şi de aci lipsesc, pentru ca hora să fie întreagă: Alexan- 
dru din Hales, lon Peckam, lon Scot Erigena cu al său „De 
divisione naturae“, Duns Scot, „doctorul admirabil”, şi 
cei trei Wilhelmi: cel din Auxerre, cel din Auvergne şi cel 
din Occam, „doctorul subtil“. 

O laudă discretă, în felul acelora obişnuite în poezia 
populară a evului mediu — cum e aceea a întrecerii dintre 
apă şi vin, în care fiecare îşi cîntă însuşirile proeminente — 
se ţese în cruciş, între cele două cununi gînditoare, dînd 
legăturii lor caracterul unei teme dezvoltate în contra- 
punct. Şi printr-un fel de desfăşurare muzicală a gîndului 
său, Dante se complace să pună în gura franciscanului 
Bonaventura, lauda Sfîntului Dominic; şi-n gura domini- 
canului Toma de Aquin, lauda Sfîntului Francisc. 

În acest cadru al gîndirii creştine din Apus, în acest 
amurg de veac de mijloc şi răsărit de veac nou, care e 
secolul al XIII-lea, stau faţă-n faţă, în paradisul dantesc, 
pe planul întîi: filosofii augustinieni şi aristotelicieni, în- 
conjuraţi de călugării franciscani şi dominicani, care fac în 
jurul lor cerc contemplativ şi rugător, amplificînd ecoul 
dezbaterii lor, ca unda tot mai largă a unei ape. 

În spatele fiecăruia, de strajă: umbrele amenințătoare 
ale filosofilor păgîni cu gîndiri afine. De o parte subtilul 
platonist, fiu al lui Sina, cunoscut sub numele de Avicenna; 
de cealaltă, fiul lui Rosehd, aristotelicianul temut, spaima 
şcolii: teribilul Averroes. 

Pe trei planuri, întreaga materie a acestei dezbateri. 


II. SITUAREA DEZBATERII 
Vedenia medievală a lumii 


De ce aceste două cununi? Ce-nseamnă fiecare din ele? 
Şi ce deosebeşte pe una de cealaltă? 

Pentru aceasta să privim mai de aproape unde suntem 
şi ce sunt cei de care vorbim. 


1) Concepţia ierarhică a existenţei. Suntem în paradisul 
dantesc, în acea etajare de bolți suprapuse, asemănătoare 
arcuirii catedralelor de piatră. Din prăpastia cea mai de 
jos a iadului sufletul urcă, rotind, spre rai, din sferă în 
sferă, în sensul invers al chipului în care lumile purced de 
la Dumnezeu, pînă în pragul luminei negrăite, a chipului 

ascuns al creatorului şi ţiitorului a toate, acolo unde 
văzutul se sfirşeşte şi lumile se desfac din neființă. 

Acest rai şi acest iad răsfrîng viziunea însăşi a univer- 
sului medieval, în care lumea zidită de Dumnezeu se 
desfăşoară — oarecum în felul procesiunilor plotiniene - în 
cercuri şi sfere înţelegătoare, care se cuprind unele într- 
altele, fiecare sferă corespunzînd cîte unui astru. Aceste 
astre, socotite a fi însufleţite de puteri înţelegătoare, sunt 
tot mai apropiate omului, de la sfera înţelepciunii dumne- 
zeieşti pînă la duhul lumii acesteia sublunare, întemeie- 
toare şi orînduitoare a fiinţei care ne înconjoară şi prin 
care Dumnezeu vorbeşte cu sufletul omului. 

Astăzi, cînd universul a încetat de a mai fi, pentru 
oamenii moderni, o țesătură de semnificaţii, pentru a 
deveni o plasă de apariţii fără noimă, în care numai 
gîndul omului cată a pune rînduială (rînduiala lui), ne 
este greu să ne facem o idee limpede despre ce era acest 
univers medieval, ce se răsfrînge-n viziunea poemului 
dantesc. 

Pentru a înţelege, nu trebuie să ne închipuim stelele 
aşa cum ni le închipuim azi: centre de forțe-mecanice şi 
materiale. Ci, în fiecare stea, ar trebui să vedem mai ales 
simbolul unui regim de forţe tainice şi subtile, de 
influenţe înţelegătoare, semnul unui mediu condiţionant, 
adică al unui ansamblu de temeiuri şi de raţiuni, în felul 
acelora pentru care folosim azi în sociologie termenul de 
„cadre“, cînd zicem de pildă că viaţa e încadrată în cos- 
mos, la ale cărui legi se supune; ori că sufletul e încadrat 
în viaţă şi se supune legilor ei, ori că societatea e încadra- 
tă în viaţa sufletească şi se supune legilor psihologiei sau 
aşa cum am zice — interpretînd calitativ şi obiectiv seria 
ştiinţelor comteiene — că lumea mecanică conţine şi 
condiţionează pe cea fizică, cea fizică pe aceea a chimiei, a 

chimiei pe a biologiei, a biologiei pe a sociologiei (Comte 
nu situase încă psihologia între acestea din urmă). 

Numai prin aceste analogii am putea înţelege azi cam 
ce trebuie să fi însemnat pentru medievali această alcătui- 
re ierarhică de sfere şi de planuri suprapuse, care se 
conţin unele pe altele, susţinîndu-se firesc, una pe 
raţiunea celeilalte. 


2) Sensul calitativ al existenţei. Mai e ceva: pentru 
modern existenţa e o,calitate simplă. Un lucru este sau nu 
este. Nu se poate spune despre un lucru că e mai mult; ori 
că e mai puţin. Pentru modern nu există asemenea grade 
de existenţă. Pentru medieval da. Pentru el, existenţa este 
o însuşire intensivă, susceptibilă de gradare. Un lucru 
putea exista, pentru medieval, în chip deplin; dar putea 
exista şi numai pe jumătate. Şi de multe ori, pentru el, pli- 
nătatea nu era starea în care acest lucru exista în fapt, 
starea de prezenţă aievea, ci starea desăvîrşirii lui calitati- 
ve, organice, de esenţă, care de multe ori era, faţă de 
existenţa de fapt, o pură posibilitate logică, o virtualitate, 
realizată — dacă se poate zice aşa - numai ca o „intenţie“ a 
intelectului divin creator, ca Logos, ca noimă pentru 
„apariţii“. 

De la fiinţa care există în altul (atributul), la cea care 
există în sine (substanţa); de la cea care există prin altul, 
condiţionată (ex causis), la cea care există prin sine, 
necondiționată; de la cea care-şi are existenţa comunicată 
şi susținută de la altul (per aliud) la cea care există de la 
sine, necondiționată, în virtutea firei sale (a se) — după 
cum această fire-i învăluie mai mult sau mai puţin fiinţa, 
adică după cum faptul de a fi (esse) e mai strîns legat de 
felul de a fi al lucrului (essentia) — un lucru există pentru 
rnedieval mai mult sau mai puţin; substanţa mai mult ca 

accidentul, persoana mai mult ca fiinţele impersonale, 
fiinţa necesară, acel „ens realissimum“ care sigur nu 
poate să nu fie (esse necessarium) mai rmhult decît fiinţa con- 
tingentă, care are neființa legată de posibilitatea ei de a fi, 
cuprinsă în felul ei de a fi. 

Lucrul acesta este greu de priceput modernului, 
pentru care — cum am văzut — „a fi“ sau „a nu fi“ înseam- 
nă ori a fi de tot, ori a nu fi deloc, pentru care „a fi, sau a 
nu fi“ este o dilemă legată, berkeleyan, de faptul apariţiei 
(esse est percipi) şi căruia i-ar fi greu să admită că fiinţa cea 
mai existentă ar putea fi tocmai cea mai puţin aparentă. 

Şi totuşi, chiar gîndirea asupra lucrurilor din expe- 
rienţa imediată face o deosebire între lucrurile permanen- 
te şi cele trecătoare şi poate deosebi între fiinţa unui lucru 
care nu e deloc, adică n-a fost şi nu este şi nici nu va 
putea fi, de fiinţa unui lucru care este acum în fiinţă 
(prezenţă), de fiinţa unui lucru care a fost şi nu mai este 
(existenţă istorică), sau de o fiinţă care, nefiind încă pînă 
acum, ar putea totuşi fi de acum înainte (ideal). 

Oamenii veacului de mijloc nu credeau însă, ca cei de 
azi, numai în lucrurile văzute. „Totul“ nu cuprindea 
pentru ei numai existenţa fizică: „ceea ce se poate cîntări 
şi măsura”! În toate lucrurile ei căutau mai alescee 
ascuns: înţelesul, Trăiau în contact cu o lume de sensuri, 
de idei, accesibile gîndului şi nu numai puterii de a simţi. 
Iar lucrurile nu erau pentru ei atît „ceea ce sunt“, cît 
„semne“ ce destăinuiesc intenţiile aceluia care le-a făcut, 
care le mînă cu atotputernicia sa şi care le este temei de 
apariţie, rațiune de a fi. Lumea lor era o țesătură de ase- 
menea semne şi rostul vieţii omeneşti era să le descifreze 
înţelesul. 

Tehnic vorbind, universul întreg, toate lucrurile care 
sunt, nu aveau pentru omul medieval o semnificaţie exis- 

tenţială. Aşadar, lucrurile care sunt, nu sunt, pentru el, 
pur şi simplu, ori nu sunt, ca pentru oamenii de astăzi. 
Ele nu erau simple prezenţe, fapte în cîmpul experienţei. 
Chiar faptele, ele însele, care au azi atîta importanţă, nu 
aveau pentru el valoarea hotărîtoare pe care o au pentru 
omul de astăzi. La drept vorbind, faptele pure nu aveau 
pentru el nici un interes. Faptele sunt echivoce. Ceea ce-l 
preocupa era înţelesul, rostul lor. 

Lucrurile nu au deci în primul rînd pentru el această 
însuşire de fenomenalitate, de apariţie intempestivă şi 
iraţională, care se justifică singură, în cîmpul unui univers 
neutru şi banal, în care numai mintea omenească încearcă 
să pună oarecare ordine. Ele sunt semne. Toate lucrurile 
care sunt, sunt deci pentru acest om, în primul rînd, 
înţelesuri, semnificaţii. În măsura în care ele sunt ceva, ele 
presupun ceva, arată ceva, intenționează ceva, semnifică 
ceva. 

Şi dacă — după cum citim în unele manuale de logică — 
pentru modern, a clasifica şi a defini pot să fi devenit 
operaţiuni sterile, care nu implică progres al cunoştinţei, 
fiindcă pentru modern operaţiunile acestea s-au dezlipit 
de faptul de a lega un sens, pentru medieval a încadra un 
lucru într-o clasă, a-l situa logic, ca idee, însemna a-l iden- 
tifica, a-l deosebi, a şti cum se situează faţă cu tine, adică 
a-i contempla esenţa, a descoperi şi trăi firea lui adevăra- 
tă; însemnă a-i desluşi tîlcul, rostul, a trăi în contact cu 
fiinţa lui proprie, adevărată, şi a descifra cine sau ce îi jus - 
tifică prezenţa. 

Orice se întîmplă pe lume e deci, pentru medieval, un 
semn care se cere interpretat şi înţeles, şi chipul înţelep- 
ciunii lumeşti e acela al unui vast trepetnic. Lumea cere 
celui ce trăieşte şi vrea să se orienteze o vastă ermeneuti- 
că, ci nu o tabelă baconiană constatatoare de prezenţe. 

Faptul brut, faptul care se întîmplă, nu are nici un interes 
în sine. Tot interesul lui stă în legătură cu înţelesul pe care 
îl dezvăluie, cu intenţia pe care o manifestă. 

Operația specifică minţii era deci să se ridice de la lu- 
crurile simţite spre cele care nu se pot simţi, însă se pot 
înţelege prin intuiţie sau prin gîndire, adică o fixare-n 
înălțimi; ci nu să se întoarcă după ideaţie, greoi, iarăşi 
spre pămînt, pentru verificarea experimentală a 
noţiunilor, iarăşi la faptă (Claude Bernard). 


3) Concepţia teologică a existenţei. În afara acestui carac- 
ter calitativ, concepţia existenţei mai are în acest veac şi o 
altă caracteristică. 

Veacul de mijloc crede în Dumnezeu şi are o concepţie 
teologică a existenţei, Această lume crede că atît lucrurile 
văzute, cît şi cele nevăzute, nu sunt apariţiile întimplătoa- 
re şi fără rost ale haosului, ci rezultatele activităţii 
raţionale, prevăzătoare şi mîntuitoare ale unei inteligenţe 
făptuitoare, Dunminezeu, care nu numai a făcut lumea, dar 
o şi ţine şi o îndrumă cu puterea lui şi care, într-un 
anumit fel, o conţine, fiind pretutindeni de faţă, chiar 
dacă nicăieri firea lumii şi nici fapta lumii nu se suprapun 
în totul cu fapta lui. 

„+ Dumnezeul acesta ţine totul cu puterea lui, îl luminea- 
ză cu gîndul lui şi înţelegerea şi voia lui sunt nu numai 
legi ale lumii, dar şi puteri: instrumente prin care lucruri- 
le se fac şi se desfac. A fi, înseamnă deci pentru acest 
veac: a fi în înţelegerea lui Dumnezeu, a fi gîndit şi voit 
dle Dumnezeu. Şi a nu fi, înseamnă că Dumnezeu şi-a luat 
fața dela tine. : 

Aşa cum lucrurile neluminate de soare cad în umbră, 
se întunecă şi dispar pentru vedere; tot aşa cad în neființă 
lucrurile acestei lumi asupra cărora nu-şi apleacă faţa lui 

Dumnezeul creator, țiitor şi împlinitor a toate, de la care, 
în care şi spre care se mişcă toată făptura. 


E uşor de văzut ce rezultă de aci. 

Orişice fapt, ca fapt, este şi manifestă, în primul rînd, o 
intenţie a creatorului. Toate lucrurile sunt manifestări ale 
unei intenţii dumnezeieşti şi toate evenimentele sunt solii 
ale voinţei sale. Lumea creată nu e ivită din haos, fără 
rost, pentru a se reîntoarce în haos. Lumea e zidită de 
Dumnezeu, după un plan şi pentru o ţintă. Această 
intenţie se va lămuri la vremea ei. Ajunge să spunem 
acum că, pentru medival, orice lucru are un rost provi- 
denţial în lume. Lumea întreagă e o lume de misiuni po- 
trivite firii fiecărei fiinţe. 

Cînd te gîndeşti la această înţelegere medievală a 
lumii şi o compari cu cea de astăzi, îți dai seama că dacă, 
fără îndoială, numărul cunoştinţelor încercate de oameni 
s-a înmulţit în zilele noastre, totuşi nu se poate spune că 
plinătatea de fiinţă a lumii a sporit cu aceasta, ci mai 
curînd a sărăcit odată cu împuţinarea ei în înţeles. Vizi- 
unea noastră a lumii s-a întins parcă în lăţime, dar s-a 
turtit, a pierdut din înălțimea vedeniei, care lega univer- 
sul întreg de un rost, de o ţintă, de un scopalcreajiei 
întregi. 

Veacul acesta de mijloc, care ne-a dat catedralele de 
piatră şi de gînd, nu a fost deci, cum au încercat să ne facă 
s-o credem filosofii veacului al XVIII-lea, un veac de în- 
tuneric. Dacă veacul al XVIII-lea a fost numit „veacul lu- 
minilor“, apoi veacul al XIII-lea, mai ales, s-ar cuveni să 
fie numit veacul „luminii“. Toată filosofia apuseană 
răsună de controversele asupra luminii înţelegătoare. lar 
Răsăritul adună trei sinoade în acest veac, ca să arate 
dreapta credinţă asupra firii aceleiaşi lumini. 

Că un veac care nu mai credea în Dumnezeu a putut 
numi această orientare: superstiție şi întuneric, nu-i de 
mirare! Trebuie să cădem însă la învoială că întunericul a 
fost mai ales în „luminile“ veacului care l-a caracterizat 
astfel. 


4 ) Concepţia creştină a existenţei. S-ar putea împinge 
însă această cercetare ceva mai departe, către ceea ce consti- 
tuie miezul însuşi al experienţei pe care o trăieşte lumea 
medievală. S-a arătat că lumea medievalului are un plan, 
că ea e zidită de Dumnezeu pentru un scop care o 
depăşeşte. Care e acest plan? Şi care este această menire a 
creaţiei? 

Răspunde aci, ceea ce s-ar putea numi concepţia 
creştină a existenţei. Menirea acestei lumi este să se în- 
dumnezeiască, să se înfrăţească cu firea dumnezeiască, de 
care o desparte prăpastia firii sale imperfecte; călcînd 
asupra acestei imperfecţii, creaturile să se depăşească şi să 
devină „consortes divinae naturae“. 

Ce sunt toate aceste lucruri stranii şi cum sunt posibi- 
le? Ce rost are această creaţie de către un Dumnezeu 
perfect, a unei lumi care nu e el şi care totuşi nu adaugă 
nimic fiinţei sale care este, dintru început, plinătate 
deplină? Şi ce e această făptură, a cărei ființă nu e nimic 
faţă de existenţa divină; dar pe care totuşi Dumnezeu o 
face ca pe ceva distinct de el, de care parcă ar avea nevoie, 
spre a o ridica din starea ei şi a şi-o uni apoi cu sine? 

Lucrurile acestea constituie sîmburele experienţei 
creştineşti: taina Dumnezeului iubitor, de care se potic- 
nesc păginii, taină care e, în acelaşi timp, tilcul creaţiei de 
la-nceput şi al mîntuirii de la urmă, precum şi al jertfei de 
sine a lui Dumnezeu, al întrupării, care le leagă şi le face 
posibile, deopotrivă. 

Lumea aceasta, zidită de la început pentru îndumne- 
zeire de către un Dumnezeu, care se exprimă prin creaţie, 
în afară, tocmai pentru că, în plinătatea lui, se vrea totuşi 
iubit de altul, constituie țesătura esenţială a concepţiei 
teologice creştine a existenţei. 

Ideea aceasta a creaţiunii din iubire, ideea generozi- 
tăţii creatoare a lui Dumnezeu, implică însă în chip 
necesar transcendenţa lui Dumnezeu, alteritatea radicală 
de esenţă a făpturii faţă de divinitate. Orice comună 
măsură ar fi între ele, ar suprima orice sens efortului de 
îndumnezeire şi orice rost al acestuia s-ar găsi anihilat, 
intimitatea omului cu Dumnezeu fiind dintru întîi reali- 
zată, de la sine, prin imanenţă divină. Dacă lucrurile ar 
sta aşa, s-ar nimici sensul propriu al existenţei creştine, 
căci omul, pe de o parte, ar fi instalat de plano, direct în 
divinitate, cu care ar fi tot una; iar pe de alta, legătura 
iubirii nu ar fi. Omul n-ar mai avea contact cu nimeni 
altul, ci întîlnirea lui cu Dumnezeu ar fi o nălucire narcisi- 
că a fiinţei proprii, un simplu joc de oglinzi, fără contact 
şi fără reală trăire în altul, Această alteritate radicală de 
esenţă între Dumnezeu şi om, acest caracter bipolar, con- 
tradictoriu, dar necesar al corelatului Dumnezeu-om, sau 
Dumnezeu-cosmos, este o exigenţă a conştiinţei creştine, 
o existenţă, aş zice apriorică, a viziunii unei lumi generată 
din iubire. În faptul acesta straniu al iubirii stă cerința ca 
acel care iubeşte să se vrea iubit de un altul decît sine. 
Spre deosebire de cunoaştere sau de faptă, care pot fi re- 
flexive, iubirea este prin esenţă tranzitivă. Ea presupune 
pe celălalt. Şi tocmai pentru ca iubirea să fie iubire adevă- 
rată, ci nu simplă nălucire, acest altul trebuie să fie cu 
adevărat altul şi să fie liber să iubească ori să nu iubească, 
ci nu numai o fiinţă fantomatică, supusă unui destin 
străin de sine. De aici drama. 


i 

Tragedia creaturii de aci începe, din libertate. Căci tre- 
buind să fie liberă, pentru a iubi, adică fiinţă distinctă, 
persoană, creatura se poate îndepărta voit de Dumnezeu; 
căci dacă nu s-ar putea îndepărta, iubirea ei de Dumne- 
zeu i-ar fi fost lege a firii sale şi nu ar mai fi constituit o 
faptă. Aşadar, ea poate păcătui, „posse peccare“”. 

În relaţiile dintre om şi Dumnezeu apare astfel ceva 
care poate fi privit ca un accident: păcatul, care nu e în 
legea lucrurilor şi care trebuie înlăturat pentru ca omul să 
reintre în voia dumnezeiască. Dar care, într-un anumit 
sens, sub raportul posibilităţii, poate şi trebuie privit şi alt- 
fel decît ca un accident, ca o necesitate a mîntuirii. Strict 
exact, nu păcatul însuşi: ci posibilitatea lui, legată de 
însăşi natura făpturii (Origene). 

Fie deci că drama acestei lumi se desfăşoară în trei acte 
într-o viziune care pare mai degrabă proprie fiinţei 
omeneşti, viziune în care fiecare act adaugă ceva, schim- 
bînd parcă treptat intenţiile providenţei: creaţie, păcat şi 


__ mântuire; fie că întreaga dramă e privită concomitent în 


lumina înţelepciunii divine, sub specia a ceea ce unii au 
numit „tragica teodicee“; ea ne dezvăluie perspectiva 
unui Dumnezeu tragic, care zideşte din iubire o fiinţă 


Supusă păcatului şi care îi îmbracă fiinţa şi se jertfeşte pe 


sine (intenţional măcar, încă de la creaţie) pentru a o 
mântui. E vedenia unei istorii care nu e decît agonia crea- 
torului spre a-şi răpi creatura din neantul care o paşte şi 
care pe el nu-l cuprinde; dar din care ea e făcută şi care 
trebuie nimicit, pentru ca ea să se poată înveşnici. 

Şi pentru că nimicirea neantului din făptură nu e posi- 
bilă decît prin îndumnezeire, actul mîntuitor este tocmai 
această pătrundere dumnezeiască în făptură; această 
uniune hipostatică a celor două firi într-o singură fiinţă; 
în prefacerea Cuvîntuiui în trup şi petrecerea lui în 

condiţiunea firească pentru nimicirea neantului şi a 
morţii! 

Întruparea şi mîntuirea nu apar aci ca nişte consecinţe 
contingente ale creaţiei şi păcatului, ci ca un fel de corola- 
re nedespărţite ale ei (care-i stau, oarecum intenţional 
măcar, înainte). 

Aceasta e perspectiva christică a existenţei, asupra 
căreia nu putem stărui; dar care constituie miezul 
credinţei creştine. Căci aceasta înseamnă a fi creştiu, a 
crede că: „Cuvîntul trup s-a făcut şi noi i-am văzut slava“. 
Şi că: „atita a iubit Dumnezeu lumea, că a trimis pe însuşi 
fiul său, ca cei ce cred în el să nu piară, ci să aibă viaţă 
veşnică“. Dar viaţa veşnică nu e altceva decit aceasta: „A 
te cunoaşte pre Tine Doamne şi pe cel ce l-ai trimis, lisus 
Hristos, pentru mântuirea noastră“. 

Ideea aceasta cheie a alterităţii funciare a creaţiunii 
faţă de Dumnezeu şi a unirii lor suprafireşti în fiinţa Mîn- 
tuitorului este o idee pe care creştinismul apusean o 
trăieşte intens, în opoziţie cu scolastica arabă. Intre firea 
creată şi Dumnezeu nu este, pentru el, nici o comună 
măsură; căci dac-ar fi, n-ar fi Dumnezeu, sau lumea şi 
omul ar fi ei înşişi Dumnezeu. Dacă o atare comună 
măsură ar fi, lumea ar fi cuprinsă de pe acum în Dumne- 
zeu, care s-ar conţine astfel pe sine şi s-ar cunoaşte doar pe 
sine. Şi iarăşi taina dragostei: creaţie, întrupare şi mîntui- 
re n-ar mai fi. Aşa e pentru arabi, pentru care lumea e una 
cu Dumnezeu, care a rînduit-o dintru început odată 
pentru totdeauna şi pentru care Dumnezeu nu are nevoie 
de nici unul din actele devoțţiunii ei. 

Pentru creştini, problema se pune dimpotrivă: nici o 
comună măsură a făpturii cu esenţa Dumnezeirii, în 
contact cu care nu poate ajunge fără să se distrugă 
depăşindu-se. Şi totuşi, între ele subzistă o corespondenţă 

tainică, o alunecare, o convenienţă vie, o aplecare a Crea- 
torului faţă de făptură, ca faţă de ceva al său; o îndreptare 
a făpturii spre Creator, ca spre starea ei adevărată. 

Cu toată această prăpastie esenţială care le desparte, 
fiecare pare că cheamă şi suspină pentru nu ştiu ce 
tainică lipsă şi prin nu ştiu ce tainică asemănare în ceea ce 
fiecare are mai intim în sine, pe celălalt. „Tu nos fecisti ad 
Te“, va spune fericitul Augustin, „irrequietum cor nos- 
trum donec requiescat in Te“. „Tu ne-ai făcut după Tine; 
neliniştită e inima noastră, pînă ce nu se va odihni întru 
Tine“. 

Acestea sunt datele conştiinţei creştineşti, ale 
conştiinţei în cadrul căreia se mişcă problematica tipolo- 
gică a filosofiei medievale şi care-i împrumută materia şi 
strădaniile ultime; ei trebuie să-i facă faţă arsenalul filoso- 
fic, s-o lămurească, fără să suprime nimic dintr-însa. 

Să vedem cum o realizează. 


III. CONŢINUTUL DEZBATERII 
Tensiunea interioară a filosofiei 


Nu vom face expunerea a două filosofii potrivnice. Ce 
a gîndit Bonaventura, ori Toma din Aquin, poate afla cine 
se interesează de aceste chestiuni, direct din textele lor ori 
din înfăţişările istoriei filosofiei, care, slavă Domnului, 
s-au înmulţit în ultimele decenii. 

Ceea ce am voi să înfățişăm aci, sau să descoperim îm- 
preună, este tipul deosebit de filosofare ale fiecăreia din 
cununile danteşti, felul lor de a pune problemele şi resor- 

turile adînci care mişcă gîndurile fiecărui tip într-o 
direcţie mai curînd decît într-alta. 

Pentru aceasta ar trebui să ne aşezăm nu înăuntrul sis- 
temelor, ci la articulațiile lor, la locul unde gîndirea, ispi- 
tită să se aplece într-o parte sau într-alta, îşi alege drumul 
în conformitate cu înclinațiile şi exigenţele ei proprii. 

Că aceasta este şi perspectiva lui Dante, o dovedeşte 
faptul că nu şovăie să înmănuncheze în aceeaşi cunună fi- 
losofii declarat potrivnice, cum e aceea a lui Siger din 
Brabant, cu aceea a Tomei din Aquin; ori aceea a abatelui 
din Flora, cu aceea a lui Bonaventura. Dacă o face, o face 
nu fiindcă n-ar cunoaşte temeinic lucrurile, aşa cum au 
susţinut-o unii. Textele dovedesc, dimpotrivă, că aluziile 
lui Dante presupun o amănunţită şi subtilă cunoaştere a 
filosofiei vremii sale, chiar dacă Dante n-a fost propriu-zis 
un filosof. O face însă pentru că, deşi vrăjmaşe, filosofia 
Tomei din Aquin şi a lui Siger din Brabant aparţin 
aceluiaşi tip de cugetare; după cum aparţin deopotrivă, 
altui tip, filosofiile potrivnice ale lui Bonaventura şi 
Joachim din Flora. 

Problemele acestea, în care putem surprinde, la cotitu- 
ra gîndului, tendinţele lui cele mai intime, nu sunt prea 
numeroase şi sunt bine cunoscute. Ne vom mărgini la ele. 


Cea dintii e problema orientării generale a preocupării 
filosofice: problema naturii filosofiei şi a felului în care e 
socotită posibilă. 

A doua e problema felului de a înţelege legăturile 
dintre Dumnezeu şi lume; ceea ce am putea numi azi: 
teoria realităţii lumii, problema cosmologică. 

A treia e problema puterii minţii omeneşti de a 
înţelege fiinţa dumnezeiască: problema teologică. 

A patra e problema posibilităţii, valabilităţii şi instru- 
mentului cunoaşterii omeneşti: problema critică, sau gno- 
seologică, problemă care are în filosofia medievală drept 
corolar problema existenţei spirituale, problema fiinţei 
îngereşti. 

A cincea este problema făptuirii omeneşti: problema 
etică, sau a filosofiei morale. 

A şasea este problema rînduirii stăpînirii şi aşezărilor 
omeneşti în obşte, teoria politică. 

A şaptea şi ultima este problema mîntuirii şi legăturii 
dintre fapta omului şi lucrarea Dumnezeirii: problema so- 
teriologică. . 

Vădind ce deosebeşte fiecare tip de filosofie, în fiecare 
din aceste probleme, vom dobîndi un fel de cheie de 
înţelegere a atitudinii lor deosebitoare, spre ale cărei înce- 
puturi vom încerca apoi să ne urcăm pentru a le pune în 
vileag temeiurile şi rădăcinile. 

În sfîrşit, vom cerceta, în legătură cu problemele de 
mai sus, o controversă care este socotită de multe ori ca 
fiind principala piatră de împărţire a cîmpurilor opuse ale 
filosofiei medievale, dar care, vom arăta că nu reprezintă 
o problemă relevantă pentru opoziţia acestei filosofii faţă 
de întrebările de mai sus: e vorba de cearta universalelor. 


1) Orientarea generală a preocupării filosofice. — Opoziția 
celor două tendinţe, în privinţa felului în care înţeleg 
efortul minţii omeneşti spre înţelegere, e clară. 

Calea augustiniană € o cale lăuntrică. Drumul către 
Dumnezeu trece prin sufletul omului. 

Itinerariul spiritual porneşte socratic, de la adîncirea 
omului în sine însuşi. Din mrejele îndoielii care-l pasc, su- 
fletul se descoperă pe sine, descoperă existenţa şi adevă- 
rurile pe care le poartă-n sine şi care se desluşesc pe 

măsură ce lumina lăuntrică le scoate din întuneric, aşa 
cum raza lunii scoate lucrurile din umbră în satira emi- 
nesciană. Omul descoperă astfel treptat, în sine, un glas 
mai adînc decit sine, o lumină a cugetului, un îndreptar, o 
călăuză lăuntrică (De Magistro). 

Am văzut că sufletul omului e aşa alcătuit încît e în el 
o veşnică cerinţă de depăşire a lui însuşi, o veşnică încer- 
care de a transcende, spre care e îndemnat de adîncul cel 
mai intim al cugetului. Din ideile pe care omul le află în 
cugetul lui, ba chiar din ceea ce nu află în cugetul lui, dar 
doreşte, sufletul scoate şi realitatea lumii şi realitatea lui 
Dumnezeu. Gîndesc, prin urmare Dumnezeu este - e 
calea oricărei mărturii augustiniene. Mai mult decît atât: 
orice afirrhaţie rostită ca adevărată atestă existenţa lui 
Dumnezeu: „Socrate stă jos, deci Dumnezeu există“. 
Fiindcă orice afirmaţie adevărată presupune lucrarea cu- 
getului şi această lucrare, în măsura în care caută adevăr, 
caută rînduiala spre ceva care-l depăşeşte, dar pe care nu 
l-ar putea năzui dacă nu l-ar cuprinde în sine, sub forma 
unei tainice corespunderi şi referinţe. N-am putea năzui 
în afară de noi, dacă n-am fi rînduiţi unei existenţe care 
ne depăşeşte, dacă n-am purta în noi mărturia unei 
chemări către altceva decît ce suntem. „Nu m-ai căuta 
dacă nu m-ai fi găsit“, răspunde Hristos femeii care-l 
roagă să vie-n ajutorul necredinţei ei. 

Filosofarea augustiniană va fi deci mai mult o vorbire 
a sufletului cu sine, despre Dumnezeu, decît o filosofie 
obiectivă. Înţelegem acum sensul temei augustiniene, 
după care drumul către Dumnezeu trece prin sufletul 
omului. La limită, adevărul, împăcarea, va fi un fel de 
„accordatio mentis cum se“, care în realitate înseamnă 
„acordatio mentis cum Deo“. Dumnezeu e soarele inteli- 

gibil al creaţiei întregi. Şi fără luminarea lui nu există 
cunoştinţă. 

Că într-o asemenea concepţie nu există, în fapt, filoso- 
fie deosebită de teologie şi rațiune deosebită de rugăci- 
une, chiar dacă ele ar fi formal deosebite şi de unii augus- 
tinieni, se înţelege de la sine. Înțelegerea e supusă 
credinţei, ca îndreptătorului său firesc. Dumnezeu singur 
măsoară adevărul; iar adevărul e descoperirea lui Dum- 
nezeu în lucruri. 

Tomismul are altă orientare. Cugetarea lui e, toată, în- 
dreptată spre lumea din afară. Punctul de plecare al 
reflecţiei lui e constatarea existenţei lucrurilor, existenţa 
lumii externe. lar idealul cunoaşterii lui nu e îndeplinirea 
unei năzuinţe lăuntrice, ci acel „accordatio mentis et rei“, 
care impune cugetului supunerea desăvîrşită faţă de 
obiect, ba chiar, într-un sens, prefacerea lui virtuală în 
obiect, pentru a-l putea cuprinde. Mintea omului 
cunoaşte lucrurile din afară prin simţuri; nu prin cine ştie 
ce misterioasă intuiţie. lar ceea ce este de înţeles din 
lucruri, esenţa lor inteligibilă, mintea omului o abstrage, o 
scoate din lucruri, cu ajutorul unei operaţii speciale, care 
e însăşi operaţia proprie a inteligenţei: facultatea de a 
abstrage. 

Dacă acesta e punctul ei de plecare şi felul în care lu- 
crează inteligenţa pentru tomism, se înţelege că filosofia 
va avea, pentru el, un domeniu propriu de abstracţie, un 
plan propriu de existenţă, formal deosebit de acel al teo- 
logiei; raţiunea un cîmp deosebit de al credinţei. Înclina- 
rea sufletului spre Dumnezeu, tendinţa conaturală a 
credinţei, era pentru augustinieni o lumină dinăuntru 
care îndrumă cugetul, singura lumină pentru toate 
operaţiile inteligenţei. Pentru tomişti, credinţa nu va fi 
decit adeziunea inimii în întunericul cugetării. Deşi, din 

cauza realităţilor supreme către care se îndreaptă, 
credinţa va fi socotită de ei mai prejos decît aceasta. În 
orice caz, raţiunea, care este, pentru tomişti, o lumină de 
sine stătătoare, va avea un domeniu propriu. Filosoful 
creştin se va putea înţelege, după ei, cu filosoful necredin- 
cios, pe tărîmul neutru al acestei lumini naturale înțelege- 
rii (lumen naturalis intelligentiae), independent de ceea ce 
crede fiecare. 


2) Înțelegerea legăturilor dintre Dumnezeu şi lume. — 
Aceeaşi deosebire clară între cele două tipuri de filosofie 
subzistă şi în problema cosmologică, deşi amîndouă 
orientările tind să înfăţişeze, în această privinţă, raportul 
de la creator la creatură. Pentru unii, ca şi pentru alţii, 
lumea e lucrarea lui Dumnezeu, care-i este şi început şi 
țintă. Pentru unii, ca şi pentru alţii, humea este plăsmuirea 
unui gînd dumnezeiesc, devenit formă sensibilă, materia- 
lă. Atunci ce-i deosebeşte? 

Pentru augustinieni lucrurile se produc fie de-a 
dreptul de Dumnezeu, printr-o hotărîre a voinţei sale, 
fără nici o rațiune distinctă — raţiunea lor de a fi fiind 
chiar această expresiune creatoare care este inteligenţa 
divină — cum susţin, pe urma arabilor, unii augustinieni 
tîrzii, fie prin raţiuni seminale distincte, adică prin 
germeni predeterminativi, aşezaţi de creator, ca tipare ale 
fiinţelor, de la început, în materia din care sunt făcute, 
cum vor susţihe augustinienii din şcoala lui Bonaventura. 
În amîndouă cazurile, însă, eficacitatea operativă, puterea 
de a face rezultate, este a lui Dumnezeu, fie ea directă, 
sau mijlocită. Numai astfel lumea devine o plasă de ana- 
logii, de semne în care mintea rugătoare află peste tot: 
înţelesul Treimii lucrătoare. Psihologia omenească, ca şi 

împărţirea timpului istoric, corespund funcţional celor 
trei Fețe. 

Lucrurile îşi pierd, cum am văzut, autonomia de 
existenţă. Ele nu sunt de sine stătătoare, ci devin semne 
ale intenţiilor, vrerilor lui Dumnezeu. Cartea lumii este o 
revelaţie neîntreruptă, o necontenită destăinuire a firii 
care suspină după Dumnezeu, cu suspinuri negrăite. 
Chiar acolo unde Dumnezeu lipseşte din natură (bunăoa- 
ră în păcat), prezenţa lui e indicată de nefiinţa care paşte 
lumea neluminată de faţa lui şi lucrarea lui are puterea de 
a scoate binele chiar din păcat (etiam peccata) şi de a întoar- 
ce răul în bine. Totul se petrece aci ca şi cum între lucra- 
rea suprafirească, de mântuire a lui Dumnezeu, şi lucrarea 
lui firească de providenţă cîrmuitoare a lumii nu ar fi o 
deosebire tăioasă, darul şi harul lui Dumnezeu împlinin- 
du-se unul pe altui, parcă fără trecere. 

Tomismul vede lucrurile altfel. Urmînd un gînd care 
la origine e şi al lui Augustin, lumea nu e pentru el creaţia 
unei voințe arbitrare, ci a Inteligenţei luminate a lui Dum- 
nezeu. Concepţia potrivnică — zic tomiştii — introduce în 
lume arbitrariul şi creează mari greutăţi de înţelegere a 
problemei răului, a cărui prezenţă devine greu de expli- 
cat, ca şi a problemei libertăţii şi răspunderii fiinţei create, 
în lucrarea mîntuitoare. Într-adevăr, dacă Dumnezeu e 
autorul direct a tot ce se întîmplă şi dacă tot ce se întîmplă 
se întîmplă nu numai cu voia, dar şi din voia şi cu 
puterea lui, cum mai poate exista răul pe lume? Şi ce rol 
rnai are, în acest fatalism, libertatea şi răspunderea crea- 
turii? Ceea ce combate aci tomismul, dincolo de augusti- 
nism, este panteismul arab. 

Panteismul arab avicennizant confunda lumea şi lu- 
crarea firească cu lumea şi lucrarea suprafirească. Lumea 
era, pentru el, în Dumnezeu şi lumea era Dumnezeu. În 

afară de Dumnezeu nimic nu era pentru dînsul. Harul şi 
darul cele de peste fire ale Dumnezeului, fără măsură ca 
lumea, trăite de creştini ca realităţi nedatorate, ca daruri 
gratuite ale mărinimiei dumnezeieşti, erau pentru arabi 
exigenţe ale fiinţei dumnezeieşti, lucruri necesare, prin 
care se întocmeşte lumea predeterminată de Dumnezeu 
din veşnicie. Misiunea omului era, după arabi, numai 
supunerea către Allah; zadarnică orice rugă sau încercare 
de înduplecare a acestuia. 

De aceea, tomiştii cuprind în opoziţia lor faţă de panteis- 
mul arab şi unele teze ale panenteismului augustinian. Şi 
pentru ei toate lucrurile vin de la Dumnezeu, dar aceste 
lucruri au o consistenţă proprie, sunt în ele însele. Dum- 
nezeu însuşi vrea ca ele să fie guvernate de cauze fireşti. 
Căci nu orice lucru produce orice lucru în natură; ci 
lumea are o anumită rînduială, pe care nu o calcă voinţa 
lui Dumnezeu. 

Lucrurile reale sunt create din materie şi din formă. 
Forma şi materia sunt termeni corelativi. Acestea nu pre- 
există lucrurilor; ele nasc în clipa contopirii, cînd se 
creează o unitate nouă, care este substratul existenţei şi pe 
care o cîrmuiesc ideile înţelepciunii dumnezeieşti. 
Materia este materialul. Forma, ideea constructivă, e 
esenţa. Creată nu e aci numai materia primă, ideile fiind 
în intelectul divin, ci, deopotrivă, şi materia şi forma. Ti- 
parele lucrurilor, care, ca şi pentru augustinieni, se găsesc 
în înţelepciunea divină, au aci un rol creator, nu constitu- 
tiv, aşa că de creaţie dă seama inteligenţa luminată, 
înţelepciunea, ci nu voinţa pură a divinității. Cauzele 
secunde îndeplinesc în lume lucrarea proniei cereşti. 
Faptul că lucrurile sunt, înseamnă deci pentru tomişti, 
mai înțîi că ele sunt inteligibile, adică pot fi înţelese de 
cuget în raţiunile lor, şi în al doilea rînd că operaţiile lor 

sunt eficace, adică au o putere proprie de a produce re- 
zultate. 

În locul lucrurilor ce nu existau decît ca nişte reflexe 
palide ale divinității, sau ca nişte creaţii arbitrare ale 
voinţei radiante a lui Dumnezeu, ca atare de neînțeles în 
planul lor de existenţă propriu, tomismul introduce în 
hume o self-consistenţă şi o logică naturală coerentă. 

Orice fiinţă vine de la Dumnezeu căruia-şi datoreşte 
fiinţa şi Dumnezeu e cauza ei primă. Dar nu totul în orice 
fiinţă — care e şi amestec de neființă — vine de-a dreptul de 
la Dumnezeu. Între lucruri şi Dumnezeu, cauza lor pro- 
ducătoare totală, se intercalează o lume a cauzelor apro- 
piate, a cauzelor secundare. 

Am vorbit adineauri de formele substanţiale. Ei bine, 
după tomişti, Dumnezeu mînă lumea prin aceste forme 
ale lucrurilor, ale căror arhetipuri se află în înțelegerea 
lui. Dar aceasta nu înseamnă că lucrurile sunt, în 
existenţa lor pămîntească, numai sau încă, în această 
„luce aeterna“. Ele sunt aci, pe pămînt, deplin realizate, 
ames-tec de materie şi formă, cu existenţă deplină. Faptul 
aces-ta, că lucrurile create au o existenţă deplină, trebuie 
privit, după ei, ca un semn al bunătăţii dumnezeieşti. 
Fără ea creaţia nu ar fi o creaţie de realităţi, ci numai un 
vis de umbre. Aşa că, cu toată nimicnicia care o paşte în 
faţa lui Dumnezeu — creaţia are totuşi de la el ceva care i-o 
aseamănă şi-i dă existenţă în sine. 


3 ) Dovedirea existenţei lui Dumnezeu. — Opoziția celor 
două tipuri de a gîndi stăruie şi în privinţa puterilor 
minţii omeneşti de a cuprinde fiinţa dumnezeiască. 
Lucrul este firesc, aceste puteri fiind şi ele operaţii ale 
creaturii, tributare înţelegerii întregi a lumii, de care am 
vorbit mai sus. 

Pentru augustinieni, dovada existenţei lui Dumnezeu 
este oarecum lăuntrică. Ea derivă din faptul gîndirii lui 
Dumnezeu. Felul de a gîndi augustinian implică cu nece- 
sitate trecerea temeiului argumentării prin fiinţa subiectu- 
lui. Tipul acestei argumentări este următorul: pornind de 
la orice afirmaţie presupusă adevărată, de pildă: „Socrate 
tă jos“, cugetarea trece prin constatarea lăuntrică sau 
aprehensiunea unei afirmaţiuni adevărate, care-i atestă 
existenţa proprie, conchizînd la existenţa Aceluia care 
este în acelaşi timp izvorul şi ținta ei. 

n forma lui cea mai răsunătoare istoriceşte, acest ar- 
gument e înfăţişat de Anselm din Canterbury, în chipul 
deducerii existenţei lui Dumnezeu din esenţa lui. Aci exis- 
tenţa de fapt a lui Dumnezeu este scoasă de-a dreptul din 
înţelesul ideii de fiinţă care nu se poate să nu fie. Numim 
Dumnezeu o fiinţă care nu poate fi gîndită decît ca fiind. 
Dacă o asemenea fiinţă poate fi gîndită, ea este. Într-adevăr, 
dacă o fiinţă e perfectă, ea nu poate să nu fie, căci nefiinţa 
ar fi o imperfecţiune a ei. 

Obiecţia celorlalţi vine îndată, cumplită: gîndirea exis- 
tenţei nu e tot una cu existenţa de fapt şi trecerea e nelegi- 
timă de la una la alta, împotriva augustinianului, această 
obiecţie nu are însă putere. Ea înseamnă numai atît, că 
obiectantul nu realizează conceptul fiinţei necesare sau 
perfecte, că mintea lui nu e în lumină. Căci pentru orice 
fiinţă poţi deosebi existenţa de esenţă, separa pe a doua 
de cea dintii, afară de fiinţa necesară. Cei care, următori 
lui Kant, vor refuza să conchidă cu Descartes de la 
gîndire la existenţă, sub cuvînt că trecerea e nelegitimă de 
la „suta de taleri“ din gînd, la suta din realitate, vor avea 
poate dreptate s-o facă, în măsura în care vorbesc de 
„taleri“; ei se înşală însă cînd e vorba de Dumnezeu. Căci 
„talerii“” sunt existenţe contingente, lucruri care pot fi, dar 

care pot şi să nu fie. Pe cînd Dumnezeu nu se poate să nu 
fie. Aşadar, în realitate, obiecţia celor ce resping argu- 
mentul ontologic nu dovedeşte decît că ei nu înţeleg ce 
este fiinţa necesară, adică fiinţa care nu poate fi decît în 
fiinţă, fiinţă al cărei fel de a fi necesar este acela dea fi. 
Înţeleasă, această ființă nu poate fi decît în fiinţă. 
Obiecţia după care s-ar conchide abuziv de la cugetare 
| la existenţă nu poartă împotriva augustinienilor cînd e 
| vorba de Dumnezeu, căci teoria augustiniană implicînd 
| existenţa ideii de fiinţă în gîndire, deducţia nu e o sinteză 
! abuzivă, ci numai analiza unei noţiuni pe care o descope- 
| ră acolo prin operaţia iluminării. „Nu ţi-aş fi argumentat, 
! dacă n-ai fi fost convins!“, ar putea replica augustinianul; 
|ceea ce arată că proba lui ontologică este mai mult o măr- 
lturisire de credinţă, decît un argument valabil logiceşte, 
cum s-ar putea să fie la Descartes. Dar toată realitatea 
ogică e situată, pentru augustinian, pe acelaşi plan. 
* Pentru el nu exisţă speculație filosofică deosebită de 
această mărturisire. Aşa se şi face că argumentul otologic, 
caduc la Descartes, rămîne valabil în planul în care e for- 
mulat de augustinienii medievali şi obiecţia tomistă nu-i 
atinge. 

Spre deosebire de augustinism, cugetarea tomistă nu 
mai ajunge la Dumnezeu direct prin iluminare; ci se 
ridică ci tal din concluzie în concluzie, pe treptele 
analogiei. in general, funcţia inteligenţei nu mai e pentru 
tomişti vedenia intuitivă, iluminarea intelectuală pe care 
ei o rezervă viziunii beatifice a sfinţilor: vedeniei faţă 

„către faţă, ci ridicarea din concluzie în concluzie, „ca prin 
oglindă, în chicitură“ (per speculum, in aenigmate) pe cîrja 
raţionamentului. 

Cum ajunge acest raţionament să urce din treaptă-n 
treaptă, de la lucrurile acestei lumi, la Dumnezeu? Proble- 

ma nu e fără dificultăţi. Căci dacă-toate creaturile — întru 
atît întru cît sunt — indică pe Dumnezeu ca izvor al acestei 
existenţe, fiinţa lor nu este altcum, în nici un fel, relevantă 
pentru aceea a Dumnezeirii. 

Pentru aceasta, tomismul analizează conceptul însuşi 
de existenţă a lucrurilor. Pentru el existenţa nu are un 
sens reversibil. Ea nu e un predicat, care să permită con- 
stituirea unui gen din toate noţiunile cărora le convine, 
gen care să permită depăşirea cîmpului existenţei create. 
Existenţa, care e predicatul cel mai general, are un sens 
analog, care trebuie lămurit prin alte predicate: unitate, 
necesitate, bunătate, subzistență, actualitate. Categoriile 
aristotelice devin aci „predicamente“, atribute transcen- 
dentale ale existenţei în genere. Prin ele mintea se ridică 
la Dumnezeu, extrapolînd şirul de temeiuri descoperite în 
rînduiala lumii pînă la motorul ei nemişcător, la care se 
opreşţe sub păcătuirea de sofismă: regres în infinit, sau de 
pură absurditate. 

Am văzut că mecanismul doveditor augustinian, înte- 
meiat pe activitatea gînditoare a mărturisitorului, implică 
trecerea necesară a dovezilor prin subiect: gîndesc, deci 
Dumnezeu este! Plecînd de la constatarea existenţei lu- 
crurilor din afară, tomismul nu mai are nevoie, în argu- 
mentarea lui, de această trecere. Tipul argumentării lui e 
altul: lucrurile sunt, Dumnezeu este. Accentul cade aci pe 
faptul existenţei, nu pe felul de a fi al lucrurilor. Argu- 
mentarea progresează în felul următor: lucrurile sunt, deci 
ele au o cauză. Altfel de ce ar fi mai curînd decît n-ar fi? 
Această cauză, fiind însă ea însăşi un lucru existent, ea 
are, la rîndul ei, o cauză. Şi aşa mai departe, pînă la prima 
cauză. Această primă cauză există, fiindcă altfel nu s-ar 
putea evita tropii scepticismului. Dar ea transcende pro- 
cesul cauzaţiei, trece în afara lui. Pe acest tip, deşi cu alte 

cuprinsuri, se deşiră toate cele cinci argumente clasice 
prin care tomismul pretinde a dovedi existenţa divinității, 
descoperind: primul motor, cauza eficientă, fiinţa necesa- 
ră, perfecţia şi providenţa (loan Damaschin). Toate aceste 
cinci probe sunt analogice. Ele conving prin reducere la 
absurd, sau prin trecere la limită. Nici una nu are 
evidenţa intuitivă a probelor augustiniene. 

Găsim deci aci un proces discursiv, care constrînge 
afirmarea, sub sancţiunea imposibilității de a menţine 
coerenţa în gîndire — care rămîne temeiul capital al între- 
gii argumentări. Dincolo aflasem un proces aprehensiv, 
care constrîngea mărturisirea, sub influenţa trăirii directe 
a viziunii. 


4) Problema înţelegerii omeneşti şi a fiinţei îngereşti. - Dar 
să ne întoarcem la om şi la rosturile lui înțelegătoare. 

Afirmînd că omul este fiinţă înțelegătoare, Aristotel 
deosebise în el două feluri de a înţelege: unul primitor, 
pentru care cunoaşterea e o păţanie, şi unul lucrător, 
pentru care cunoaşterea e actul însuşi de înţelegere. Cel 
dintii e puterea de a cunoaşte (intellectus possibilis). Al 
doilea e lucrarea cunoscătoare (intellectus agens). 

Dacă primul fel de înţelegere e o putere, ea îmbracă 
chipul de a fi al puterilor: adică ea poate fi în fapt, dar 
poate să şi nu fie, fără ca totuşi să înceteze cu totul de a fi. 
Că puterea de a cunoaşte nu este mereu în lucrare, o 
dovedeşte faptul deselor ei suspendări: în somn, în 
nesimţire etc., cînd gîndurile omului, deşi nu sunt actuali- 
zate în conştiinţă, subzistă totuşi latent, ca putinţe, într-un 
alt plan, din care se reactualizează odată cu aducerea 
aminte. 

Pentru ca acest lucru să poată fi înţeles, trebuie însă 
presupus că ele sunt undeva, în permanenţă, într-un plan 

al lor; altfel zis, că trebuie să existe un ochi neadormit, un 
suport al operaţiilor cunoaşterii, chiar dacă în planul 
conştiinţei omeneşti ele ar suferi o suspendare. 

Ceea ce urmează de aci e foarte însemnat. Căci dacă 
planul existenţei ideilor e altul decît al conştiinţei 
omeneşti, lucrurile se petrec ca şi cum omul n-ar cunoaşte 
printr-o operaţie proprie; ci ca şi cum operaţia de 
înţelegere s-ar săvîrşi în el, din afara lui însuşi. Omul e 
deci pasiv, dacă n-are decît putere de cunoaştere. Ideile 
sunt în realitate coesenţiale creatorului, „in luce eterna“; 
iar puterea omenească de a cunoaşte nu face altceva decît 
să le primească situîndu-se sub raza acestei lumini. În 
această concepţie, înţelegerea lucrătoare (întellectus agens) 
ar fi însuşi Dumnezeu. Omul n-ar avea decît putinţa de a 
înţelege. ar această putere nu s-ar preface-n fapt, decît 
atîta timp cît mintea stă sub lucrarea directă, luminătoare, 
a Dumnezeirii. Starea de cunoaştere e deci starea de lumi- 
nare lăuntrică a cugetului care vede ideile dumnezeieşti 
în lumina lor veşnică. 

Se vede primejdia: dacă înţelegerea e operaţia proprie 
a sufletului omului, care-i deosebeşte de animale - înseam- 
nă că omul nu are suflet substratual propriu, ci sufletul 
său înţelegător e numai un reflex, o parte, dintr-un singur 
suflet substanţial, înţelegător, al lumii. Substratul sufle- 
tesc ar fi atunci o substanţă în felul apei care, aceeaşi, ar 
umple vasul trupului care o primeşte. Sufletul nu ar mai 
avea un substrat individual, ci o substanţă proprie, sepa- 
rată şi impersonală. Toţi oamenii ar avea, în fapt, un 
singur suflet. 

Dar dacă toţi oamenii n-ar avea decît un singur suflet, 
atunci toată problematica creştină a mântuirii s-ar răstur- 
na şi chipul în care fiecare e angajat în lucrarea mîntuirii, 
cu sufletul său, n-ar mai avea rost. Sufletul ar fi nemuri- 


DOUĂ TIPURI DE FILOSOFIE MEDIEVALĂ / 113 


tor, dar nu ar mai exista nemurire individuală. Se vede 
bine pentru ce pricină Toma din Aquin va ataca în trata- 
tul său „De unitate intellectus“, scris împotriva 
averroiştilor, teoria filosofilor arabi care trăgeau din scrie- 
rile lui Aristotel învăţăturile de mai sus; tot aşa cum în 
tratatul „De aeternitate mundi“ atacase teoria acestora 
privitoare la creaţiunea din veşnicie a materiei individu- 
ante, care desfiinţa deosebirea de natură şi introducea 
deosebirea de grad între om şi Dumnezeu. 

Ceea ce pretinde el pentru om este o înţelegere lucră- 
toare care să nu fie separată de sufletul individual al fie- 
căruia; ci să fie de un substrat cu el. Ceea ce vrea el e ca 
înţelegerea să nu fie o substanţă separată, ci o funcţiune a 
sufletului omenesc, legată substratual de fiinţa acestuia. 

De aceea, în concepţia tomistă, omul va avea două 
feluri de a înţelege: o înţelegere pasivă, pe care o au şi ani- 
malele, care nu e decît putinţa de a cunoaşte, înţelegere al 
cărei fel de cunoştinţă apare într-adevăr ca un fel de 
păţanie, ci nu ca o lucrare proprie. Este actul de aprehen- 
siune pe care-l presupune cunoştinţa simţurilor, în care 
lucrurile sunt primite ca înscrise pe o ceară moale. Dar 
omul mai are şi o altfel de cunoaştere: lucrătoare, care e a 
lui proprie. Aci, puterea de a cunoaşte se identifică cu fa- 
cultatea de a abstrage, de a scoate din datele simţurilor un 
fel de reproduceri, de copii ale ideilor, un fel de soiuri de 
tipare lăuntrice (species impressa), care „intenţionează“, 
sau se referă la realul universal din lucrurile din afară; 
copii cărora, dacă li se adaugă şi rostirea lăuntrică, denu- 
mirea (species expressa), dobîndim înţelegerea deplină 
omenească. Aceste operaţii sunt lucrări proprii ale sufle- 
tului omenesc, conceput ca formă a trupului, ca unitate a 
unei forme substanţiale, adică a unui act specific, dotat cu 
un substrat propriu. 

Ceea ce încearcă Toma din Aquin să salveze aci este 
unitatea şi individualitatea reală a fiinţei concrete, pe care 
cealaltă doctrină o destrăma în întîlnirea pur trecătoare, a 
materiei individuante a trupului, cu forma generală a 
unui suflet impersonal. 

„__ Săneoprim puţin asupra acestui lucru. Cînd unii zic 
de obicei „materie“ şi o opun „spiritului“, mintea lor 
tinde să accentueze, în felul apusean, existenţa a două 
substanţe distincte dar neindividuale, care se unesc într-o 
fiinţă, sau într-o operaţie unică prin întîlnirea lor. Cînd 
ceilalți pomenesc despre „trup“, în felul răsăritenilor, ei 
subînţeleg dimpotrivă o materie individuată nu printr-al- 
tă substanţă, ci printr-o operaţie proprie de limitare, 
printr-o „formă“ care-i susţine limitele. „Încarnaţie” înseam- 
nă în primul caz că spiritul se uneşte cu „carnea“, adică 
îşi adaugă un trup, nefiinţa cărnii fiind concepută aici ca 
ceva pozitiv. Materializarea înseamnă aci trecere din 
nevăzut în văzut şi este, măcar pentru senzaţie, un adaos 
de fiinţă. „Întrupare“ înseamnă însă dimpotrivă, în al 
doilea caz, mărginire a substratului spiritual, luare de 
formă, limitare, ceva ce lasă să se presupună o „scădere“ 
de fiinţă. 

Se vede că rodul întregii chestiuni stă în întrebarea, 
grea de tot, a principiului individuaţiei: adică a temeiului 
care face ca lucrarile să existe deosebit unele de altele. 

Există un principiu special de individuaţie al lucruri- 
lor spirituale? Sau materia este singurul factor de indivi- 
dualizare a tuturor lucrurilor? Altfel zis, factorul de indi- 
viduaţie a spiritelor, adică ceea ce deosebeşte un cuget de 
altul este numai faptul legării lor de un anumit trup; sau 
factorul de individuaţie a lor e „forma“, adică actul, făp- 
tuirea fiecărui suflet, care-l trece existent din lumea multi- 

plă a posibilităţilor nedeterminate la una singură, 
anumită, pe care-o realizează cu excluderea celorlalte? 
Rezumînd în acest prag opoziţia dintre temism şi au- 
gustinism în problema inteligenţei, înainte de a căuta o 
dezlegare, reamintim că în vreme ce augustinismul 
admitea iluminarea directă prin ideile lui Dumnezeu, ori 
prin intelectul separat al lui Avicenna, tomismul, 
admiţînd cu augustinienii că izvorul ideilor e la Dumne- 
zeu, se deosebeşte totuşi de aceştia prin felul în care 
concepe modul de producere a ideilor. Pentru Toma, 
ideile, arhetipuri ale lucrurilor şi raţiuni ale lor eterne, 
sunt în intelectul divin; iar omul are o lumină firească, 
prin care produce copii ale acestor „inteligibile“, pe care 
le poate referi celorlalte: intelectul agent, creator de specii, 
prin care omul abstrage inteligibilul din datele simţurilor. 


Strajă despărţitoare între ei: problema individuaţiei. 

Ne apropiem de o problemă mai grea, pentru că e mai 
străină, cel puţin în aparenţă, de problemele filosofiei de 
azi: e vorba de problema îngerească. 

Zic în aparenţă numai pentru că, în realitate, vîna filo- 
sofiei îngereşti din scolastica medievală tinde să invadeze 
iar cîmpul filosofiei speculative moderne, dar pe uşa din 
dos, travestită în haine de împrumut ale filosofiei culturii. 
Într-adevăr, toată problematica aşa-numitului „spirit co- 
lectiv“ din filosofia contemporană nu e decît un substitut 
pozitivizant al angelologiei medievale. E nevoie, deci, de 
oarecare îngăduinţă pentru dezvoltările ce vor urma; dar 
ele sunt necesare pentru adâncirea distincţiei noastre tipo- 
logice. Pentru că aceeaşi problemă care s-a pus pentru in- 
telect se pune şi cu privire la îngeri. Sunt aceste spirite in- 
teligenţe pure, separate, fără amestec de materie, de trup, 
cum spune Toma din Aquin? Sau sunt, dimpotrivă, aceşti 

îngeri şi ei, un amestec de materie şi de formă, cum măr- 
turiseau: Efrem Sirul, Dionisie Areopagitul şi, după unii, 
chiar Fericitul Augustin? 

Care e greutatea problemei? Iat-o: e faptul că aceste in- 
teligenţe sunt realităţi spirituale şi totuşi sunt distincte 
unele de altele şi specificate operativ, adică fiecare face 
altă lucrare, este presupusă la o altă funcţie, deosebită. Şi 
dacă natura acestor îngeri, firea lor este chiar operaţia lor 
proprie, trebuie să admiţi un principiu care să-i deosebeas- 
că. lar dacă singurul factor individuant este materia, atunci 
sau îngerii sunt spirite pure, şi atunci sunt indistincţi, sau 
sunt distincţi, şi atunci fiinţa lor este necesar legată de o 
materie, de un substrat care-i distinge. 

Îngerii aceştia, ori de cîte ori ni-i închipuim - cînd ni-i 
închipuim, căci foarte mulţi nu şi-i închipuie -, ni-i închi- 
puim cu oarecare trup: fie el întreg, ori numai cap, ochi, 
aripi. Suntem desigur în faţa reprezentării simbolice a 
unor puteri, care în planul lor de realitate nu apar totdea- 
una astfel. În realitatea lor, îngerii sunt lucrări ale Dumne- 
zeirii. Sunt deci făpturi create de el, ca şi oamenii, munţii, 
mările şi stelele. Sunt puteri făptuitoare nevăzute, pe care 
uneori le aflăm lucrînd în lume, ori asupra sufletului 
nostru, atunci cînd dăm un înţeles teologal întîmplărilor 
ce se petrec, sau stării noastre emotive, adică atunci cînd 
le legăm de un înţeles suprem. 

Închipuiţi-vă un conducător de oşti care a făcut tot ce 
l-a învăţat arta lui şi mijloacele pe care le are: şi-a întocmit 
taberele şi a dat poruncă oştilor să pornească la atac, 
fiecare cu o misiune determinată, în vederea unui scop 
precis. Ei bine, în momentul în care se dezlănţuie 
acţiunea, în care sorții se înclină într-un sens, sau într- 
altul, cel ce făptuieşte simte — şi o mărturiseşte, de pildă, 
Napoleon — că împlinirea lucrurilor a ieşit din mîna ome- 

nească. Poţi crede — dacă nu eşti credincios — că întîmpla- 
rea singură are a hotărî. (Dacă această frază are vreun 
înţeles real, lucru care nu e tocmai sigur.) Dar poţi crede 
şi că o forţă, cineva, norocul, destinul, zeii, steaua ta 
apasă lucrurile într-un sens anumit cu puterea tainică a 
îngerului bătăliilor. La fel, un înger coboară pacea în su- 
fletul zbuciumat şi-i linişteşte grija şi durerea; şi tot un 
înger, dar căzut, înrăieşte şi îndrăceşte sufletele oamenilor 
căzuţi în păcat şi-i face să nu se înţeleagă: duhul vrajbei, 
cheme-se el: Aghiuţă, Nichipercea ori cum altfel Naiba 
s-ar chema! 

Îngerii aceştia sunt puteri necontenit înţelegătoare, 
cercuri de înţelegere, solii trimise de la Dumnezeu spre 
hame, a căror înţelegere este deosebită de a oamenilor, atât 
prin faptul că ea nu ar avea nevoie de trup spre a se ae- 


TIE PE 


toate consecinţele sunt actualizate, prin faptul că vede 
toate aceste consecinţe, în sfera lui, dintr-o dată, intuitiv: 
cauzele date odată cu efectele şi efectele date odată cu 
cauzele, cît şi prin faptul că această înţelegere este eficace, 
lucrătoare, prin însăşi operaţia ei. Ea face să fie în ordinea 
existenţei terestre, ceea ce este înţelegere în ordinea exis- 
tenţei îngereşti. 

Ei bine, sunt aceşti îngeri impersonali? Atunci, cum 
pot fi prepuşi la mişcarea astrelor, a bătăliilor, sau la 
mişcarea unui anumit suflet omenesc? 

Tradiţia a lăsat, cu Efrem Sirul şi cu Dionisie Areopa- 
gitul, o ierarhie a lor. l-a împărţit, anume, în nouă cete, 
deosebite în înălţime şi-n putere, în trei ordine orizontale 
şi în trei ierarhii verticale: sus ierarhia Tatălui, sub ea ie- 
rarhia Fiului, dedesubt ierarhia Duhului Sfînt. De o parte, 
rînduiala Tatălui: la mijloc, a Fiului, şi de cealaltă, a Sfîn- 
tului Duh. Sunt, astfel, îngeri ai Tatălui în ierarhia sa 

proprie, îngeri ai Tatălui în ierarhia Fiului şi îngeri ai 
Tatălui în ierarhia Duhului Sfînt. Sunt îngeri ai Fiului în 
ierarhia Tatălui, în ierarhia lui însuşi şi-n ierarhia Sfîntu- 
lui Duh. Şi sunt îngeri ai Sfîntului Duh în ierarhia Tatălui, 
a Fiului şi în ierarhia sa proprie. Şi sunt, orizontal, în ie- 
rarhia Tatălui, îngeri ai fiecărei feţe: ai Tatălui, ai Fiului şi 
ai Sfântului Duh. Şi, la fel, cîte trei cete: ale Tatălui, Fiului 
şi Sfîntului Duh, în ierarhia Fiului, şi tot trei cete, cîte una 
a fiecărei Feţe, în ierarhia Sfîntului Duh. 

Cea mai înaltă ierarhie e aceea a Tatălui. Urmează a 
Fiului şi apoi a Sfîntului Duh. Fiecare Faţă răsfrînge, în 
ceata şi în ierarhia ei proprie, ceva din aspectul ei: puterea 
înfricoşată şi tainică a Tatălui; iubirea nemăsurată, zidi- 
toare, jertfelnică şi mîntuitoare a Fiului; lucrarea sfinţi- 
toare şi împlinitoare a Duhului Sfînt. 

Pornind de jos în sus - de la îngerii cei mai apropiaţi 
de noi, adică făcînd drumul invers al soliilor pe care ei le 
răsfrîng de la Dumnezeu spre lume —, cetele îngereşti se 
rînduiesc astfel: în prima ierarhie sunt îngerii lucrători ai 
lucrării Duhului dumnezeiesc în lume. În ceata întîi sunt 
îngerii activi şi păzitori, prepuşi la paza fiecărui om sau 
lucrări lumeşti. Deasupra vin Arhanghelii, prepuşi la în- 
grijirea Regatelor şi a Împărăţiilor. Apoi vine ceata Căpe- 
teniilor sau Începătoriilor, prepuse la cîrmuirea lumilor. 
Cele trei cete din a doua ierarhie, cetele Fiului, sunt puteri 
lăuntrice: Puterile, Virtuţile şi Tăriile. „Duhurile” acestea 
de care mai vorbim şi astăzi deseori — dar despre care am 
pierdut parcă înţelesul că sunt soli ai Dumnezeirii, de 
cînd cu psihologia experimentală ori cu psihologia pato- 
logică — sunt: Duhul blîndeţii, al păcii, al răbdării, al as- 
cultării, al cucerniciei, Tăria sufletească, Puterea rugăciu- 
nii etc., ca şi duhurile rele: al zavistiei, al înşelăciunii, al 
clevetirii, toţi îngeri din a doua ierarhie. (Poporul nostru, 

care şi-a făurit psihologia în lumina acestei concepţii 
despre lume, zice şi azi — vorbind despre „îngerii tăriei“ — 
că cineva este „tare“ ori „slab“ de „înger“, chiar atunci 
cînd nu mai pricepe prin aceste cuvinte decît o dispoziţie 
a sufletului omenesc, atestînd prin aceasta totuşi originea 
teologică a distincţiilor psihologiei sale etice.) Deasupra, 
vin îngerii cei mari din ierarhia Tatălui: Serafimii Sfintu- 
lui Duh, îngerii cei înfricoşaţi, închipuiţi cu feţele acoperi- 
te de şase aripi, îndeplinitorii hotărîrilor dumnezeieşti, 
îngerii cei mari ai Fiului, Hieruvimii iubirii cea de preste 
lume; şi îngerii cei mari ai Sfatului Dumnezeiesc, îngerii 
de Scaun, Tronurile, ale căror feţe, totdeauna ascunse, 
privesc tainele viitoare ale lumii la marginea luminii ne- 
grăite, ca un fel de răsuflare călăuzitoare a lui Dumnezeu 
spre toate. E aci vedenia înfricoşătoare a unei lumi cu care 
am pierdut contactul; cu umbra căreia ne mai întîlnim 
totuşi uneori sub alte forme, cînd încercăm să prindem 
permanentul unei simfonii, sau, în general, realitatea unei 
semnificaţii; dar care — pentru felul de înţelegere medie- 
val al lumii — constituia claviatura întregii eficacităţi a lu- 
crurilor de aici. 

Care e dificultatea filosofică cu privire la înţelegerea 
fiinţei acestei lumi îngereşti? Este, am spus, deosebirea 
dintre dînșii, dacă presupunem că ei nu sunt fiinţe mate- 
riale. Această dificultate e, am spus, aceeaşi, ca şi pentru 
inteligențele omeneşti, participate, în măsura în care şi ele 
sunt realităţi spirituale, şi anume: prin ce se deosebesc 
două fiinţe spirituale una de alta, dacă nu au trup? 


Ca să mă fac înţeles asupra acestor lucruri, cu care in- 
teligenţa pozitivă a omului modern nu lucrează în chip 
obişnuit, voi folosi o analogie. lată o realitate spirituală, 
cum este „culoarea de albastru“, sau „sunetul sol“ din a 


120 / MIRCEA VULCĂNESCU 


doua octavă a registrului mijlociu. Vorbesc de realitatea 
spirituală, înţeleasă, a acestor lucruri, adică de ceea ce e 
trăit imediat ca „501“, ori ca „albastru“ de mintea fiecă- 
ruia din noi, ci nu de numărul de vibrații, sau de operaţia 
psihofiziologică prin care această realitate se înregistrea- 
Ză, sau se construieşte de către fiinţa omului. Ei bine, 
acest „albastru“, sau acest „sol“, ca însuşiri, ca realităţi 
spirituale sui-generis, se pot ele deosebi de „acelaşi albas- 
tru“ ori de „acelaşi sol“, altfel decît prin faptul că sunt 
realizate, „în alt timp“, ori de „alt instrument“, ori în „alt 
spaţiu“? Ce deosebeşte un sol de un alt sol de acelaşi fel, 
un albastru de acelaşi albastru? Constituie ele realităţi 
spirituale distincte ca atare, sau se disting între ele numai 
prin legătura lor cu un substrat străin? Cam aceasta este 
problema ce se pune şi pentru îngeri. 

Dificultatea filosofică de a întemeia această deosebire 
ierarhică, substanţială, între aceste cete îngereşti, care 
sunt inteligenţe simple şi care umplu cu lucrarea lor dis- 
tinctă lumea nevăzută, vine de aci. Dacă singurul princi- 
piu de individuaţie este materia, toţi aceşti îngeri nu se 
pot constitui ca entităţi spirituale deosebite, decît prin le- 
gătura lor cu trupul, adică cu un substrat mărginit, cir- 
cumscris, individual. (Această necesitate logică va fi 
făcut, cum am văzut, pe Sf. Efrem Sirul să acorde îngeri- 
lor un trup subtil, fără dimensiunile obişnuite ale obiecte- 
lor spaţiale, dar care să limiteze, totuşi, prin densitatea lui 
relativă, ca o formă, activitatea fiecărei cete.) Dacă, dim- 
potrivă, acţiunea este ea însăşi individuantă, dacă ea 
separă dintre posibile pe acelea ce convin operaţiilor firii 
fiecărei fiinţe, deosebirea îngerilor poate fi înţeleasă şi 
fără intervenţia materiei, şi îngerii pot fi concepuţi ca 
fiind spirite pure. 

Se vede, iarăşi, în ce fel filosofia tomistă foloseşte felul 
ei de înţelegere a individuaţiei pentru a încerca să rezolve 
o dificultate filosofică. Pentru ea, ceea ce intră în unitatea 
formei substanţiale a îngerului nu e materie în sensul 
propriu: ci conţinut nematerial de conformat prin act, 
materie primă. Astfel, îngerul poate fi individualizat, ră- 
mâînînd spirit pur. Se vede, de asemenea, că orientarea au- 
gustiniană, prin felul ei de înţelegere a individuării prin 
materie, nu poate salva decît cu greu spiritualitatea dis- 
tinctă a îngerilor. Se mai vede şi că orientarea augustini- 
ană poartă spre ceea ce face ca ceva să fie îngeresc, spre 
firea îngerului însuşi, către predicatul nominal care-l ca- 
racterizează mai curînd ca spre fiinţa îngerului însuşi, 
care rămîne oarecum inefabilă, de necuprins; pe cînd to- 
mismul încearcă, dimpotrivă, să salveze modul specific 
de existenţă, fiinţa proprie operativă, fiinţarea în fapt, a 
fiecărui înger, aşa cum făcuse şi pentru fiinţa fiecărui 
suflet omenesc. 


5) Filosofia morală. — Aceeaşi dublă orientare stăruie şi 
în filosofia morală şi politică a veacului de mijloc. 

Pentru augustinieni, bine şi rău, drept şi nedrept nu se 
pricep şi n-au înţeles decît în funcţie de voinţa dumnezei- 
ască. E bine şi drept ceea ce e potrivit voinţei lui Dumne- 
zeu; este rău şi nedrept, ceea ce-i stă împotrivă. Hoţia, 
omuciderea sunt păcate, pentru că Dumnezeu a poruncit 
să nu furi şi să nu ucizi. N-ar fi fost această poruncă, nici 
omuciderea, nici hoţia n-ar fi putut fi numite rele. Bunăta- 
tea, dreptatea nu au o natură proprie, ci numai una deri- 
vată. Ele nu au sens decît pentru omul cu frica lui Dum- 
nezeu. Nu există un „drept natural“, şi nici o „morală na- 
turală“ derivată din natura abstractă a omului, sau a lu- 
crurilor; ci numai o “morală pozitivă“, un „cod de pre- 

scripţii“ sau „îndemnuri“: cele zece porunci şi predica de 
pe munte. 

Cînd vorbim aci de augustinism trebuie — este drept — 
să facem o rezervă. Căci cele spuse mai sus nu înfăţişează 
doctrina lui Augustin însuşi, ci mai ales doctrina augusti- 
nienilor târzii, a augustinienilor care vor accentua elemen- 
tul voluntar din doctrina acestuia. Fiindcă pentru Augus- 
tin — care admitea voinţei lui Dumnezeu un temei rațional 
în înţelepciunea divină, care este chiar Logosul creator al 
lucrurilor — această voinţă, cînd hotărăşte ceva, nu 
exprimă niciodată un capriciu arbitrar, ci o intenţie logică 
a raţiunii divine. Ceea ce accentuează însă augustinismul 
este afirmaţia că nicăieri nu te poţi găsi pe un teren mora- 
liceşte neutru, practic în afară de harul divin - adică pe 
un teren pur raţional al obligaţiunii umane, orial 
obligaţiei pure, în afară de caritate şi de rugăciune. Şi ni- 
căieri nu poţi afla o „morală“ fără o „religie“, şi o normă 
constrîngătoare fără o legătură cu transcendentul. Pe 
acest fond augustinian pare ţesută şi atitudinea eticii 
noastre populare, pentru care omul „fără de lege“ e 
cel care „n-are nimic sfînt!“ 

Dacă lucrurile stau astfel şi dacă pricepem elementele 
de neautonomie a moralității din doctrina augustiniană, 
pe care le dezvoltă îndeosebi acea formă a ei tardivă care 
e doctrina scotistă, nu este uşor să pricepem ce elemente 
va dezvolta doctrina potrivnică. Fără a desface morala de 
orice legătură cu religia, această doctrină va tinde s-o con- 
stituie oarecum ca pe ceva de sine stătător, distinctă de 
„trăirea vieţii de har“. După cum există o cunoaştere 
raţională deosebită de cea'revelată, o cunoaştere care are 
legile ei proprii şi principiile ei valabile în domeniul lor — 
independent de orice destăinuire divină —, tot aşa există şi 
o morală şi un drept, o regulă a purtării, un obiect al 

vrerii fiecăruia şi tutulor, care au o consistenţă proprie şi 
pot fi voite pentru ele, în afară de rugăciune şi mântuire. 
Şi dacă această doctrină nu va merge niciodată, în 
creştinism, pînă la afirmaţia că omul poate ajunge la 
perfecțiunea morală fără ajutorul lui Dumnezeu, ea va 
pricepe totuşi această morală ca pe ceva deosebit de 
sfințire, ca pe ceva care poate fi urmărit în chip distinct, 
chiar dacă atrage după sine o anumită conformitate cu 
voinţa divină. Această conformitate există, desigur, 
pehtru omul moral, cel puţin în drept. Într-adevăr, dacă 
fiinţa noastră este prin esenţa ei, în sine, consistentă faţă 
de Dumnezeu şi dacă esenţa care o face consistentă este 
chiar ideea creatoare a lucrului în inteligenţa divină, 
adică dacă esenţa unui lucru vădeşte intenţia lui Dumne- 
zeu faţă de ea — o morală naturală, o făptuire potrivită 
firii lucrurilor devine — nu numai posibilă, dar şi clăditoa- 
re. Căci acel care făptuieşte potrivit firii lui, făptuieşte în 
intenţia însăşi a lui Dumnezeu faţă cu el, progresează în 
asemănarea divină. 

Pentru scotişti un lucru era bun pentru că-l vrea Dum- 
nezeu şi numai pentru aceea, iar ideea unui lucru bun în 
sine nu avea sens. Pentru tomişti şi urmaşii gîndirii lor în 
acest punct, moliniştii şi suarezienii, lucrurile stau altfel. 
Chiar dacă, concret, bunătatea exprimă conformitatea cu 
voinţa divină, bunătatea este o însuşire specială a fiinţei 
dumnezeieşti. Ea e o perfecţiune a fiinţei, a plinătăţii ei. 
Afirmația scotiştilor că, dacă Dumnezeu ar fi îngăduit 
hoţia sau nedreptatea, acestea n-ar fi fost rele, nu mai are 
pentru tomişti şi urmaşii lor nici un sens. Dumnezeu nu 
poate voi decît dreptatea. El nu poate voi răul. O fiinţă 
care ar voi nedreptatea, nu ar putea fi Dumnezeu. Şi, 
după cum, deşi atotputernic, Dumnezeu nu poate face un 
cerc- pătrat, fiindcă cerc-pătrat e un concept contradicto- 

riu şi deci nu are noţiune; tot aşa, el nu poate voi răul, 
care e o contradicţie a fiinţei sale. La rău şi la bine, la 
morală şi la drept putem ajunge deci şi prin considerarea 
naturii abstracte a fiinţei şi principiilor ei, făcînd 
abstracţie adică de legătura concretă pe care o reprezintă 
ele în comunitatea sufletului cu Dumnezeu. Încă un pas, 
şi vom fi aproape de acel „drept natural“ şi de acea 
„morală naturală“ şi chiar de acea „religie naturală“, pe 
care se va constitui lumea începînd din secolul al XVI-lea, 
şi în numele cărora Shaftesbury, anticipînd pe Kant, îşi va 
îngădui, mai tîrziu, să răstoarne problematica şi să judece 
după conformitatea cu morala inimii, adevărul 
pretențiilor religiei înseşi. 

Aceeaşi deosebire stăruie şi în ce priveşte instrumen- 
tul principal de orientare a omului în lumea morală. 

Următori distincţiei clasice, care constată deficienţa 
naturală a cunoaşterii binelui, de a izbuti, şi făptuirea lui 
„videg meliora proboque, deteriora sequor”“ ,augustinie- 
nii vor lua atitudine împotriva intelectualismului socratic, 
pentru care hiatusul dintre gîndirea şi facerea binelui 
părea o absurditate. Pentru augustinieni, morala va fi 
deci, întreagă, o problemă practică de voinţă, şi îndrepta- 
rea concretă a voinţei pentru facerea binelui va fi tema lor 
principală de meditaţie morală. Şi după cum, în 
cunoaştere, adevărata operaţie era îndreptarea minţii prin 
iluminaţia divină, aşa încît, la limită, nu mai era deosebire 
între „rațiune“ (ratio) şi „rugăciune“ (oratio); la fel, în 
morală, voinţa omului, deficientă prin firea ei, nu se va 
găsi în stare să se îndrepte spre adevăratul ei bun, decît 
prin harul lui Dumnezeu. Viaţa morală nu va fi deci posi- 
bilă în chip practic, decît ancorată în sfinţenie. Şi fără 
sfinţenie, facerea binelui va fi imposibilă. 

Pentru tomişti, dimpotrivă, instrumentul principal al 
moralei rămîne inteligenţa. E adevărat că, următor aristo- 
telismului, care introdusese obişnuinţa, „habitus“-ul, 
între cunoaşterea binelui şi aplecările sau pasiunile pofti- 
toare (concupiscibile) şi cele aţițătoare (irascibile) ale su- 
fletului, tomismul încearcă să introducă „virtutea“ în 
ruptura dintre cunoaşterea binelui şi îndeplinirea lui; 
totuşi, făptuirea bună fiind pentru ei făptuirea potrivită 
naturii lucrurilor, se înţelege că pătrunderea esenței ace- 
stora prin cunoaştere este o operaţie ce precede în chip 
necesar aplecarea spre facerea binelui. Virtuţile „dianoeti- 
ce“ primează deci asupra celor „etice“, şi cunoaşterea 
precede cu necesitate pasiunea, înclinarea care determină 
faptul. Cu o singură excepţie: aceea a iubirii de Dumne- 
zeu, a cărui esenţă, rămînînd nepătrunsă inteligenţei 
omeneşti, omul e nevoit să se sprijine pe cîrja virtuţilor 
teologale: credinţa, iubirea şi nădejdea spre a-i îndeplini 
voia. De unde şi o deosebire tăioasă la tomişti, între pasi- 
unea iubirii lumeşti (amor concupiscentiae) şi virtutea 
teologală a iubirii (amor benevolentiae), care, dincolo, 
tindeau să se apropie. 

sfîrşit, datorită felului său de angajare a problemei 
morale (doar nu degeaba a frînt atîtea lănci împotriva 
manicheismului!), augustinismul, chiar dacă-şi va depăşi 
formal adversarul, va păstra totdeauna un sentiment acut 
al păcatului, al realităţii răului din lume şi al deficienței 
creaturii în faţa misiunii ei suprafireşti şi sentimentul 
acestei răni de nevindecat fără ajutorul Harului dumne- 
zeiesc, îl-va face să genereze periodic, istoriceşte, forme 
de pesimism radical ca luteranismul, jansenismul, pînă la 
doctrina contemporană a lui Săren Kierkegaard... Pe cînd 
adversarii săi din scolastica tîrzie, deşi vor menţine 
formal aceleaşi caractere creaturii, se vor deprinde în fapt 

tot mai mult cu „rînduielile naturii“, pierzînd sentimentul 
lipsurilor ei, şi această alunecare către un fel de semipela- 
gianism va crea, cu timpul, condiţiile dezvoltării unui op- 
timism imanent, care va sfîrşi prin a identifica făţiş, în 
secolul al XVIII-lea, „natura“ cu „binele“ şi cu „raţiunea“, 
şi „ordinea naturală“ cu „ordinea providenţială“ a lui 
Dumnezeu. 


6) Concepţia politică. — Trecem la cercetarea opoziţiei pe 
tărîmul orientărilor politice. 

După doctrina tradiţională, stăpînitorul temporal, 
regele sau împăratul, este prepusul lui Dumnezeu pentru 
cîrmuirea oamenilor care trăiesc împreună, spre binele 
tuturor. Regele e stăpîn pentru păcatele lumii, pentru că 
oamenii nu sunt desăvîrşiriţi şi pentru că năzuinţele lor 
sunt adesea aplecate spre fapte care folosesc binele 
propriu, în dauna tutulor. În măsura în care unirea 
tutulor e de trebuinţă, chiar spre folosul fiecăruia — 
fiindcă altfel n-ar fi linişte şi rînduială —, domnul şi stăpî- 
nitorul primeşte misiunea asigurării uneia şi a alteia. Mi- 
siunea polițienesc — militară şi judecătorească a cîrmuito- 
rului lumii acesteia, care constituie temeiul puterii lui, 
este deci justificată prin subordonarea ei realizării binelui 
obştesc. Cînd stăpînirea nu-şi îndeplineşte acest scop şi 
cînd foloseşte puterea dreptăţii şi rinduielii în folosul par- 
ticular al celui ce o exercită, în loc s-o exercite pentru asi- 
gurarea liniştii şi dreptăţii, spre binele tuturor — ea este 
nelegitimă şi Dumnezeu stîrneşte împotriva stăpînitorului 
nevolnic un potrivnic care-l biruie, sau un înlocuitor. 

Pe această doctrină, care alcătuieşte fondul comun al 
învăţăturii politice a creştinătăţii, cum se ţese opoziţia ti- 
pologică cercetată în celelalte domenii? 

Omul, fiinţă firească şi suprafirească, are două țeluri 
ale activităţii lui: unul firesc, care este desăvîrşirea firii lui 
de fiinţă raţională, altul suprafiresc, care e realizarea 
voinţei lui Dumnezeu de a-l asocia la viaţa lui veşnică 
prin jertfa divinității, adică ridicarea lui la rangul de 
„consort al naturii divine“. Creştinul este deci din capul 
locului cetăţean a două lumi: împărăţia veacului de aci şi 
împărăţia cerurilor. Aci încep dificultăţile. 

Poziţia celor două împărăţii nu e însă limpede, în 
aparenţă. „Împărăţia mea nu este din lumea asta“, spune 
Iisus lui Pilat, arătîndu-i de ce îngerii ei nu vor veni cu 
tărie să facă dreptate cerească la scaunul judecății sale 
strimbe. Aiurea, lisus spusese totuşi trimişilor lui loan şi 
celor ce-l ascultau: „Iată, împărăţia mea este în mijlocul 
vostru“. Iar celor care-i ceruseră să-i înveţe să se roage, le 
spusese să zică: „Vie împărăţia ta!“, ceea ce înseamnă că 
împărăţia nu e, dar poate să fie. Şi în altă vreme, lisus 
spunea: „Nimeni nu poate sluji la doi stăpîni: şi lui Dum- 
nezeu şi lui Mamona“; pe cînd altundeva spusese: „Daţi 
Cezarului ce e al Cezarului şi lui Dumnezeu ce e al lui 
Dumnezeu“. lar un text justifica stăpînirile lumeşti 
spunînd: „Toată puterea vine de la Dumnezeu“, pe cînd 
altul o instituia toată, odată cu botezul, în mîinile Biseri- 
cii, zicînd: „Datu-mi-s-a toată puterea, în cer şi pre 
pămînt!“ 

În Răsărit, problema s-a soluţionat de la început prin 
neamestecul, de drept, în nici un fel, al Bisericii în puterea 
temporală. Mai mult decît atît, împăratul, investit el 
însuşi cu un fel de vicariat în tinda Bisericii, cu un fel de 
episcopat „ad exteros“, se amesteca chiar în treburile 
credinţei. (Sunt cunoscute intervenţiunile dogmatice ale 
lui Justinian în judecata rătăcirilor lui Origene.) În măsura 
însă în care faptele împăratului cad sub cenzura duhovni- 

cească a vieţii ecleziastice, biserica redobîndeşte, în fapt, 
ceea ce pierduse în teorie: posibilitatea amestecului în 
veac, prin judecata păcatelor domnitorilor. Dar aceasta 
nu conferă Bisericii nici o întfietate temporală. Cît timp 
ține perioada aceasta a „împărăției de o mie de ani”, 
dintre întemeierea Bisericii şi judecata din urmă, raportu- 
rile dintre cele două lumi au, pentru răsăritean, ceva neis- 
prăvit, incert şi aventuros, care e însăşi posibilitatea apo- 
calipsului. 

În Apus, lucrurile par a se fi potrivit unei stări de 
lucruri din care a dispărut sentimentul apropierii 
sfîrşitului, atît de caracteristic spiritualităţii răsăritene. 
Aci, se caută o rînduială definitivă, logică, anistorică, a ra- 
portului celor două lumi. Pe măsură ce Apusul descoperă 
omului o alcătuire firească şi un rost propriu în veac, e 
firesc ca şi problema raportului dintre Biserică şi Stat să 
sufere consecinţele. 

Se înţelege deci că — în măsura în care o doctrină va 
subordona, material, finalitatea firească a omului, aceleia 
suprafireşti — şi misiunea stăpînitorului veacului acestuia 
să fie subordonată misiunii Bisericii. Se înţelege, de 
asemeni, că, cu cît finalitatea, şi deci natura firească a 
omului, va apare mai clar distinctă, în fapt, de cea supra- 
firească — chiar dacă, formal, s-ar continua să se recunoas- 
că subordonarea celei dinti faţă de cea din urmă -, va 
apare mai clară şi posibilitatea concretă a conflictului 
dintre cele două lumi. 

Lupta aceasta pentru întiietate între puterea temporală 
şi puterea spirituală a trecut în Apus prin trei faze istori- 
ce. 

Faza întîi e constituită de cearta pentru investitură. Ea 
se poartă în veacul al XI-lea şi al XII-lea. Protagoniştii ei 
principali sunt: Papa Grigore al VII-lea şi împăratul 

german Enric al IV-lea. Măr de ceartă e întrebarea dacă 
dreptul de a investi episcopii, adică de a numi şi dea 
primi jurămîntul de credinţă al acestor capi ai Bisericii şi 
icoane ale lui Dumnezeu pe pămînt - care sunt însă şi 
stăpîni temporali, prinşi în legăturile de credinţă feudală -, 
aparţine împăratului, stăpîn temporal, sau Papei, şef al 
Bisericii. 

În faza a doua, conflictul se lărgeşte. E vorba acum de 
cearta pentru suzeranitatea temporală a Bisericii asupra 
tuturor domeniilor pămînteşti. Ea se dă în veacul al XII- 
lea şi al XIII- lea. Protagoniştii ei sunt: Papa Inocenţiu al 
III-lea şi împăratul german Frederic Barbă Roşie. Întreba- 
rea e dacă regii şi împăratul sunt suverani supuşi Papei şi 
prepuşi ai lui în cele lumeşti (legati in temporalibus), sau 
dacă stăpînirea lor are un temei de sine stătător, derivat 
direct din puterea dumnezeiască, sau întărit de Dumne- 
zeu istoriceşte prin încuviințarea înscăunării, sau cuceririi 
cu sabia. 

A treia fază este mai prozaică şi mai legată de forma 
pe care o-mbracă puterea în vremile mai noi. E cearta 
pentru veniturile bisericeşti. Se poartă în veacul al XIV- 
lea şi al XV-lea, şi protagoniştii ei principali sunt: Papa 
Bonifaciu al VIII-lea şi regele Franţei Filip al IV-lea cel 
Frumos. În cumpănă stă de astă dată întrebarea: dacă 
Papa sau regele are dreptul de a dispune de averea Biseri- 
cii? 

În cursul acestor lupte necurmate, al căror răsunet 
umple istoria veacului de mijloc într-atât, încât toată pe- 
rioada cuprinsă între căderea Romei şi a Bizanțului poate 
fi privită ca o singură dramă a-ncercării de a reface unita- 
tea Imperiului Roman prin Biserică din spărturile domnii- 
lor feudale — în care fiecare din cele trei conflicte semnala- 
te constituie cîte un act — se definesc, luptînd, doctrinele 

care formează substanţa opoziţiei tipologice pe care încer- 
căm s-o desluşim. Aci nu mai stau faţă-n faţă: tomismul şi 
augustinismul. Stau însă sigur, faţă-n faţă, spiritele lor. 

După o primă doctrină, numită a puterii directe, Bise- 
ricii îi este dată „toată puterea în cer şi pre pămînt“. Papa 
fiind urmaşul, pe pămînt, al lui Hristos, singurul „Domn 
al Domnilor şi Împărat al împăraţilor“, chiar dacă puterea 
duhovnicească şi puterea pămîntească nu se confundă, 
şeful Bisericii le are pe amîndouă. Acesta ar fi tilcul celor 
„două săbii” pe care le ia cu el Petru în noaptea vînzării, 
la îndemnul lui Hristos: sabia puterilor cereşti şi sabia 
puterii pămînteşti, pe care urmaşul lui Petru le păstrează 
şi după tăierea urechii lui Malchus. În această concepție, 
şeful Bisericii este în acelaşi timp suzeranul pămîntesc al 
domnilor şi al regilor, şeful lor, nu numai duhovnicesc, 
dar şi politic. Nici o stăpînire nu este legitimă, dacă stăpi- 
nitorul nu e uns, adică recunoscut de Biserică, faţă de care 
trebuie să jure credinţă şi fiiască ascultare. Toţi stăpînito- 
rii veacului nu sunt decît prepuşii Bisericii la conducerea 
oamenilor pe pămînt, cum sunt prepuşi episcopii pentru 
conducerea lor la mîntuire. Este doctrina bulei „una 
sancta“ a lui Bonifaciu al VIII-lea. 

Împotriva acestei doctrine ghelfe, teocratice, se ridică, 
fireşte, atît teoreticienii imperiali cît şi legiştii regelui 
Franţei, care susţin că stăpînitorul temporal „nu-şi ține 
coroana decît de-a dreptul de la Dumnezeu şi de la 
spadă“. Nici o deosebire nu e, în această privinţă, între 
legiştii regelui şi ai împăratului. Deosebirea dintre ei 
poartă asupra altui punct, şi anume: în timp ce legiştii 
Regelui vor susţine că acesta e „împărat în regatul lui“, 
legiştii Împăratului vor susţine că împărăţia lumii nu 
poate fi decit una şi neîmpărţită pentru toţi, sub primejdia 

de a nu mai fi împărăție. Este teza ghibelină a legiştilor 
imperiali, teza lui Dante. 

tre aceste doctrine opuse se încearcă, fără îndoială, o 
mijlocire, pe măsură ce ideile se-ntîlnesc şi forţele se 
măsoară fără să se-nfrîngă. O mijlocire care tinde să 
salveze dreptul de judecată al spiritualului în treburile 
lumeşti, menţin însă nealterată substanţa proprie a puterii 
stăpînitorilor pămîntului. Această doctrină, numită a 
puterii indirecte, pretinde că, chiar dacă şeful Bisericii nu 
ar avea căderea să hotărască în pricinile stăpînitorilor 
pămînteşti, în virtutea suzeranității temporale, care 
aparţine, toată împărăţiilor, el se poate amesteca totuşi în 
aceste certuri „ratione peccati“, adică din pricina păcatu- 
lui şi a abuzurilor generate de păcat, pe care le poate 
căşuna o putere pământească netrebnică şi nelegiuită. 

Astfel, deci, rînduielile domniilor sunt de sine stătă- 
toare, ierarhul se poate amesteca în treburile pămînteşti 
din pricina răului pe care neorînduiala păcatului îl poate 
aduce în treburile stăpînitorului. „Non enim intendimus 
judicare de feudo“ - va pretinde Inocenţiu al III-lea în 
scrisoarea „Novit ille“, amestecîndu-se în cearta lui Filip 
Augustul şi loan fără Ţară, — „sed decernere de peccato“. 

Nicăieri nu apare mai clar destinul dublu al 
creştinului, cetăţean a două lumi, decît în această doctri- 
nă, şi nici nu iese mai bine în relief neputinţa separării 
pretimpurii a griului de neghină. 

Oricum ar fi, exigenţele de ordin teoretic, presupo- 
ziţiile de ordin filosofic care domină această dezbatere 
sunt aceleaşi cu cele pe care le-am aflat pînă aci: pe de o 
parte o tendinţă de a privi şi înţelege, cu „Politica“ lui 
Aristotel, condiţiile vieţii obşteşti a cetăţii şi stăpînirii 
lumeşti, privită în sine, în abstract - şi va fi „De Monar- 
hia“ lui Dante; pe de altă parte, condiţiile trăirii în comun 

şi ale stăpînirii lumeşti vor fi privite în perspectiva scopu- 
rilor ultime ale făptuirii omeneşti, luminate de aceste 
scopuri şi înţelese numai prin ele şi va fi „De civitate Dei“ 
a fericitului Augustin. Între ele, ca totdeauna în chestiuni- 
le practice, tomista sau aegidiana „De regimine princi- 
pum“. 


7 ) Problema salvării. - Ne-ar mai rămîne să lămurim 
ultimul punct: raporturile dintre Dumnezeu şi creaţie în 
lucrarea mîntuitoare. 

Lucru ciudat: în acest domeniu nu mai întîlnim deloc 
opoziţia făţişă dintre Augustin şi Toma. Această opoziţe, 
care se estompase odată cu perspectiva problematică a fi- 
losofiei practice: morale şi politice, se atenuează cu totul, 
în perspectiva problematicii mîntuirii creştineşti. Dar deşi 
opoziţiunea lor făţişă dispare-n acest punct, se iscă în 
locul ei, în acest plan, opoziţia consecinţelor lor ultime. 
Istoric, această controversă depăşeşte limitele 
convenţionale ale veacului de mijloc. Logic însă, ea 
decurge de-a dreptul din împotrivirea tipologică a filoso- 
fiilor medievale, de care ne-am ocupat pînă aci. Aşa că, 
deşi suntem siliţi să depăşim perspectiva strictă a filoso- 
fiei medievale, nu ieşim totuşi din conflictul de atitudini 
pe care l-am analizat. | 

Aşadar în dezbaterea de mai tîrziu a jansenismului cu 
molinismul, în cadrul căreia vor apare, faţă-n faţă, cei care 
atribuie toată eficacitatea mîntuitoare harului dumneze- 
iesc (janseiştii) şi cei care atribuie această eficacitate, în 
fond, faptei omeneşti, salvînd numai aparențele unui vo- 
cabular potrivnic (iezuiţii), tomismul şi augustinismul nu 
vor sta împotrivite de-a dreptul. 

Ideile asupra cărora se poartă însă această dezbatere a 
altui veac sunt totuşi idei înrudite de aproape cu opoziţia 

ideilor tomiste asupra eficacităţii operaţiunilor naturii 
umane, faţă de cele augustiniene asupra celei dumne- 
zeieşti. Şi, de aceea, nu e de mirare nici că mărul de ceartă 
va fi chiar un text din Augustin şi nici că moliniştii vor 
reproşa în această privinţă tomiştilor oarecare contra- 
dicţie cu ei înşişi. Nu există îndoială că dătătoare de 
seamă pentru întreaga evoluţie a scolasticii tîrzii, molinis- 
te sau suareziene, este deosebirea tăioasă făcută de 
tomism între lumea firească şi lumea suprafirească, între 
lume şi har; şi că deosebirea provine numai de acolo că 
tomismul e foarte categoric în această privinţă în proble- 
ma cunoaşterii, dar şovăieşte să-i dea acelaşi sens deplin 
în problema făptuirii practice şi îndeosebi în problema lu- 
crării mîntuitoare. Moliniştii nu vor face deci decît să 
afirme, şi pentru domeniul moralei şi făptuirii religioase 
valabilitatea tezelor tomiste din domeniul inteligenţei, 
care proclamau eficacitatea umană a operaţiei înţelegerii 
lucrătoare, pe care însă tomismul nu o mai afirmă şi cu 
privire la eficacitatea acţiunii mîntuitoare a fiinţei. Nu e 
mai puţin adevărat că temeiurile folosite într-un cîmp pot 
fi prea bine folosite şi în celălalt. Nu fără o răstălmăcire a 
sensului iniţial al filosofiei tomiste desigur — şi de aceea 
învinuirea contradicţiei tomismului nu stă-n picioare — 
dar nici fără o împingere a lui, în direcţia prin care se 
opusese în teoria cunoaşterii, augustimismului. 

La limită, dacă acţiunea creaturii este eficace, s-ar 
putea să vedem mîntuirea omului proclamată prin faptele 
lui proprii. Am văzut că tomismul nu merge pînă aci. Dar 
considerarea naturii separate a omului va împinge în 
această direcţie concepţiile scolastice ale lui Molina şi 
Suarez şi, mai tîrziu, tendinţa mîntuirii omului prin 
propria lui faptă, prin cultură, va ajunge să caracterizeze 
toată strădania spirituală a veacului al XVIII- lea. 

Pătrunse încă de religiozitate medievală, tomismul ca 
şi augustinismul nu concep însă decit într-un singur fel 
raportul dintre creaţie şi har în problema mântuirii. Şi 
controversa iscată de interpretarea calvină a mărturisirii: 
„Soli Dei gloria“, este problema altui veac. 


IV. CONCLUZII 
Rădăcinile tensiunii 


E vremea să încercăm să înmănunchem diferitele 
înfăţişări ale opoziţiei tipologice cercetate pînă aci şi să ne 
întrebăm asupra temeiurilor şi rădăcinilor acesteia. 

Să fie, cum ar voi unii, opoziţia duhului lumesc, care 
pătrunde în filosofia creştină şi caută un pact între Dum- 
nezeu şi veac, sub povara decepţiei aşteptărilor eshatolo- 
gice din jurul anului o mie? Să fie opoziţia clasică a lui 
Platon cu Aristotel, sau, opoziţia din sînul însuşi al gîndi- 

rii platoniciene, dintre tezele „Simpozion“-ului şi ale 
„Limeu“-lui, cum vor alţii? 

1) Irelevanţa certei universalelor. - Am lăsat pînă aci lao- 
parte, din această panoramă a împotrivirilor scolastice, 
vestita controversă cunoscută în istoria filosofiei sub 
numele de „cearta universalelor“: întrebarea dacă ideile 
minţii omeneşti corespund unei realităţi deosebite de 
fiinţele individuale cărora li se aplică, cum pretind 
realiştii (Wilhelm din Champeaux) sau dacă ele sunt 
numai „denumiri“, cuvinte convenite pentru desemnarea 
unor clase de indivizi cu aceleaşi caracteristici, cum vor 
replica nominaliştii (Roscelin); sau, în sfîrşit, dacă ele sunt 
în realitate plăsmuirii ale minţii omeneşti întemeiate pe 
firea lucrurilor (cum fundamento in re), după cum vor 
încerca să mijlocească conceptualiştii (Ab6iard). Am lăsat-o 
laoparte dinadins, pentru că această controversă asupra 
naturii ideilor, deşi e legată fără îndoială în înfăţişările ei 
concrete, de împotrivirea problematică pe care am încer- 
cat să o schiţăm, nu ni s-a părut constitutivă pentru 
aceasta, În fapt, opoziţia realism-riominalism, deşi grefată . 
pe o interpretare controversată de medievali a unui text 
aristotelic, depăşeşte cadrele filosofiei medievale, subîn- 
tinzînd oarecum întregul efort al filosofiei europene. 

Este acesta un temei suficient ca s-o înlăturăm ca 
factor generator al opoziţiei tipologice cercetate pînă 
acum? Nu, desigur, fără a fi examinat, în prealabil, lucru- 
rile mai de aproape. Cearta universalelor reprezintă, într-a- 
devăr, o despărţire cardinală a spiritului omenesc, fie el 
creştin sau păgâîn, în încercarea lui de înţelegere a lumii. 
Şi nu ar fi a priori imposibil ca împotrivirile tipologice 
semnalate să-şi găsească rădăcinile în ea, reproducînd 
astfel, în sînul filosofiei creştine, un conflict problematic 
mai vast, al filosofiei omeneşti în genere. Este încercarea 

pe care au şi făcut-o unii din cei care s-au izbit de opoziţia 
tipurilor de filosofie medievală de care ne-am ocupat mai 
sus. 

Într-adevăr, după cum porneşte de la considerarea exis- 
tenţei globale a lumii întregi, pe care o socoteşte singură 
existentă cu adevărat, fiinţele individuale nefiind decît 
părţi ale acestui tot, ce nu se potizola decît prin 
abstracţie; sau porneşte, dimpotrivă, de la existenţa con- 
cretă a indivizilor, pe care o crede singura reală, totul 
nefiind el însuşi decît o construcţie abstractă, gîndirea eu- 
ropeană generează fie o problematică metafizică dezvol- 
tată în sens realist, fie o problematică gnoseologică, pro- 
gresînd în direcţia idealismului. Cea dintii orientare se 
poticneşte de obicei de dificultăţile inextricabile ale prin- 
cipiului individuaţiei, adică de neputinţa de a răspunde 
coerent, cu un început ca al ei, la întrebarea: cum sunt po- 
sibile lucrurile individuale? A doua orientare se pierde de 
obicei în meandrele încercării de a întemeia o metafizică - 
ştiinţifică cu întrebarea, tot fără răspuns, dacă porneşti de 

“la existenţa individuală: ce înseamnă şi cum e posibilă 
cunoaşterea generalului? 

Nu încape îndoială că această opoziţie nu rămîne fără 
urmări pentru problematica creştină, care încearcă să 
traducă în tot timpul veacului de mijloc, cînd în limbajul 
uneia, cînd în limbajul celeilalte, concepţiile ei fundamen- 
tale: înțelegerea Treimii, a întrupării, a creaţiei, a libertăţii, 
a Bisericii şi a mâîntuirii. 

Aspectele pe care le generează conflictul universalelor 
în filosofia medievală nu sunt însă totdeauna esenţiale 
împotrivirilor tipologice cercetate pînă acum. Confrunta- 
rea acestor împotriviri cu opoziţia tezelor ce se înfruntă în 
problema universalelor vădeşte, dimpotrivă, că, chiar 
dacă această controversă ar putea fi dătătoare de seamă 

pentru unele aspecte ale conflictului tipologic, ea rămîne 
cu totul străină altora. 

Opoziția dintre scotişti şi tomişti, în cîmpul filosofiei 
morale, este desigur tributară controversei universalelor. 
Caracterul „nominalist“ al doctrinei scotiste despre deo- 
sebirea binelui de rău şi caracterul „realist“ al doctrinei 
tomiste asupra aceleiaşi materii sunt aproape evidente. 
Cu oarecare ingeniozitate, şi anticipînd asupra dezvoltării 
ulterioare a doctrinelor, opoziţia de concepţii asupra 
naturii stăpînirilor pămînteşti şi a cetăţii ar putea fi adusă, 
„de asemeni, fără prea mare efort, la opoziţia dintre un 
realism sociologic, care consideră comunitatea omenească 
drept ceva dat, şi un nominalism sociologic, care o consi- 
deră contractualist, ca rod al unei convenţii. 

Dar opoziţia teoriilor augustiniene şi tomiste asupra 
cunoaşterii nu poate fi redusă corect la acelaşi conflicţ. Căci 
augustinismul generează istoriceşte, deopotrivă, gnoseologii 
realiste, cu Anselm, şi nominaliste, cu Duns Scot ori cu 
Wilhelm din Occam; pe cînd tomismul înfăţişează o soluţie 
medie conceptualistă. De unde rezultă limpede că temeiul 
opoziţiei acestor gnoseologii trebuie căutat dincolo de con- 
troversa universalelor. 

Mai mult decît atît. Concepţiile care se împotrivesc în 
cîmpul angeologiei, cu privire la natura fiinţei îngereşti, sau 
cele privitoare la problema raporturilor dintre creator şi 
creatură, ori cele care poartă asupra unităţii intelectului 
omenesc, sunt, fără îndoială, tributare unei înţelegeri realiste 
în amîndouă tipurile de filosofie cercetate. Dovadă stă 
faptul arătat mai sus, că opoziţia lor izvorăşte, în aceste pro- 
bleme, din felul deosebit în care înţeleg principiul indivi- 
duaţiei, problemă caracteristică, curn am văzut, orientării 
ontologice a realismului logic. Cum ar mai putea fi atunci 

opoziţia realism - nominalism dătătoare de seamă pentru 
originea acestor controverse? 

sfîrşit, în unele probleme controversa realismului cu 
nominalismul nu pare a avea nici o influenţă directă. E 
cazul problemei orientării generale filosofice şi al problemei 
relaţiilor dintre om şi Dumnezeu în lucrarea mîntuitoare, în 
care cearta universalelor nu dă seama, de-a dreptul, de 
nimic. 

Nu pretind că o analiză ascuţită nu ar descoperi şi aici 
unele influenţe ale acestei controverse. Cearta universalelor 
e metodic prea legată de toate înfăţişările filosofiei medieva- 
le apusene, pentru ca aparatul să nu-i resimtă peste tot- în 
oarecare măsură - influenţa. Întrebarea s-ar putea pune însă 
mai adînc, dacă nu cumva opoziţia iscată în cearta universa- 
lelor, în Evul Mediu, nu capătă ea însăşi atita relief, tocmai 
pentru că se suprapune peste altceva decît un conflict 
metodic. E într-adevăr greu de gîndit cum o asemenea 
discuţie abstractă a putut stîrni entuziasmul şi îndîrjirea pe 
care le-a stîrnit, fără ca ea să se fi altoit pe un conflict mai 
adînc, care să fi putut constitui un obiect real de pasiune 
partizană. Ar ajunge deci să constatăm că influenţa contro- 
versei universalelor, în opoziţiile tipice unde nu apare evi- 
dentă, ar fi rodul unei subtilităţi, atunci cînd alte explicaţii (la 
care s-ar reduce pînă la urmă şi aceste subtilităţi), s-ar 
înfăţişa mai simplu înţelegerii — spre a dovedi inutilitatea 
acestor ocoluri pentru lămurirea problemei ce ne preocupă. 

Confruntarea de mai sus ni se pare deci concludentă, 
spre a putea afirma caracterul irelevant al controversei uni- 
versalelor pentru fondul opoziţiei tipologice pe care am cer- 
cetat-o. O explicaţie a acestei opoziții nu ar putea fi valabilă 
decît în măsura în care ar putea îmbrăţişa şi explica deopo- 
trivă, legîndu-le, toate aspectele ei cercetate pînă acum. 


DOUĂ TIPURI DE FILOSOFIE MEDIEVALĂ / 139 


2.) Paradoxul conştiinţei creştine. — În ce ne priveşte, 
socotim că mai curind se pot desprinde exigenţele opoziţiei 
tipologice, de care am vorbit, din exigenţele polar opuse ale 
conştiinţei creştine. 

Că tomismul reprezintă o sforţare de împăcare a 
împărăției acestei lumi cu împărăția lui Dumnezeu, pe cînd 
augustinismul rămîne pururi cu un picior dincolo, e un fapt 
netăgăduit. Că aparatura conceptuală a dezbaterii e tributa- 
ră controverselor platonice şi aristoteliene şi că la temelia lor 
stă o deosebire de interpretare a ideii de act, e de asemeni 
neîndoielnic. Ceea ce aş voi însă să arăt e faptul că resor- 
turile acestei opoziții nu sunt, în discuţiunea noastră, atît 
de „natură“ filosofică, cît de „materie“ filosofică; ele fiind 
prilejuite, în esenţă, de anumite poziţii paradoxale ale 
conştiinţei creştine, pe care filosofia medievală nu face 
decît să le îmbrace în aparatura controverselor scolastice. 

Altfel zis: dacă augustinienii concep filosofia ca nedeo- 
sebită de teologie şi lucrarea minţii nedeosebită de con- 
templaţia rugătoare, inteligenţa fiind totdeauna îndruma- 
tă de credinţă; dacă ei deduc fiinţarea în fapt a lui Dum- 
nezeu din gîndul desăvîrşirii sale; dacă concep lumea exis- 
tînd în Dumnezeu, subzistînd prin el şi tinzînd către el, 
numai ca un semn al mărinimiei sale, dacă ierarhia 
fiinţelor şi lucrurilor în univers şi toate cîte se întîmplă 
sunt asemănări ale feţelor lui şi împliniri ale intenţiilor 
sale; dacă nimic nu poate zice în lume: „sunt“, fără ca 
acest „sunt“ să însemne: „sunt în Dumnezeu“, care singur 
este cu adevărat; dacă îngerii înşişi sunt prinşi în oarecare 
trup subtil; dacă operaţia înţelegerii în om este ea însăşi 
lucrare dumnezeiască; dacă deosebirea binelui de rău e 
faptul poruncii divine şi dacă stăpînul acestei lumi e 
supus capului Bisericii; în sfîrşit, dacă mîntuirea este, de 
asemeni, rodul eficacităţii sfinţitoare a harului dumneze- 


140 / MIRCEA VULCĂNESCU 


iesc — toate acestea se petrec pentru că augustinienii simt 
profund nimicnicia fiinţei omeneşti şi a lumii create în 
faţa Creatorului. 

Şi dacă, dimpotrivă, tomismul atacă pe augustinieni, 
atunci cînd aceştia tind să confunde înţelegerea lucrătoare 
a lui Dumnezeu cu înţelegerea lucrătoare a omului; dacă 
li se împotriveşte, atunci cînd aceştia tind să răpească 
orice eficacitate lucrărilor proprii ale făpturii şi să atribuie 
toată eficacitatea lucrării lui Dumnezeu; dacă-i pune-n 
gardă să nu confunde intervenţia suprafirească a Dumne- 
zeirii din uniunea hipostatică, cu lucrarea ei firească, pro- 
videnţială în făptură; dacă binele şi dreptatea apar tomis- 
mului ca avînd consistenţă proprie; ca şi stăpînirea pă- 
mâîntului faţă de a Bisericii — toate acestea se petrec pentru 
că tomismului i se pare că această desființare a lumii de 
aici, în faţa Dumnezeirii, nu numai că umple în chip pă- 
relnic prăpastia dintre creator şi creatură, îndumnezeind 
pe om fictiv, punîndu-i la îndemînă, ca lucruri fireşti, 
daruri fără de măsură; ci se petrec pentru că tomismului i 
se pare că aceste concepţii augustiniene — suspecte de 
panteism - înjosesc lucrarea ziditoare a lui Dumnezeu şi-l 
fac să apară nu ca ziditorul unei lumi reale, consistente şi 
existente ca atare, ci al unei lumi fantomatice şi ireale, de 
oglindă, în care nimic nu e decît reflectarea în sine a 
intenţiilor lui, în care nimic nu este cu adevărat altul. 

Omul augustinian apare aci tomismului ca o păpuşă, 
într-o lume în care zidirea lui predestinată nu-şi mai află 
justificarea fiinţei personale, în generozitatea creatoare a 
lui Dumnezeu; iar păcatul, cu durerea omului, nu mai 
sunt preţul dramatic al posibilităţii iubirii liber 
consimţite; ci o palinodie tragică, ale cărei sfori nu stau în 
fapta omului, ci în acelaşi iniţial „non posse non peccare“, 
legat de făptură, odată cu creaţiunea ei. 


TDi = i setea ai 


Di 


DOUĂ TIPURI DE FILOSOFIE MEDIEVALĂ / 141 


Ceea ce luptă deci tomismul să salveze, prin concepţia 


sa despre raţiunea formal separată, ori prin concepţia sa 
despre caracterul analog al existenţei, prin doctrina sa a 
eficacităţii cauzelor secunde sau prin concepția sa a dove- 
dirii existenţei lui Dumnezeu, prin concepția sa a intelec- 
tului agent şi a formelor substanţiale, ca şi prin 
concepţiile sale morale şi politice, este deci faptul acesta 
al existenţei unei lumi reale, a unei făpturi care-şi trage 
fiinţa de la Dumnezeu, dar care există în sine, intrinsec, 
prin cauze, şi care făptuieşte liber. 

A cunoaşte cu adevărat nu poate să însemne decit a 
cunoaşte pe celălalt într-atît întru cît e altul, „aliud 
tantum aliud“;cu toate că cunoaşterea omenească — spre 
deosebire de vedenia faţă către faţă rezervată fericiţilor în 
rai — nu izbuteşte să fie decît cunoaşterea celuilalt întru 
atât întru cît e una cu noi. A fi cu adevărat va trebui să 
confere însă celui care este, cel puţin posibilitatea de a da 
seama, prin fiinţa sa, de acţiunile lui proprii. 

Iar dacă, ripostînd, augustinienii parizieni vor cuprin- 
de unele teze tomiste în condamnarea averroismului latin 
din 1277, este pentru că lor li se va părea, dimpotrivă, că 
despărțirea filosofiei de meditaţie şi rugăciune reprezintă 
pierderea ei în rătăcirea controverselor subtile. Apoi ale- 
gerea unui îndrumător păgîn, pe care-l folosesc şi arabii, 
pentru lămurirea concepţiei creştine, li se va părea că 
pune în primejdie acea călăuză interioară, care singură 
deschide drumul către Dumnezeu, prin trecerea tutulor 
glasurilor din afară. În sfârşit, dacă în morală şi în politică 
vor opune porunca Bisericii stăpînului acestei lumi, ca şi 
obligaţiunii pure, este pentru că li se va părea că prin 
aceasta se deschid porţile vieţii interioare în afară şi că 
omul riscă să fie furat de duhul lumii acesteia şi abătut de la 
calea misiunii lui dumnezeeşti. 

Adevărul este că — din acest punct de vedere - tomis- 
mul reprezintă, desigur fără să vrea, faţă de augustinieni, 
o primă alunecare a spiritului creştin spre vremile 
moderne cele lipsite de Dumnezeu. Pentru că, dacă e ade- 
vărat că lumea are o subzistență proprie, de sine stătătoa- 
re, deosebită de a lui Dumnezeu, şi o persistenţă „ex pro- 
priis causis“, care nu necesită lucrarea distinctă neconte- 
nită a lui Dumnezeu spre a o ţine, atunci încercarea minţii 
omeneşti de a dezghioca sensul lucrurilor fără ajutorul lui 
Dumnezeu, sau făcînd abstracţie de Dumnezeu, va 
apărea, treptat, ca legitimă. Ştiu că se va răspunde că 
rămîne aceea ce tomiştii numesc „prezenţa de imensitate“ 
a lui Dumnezeu în lume. E adevărat. Dar, în măsura în 
care această prezenţă de imensitate nu mai e deosebit lu- 
crătoare şi dătătoare de seamă pentru ceea ce se întîmplă 
în lume, gîndirea e liberă să conceapă- fie măcar în 
abstract — o lume stătătoare de sine, coerentă şi explicabi- 
lă şi fără divinitate. Va începe, astfel, acel proces de elimi- 
nare treptată a lui Dumnezeu din lume, mai întîi din rolul 
de providenţă, reducînd acest rol la acela de bobîrnac 
iniţial care pune lucrurile în mişcare, cum vor pretinde 
deiştii de mai tîrziu. Apoi, „ordinea firească“ va înlătura 
treptat „rînduiala proniei cereşti“. Se va constitui o natură 
de sine stătătoare, un univers văzut cu legi proprii, auto- 
nome; pentru ca, la sfîrşit, Dumnezeu să fie eliminat cu 
totul din natură şi să reapară numai ca fenomen curios de 
limită în cîmpul psihologiei umane. Se vede bine că, în 
procesul acesta de alunecare modernă de la concepţia teo- 
logică la concepţia pozitivă a existenţei, tomismul, cu 
creştinarea lui Aristotel, reprezintă tocmai punctul de 
unde începe planul să se încline în direcţia modernă. Ari- 
stotel joacă astfel, în cetatea lui Dumnezeu, rolul calului 
troian. 


Pi aud 

Opoziţiunea tipologică de care ne-am ocupat pînă 
acum apare deci cu un caracter pendulator, bipolar. Ea 
izvorăşte din exigenţa paradoxală a conştiinţei creştine — 
mărturisitoare a Dumnezeului întrupat —, pentru care 
acest Dumnezeu trebuie să fie, în acelaşi timp, atît absolu- 
tul transcendent, fără comună măsură cu nimeni, celălalt 
întrucît e „altul“, singurul cu desăviîrşire altul; cît şi ființa 
cea mai intimă, acel eu mai adînc şi mai adevărat, pe care-l 
descoperă adîncirea fiecăruia în sine, în rugăciunea 
liniştită şi care constituie imanenţa absolută. După cum 
duhul omenesc va fi înclinat spre unul sau spre altul din 
aceste aspecte bipolare, pe care creştinismul, religia Dum- 
nezeului întrupat, cată a le uni — filosofia va genera o me- 
tafizică mistică a vieţii interioare, de tipul augustinian; ori 
o metafizică rațională a existenţei obiective, exterioare, de 
tipul tomist. Că, filosoficeşte, gîndul se va echilibra sau 
nu, cu sine? E altă întrebare, legată poate de soarta filoso- 
fiei, de tragedia filosofiei mai bine zis, care nu e totuna cu 
lucrarea mîntuitoare a lui Dumnezeu, ci numai încercarea 
omului de a reface, din cioburile unei oglinzi sparte, 
vedenia unitară a unei lumi care nu se dobîndeşte legitim 
decît dincolo de poarta mormântului! 

Înşelegem acum rostul celor două cununi, cu care ne-a 
întîmpinat vedenia filosofică a paradisului dantesc. Sunt 
cele două căi ale sufletului omenesc, pe care acesta se 
înalţă, pendulînd, în contrapunct, spre izvorul vieţii întregi 
care e iubirea ziditoare a lui Dumnezeu, acel „Amor che 
muove il sole e l'altre stele“, cu care sfirgeşte Dante. » 


Paris, 1927 - Bucureşti, 1942. 


CUPRINS 


Cuvânt înainte de Marin Diaconu ..... cc... n... 5 
Notă privitoare la ediţie. ........ eee... 9 
LOGOS ŞI EROS ÎN METAFIZICA CREŞTINĂ .... 11 
CREŞTINUL ÎN LUMEA MODERNĂ ..... eee, 41 
DOUĂ TIPURI DE FILOSOFIE MEDIEVALĂ ..... 31 


180_L.9— "An 


Locos este dragostea lui Dumnezeu, 


darul lui, îndurarea lui de oameni - 


Eos este dragostea firească, 


dragostea oarbă. 

